শিশু গীত, নিচুকনি গীতৰ অন্য এখন পৃথিৱী -হিমজ্যোতি তালুকদাৰ - সাহিত্য ডট অৰ্গ\nJuly 14, 2013 March 10, 20213Comments\nশিশু গীত, নিচুকনি গীতৰ অন্য এখন পৃথিৱী\nএতিয়াও মনত আছে, ঘৰৰ ডাঙৰৰ পৰা গালি খোৱৰ পাছত যদি মন বেয়া কৰি থাকোঁ সন্ধিয়া আমাৰ ঘৰৰ সন্মুখত থকা চোতালখনত বহি ওমলাবলৈ আইতাই মোৰ বাবে নিচুকনি গীত গাইছিল। আইতাই সম্পূৰ্ণ নামনি অসমৰ থলুৱা সুৰত প্ৰায়েই এটি গীত গাইছিল- “কান কাটা মলুৱা, দুই কানে দিম দলুৱা” (শব্দ বোৰ দুই এটা অলপ খেলিমেলি হ’ব পাৰে)। তেতিয়া হয়তো বয়সো সৰু আছিল, সেইকাৰণে তাৰ অৰ্থ সোধা নহ’ল। তথাপিও বুৰ গৈছিলোঁ আইতাৰ মিঠা সুৰৰ মায়াজালত। আব্দাৰ কৰোঁ আৰু এটা গোৱানা বুলি। হয়তো নিচুকনি গীত ইয়াকে কয়। সৰু সৰু কোমল মনবোৰত এখন আচৰিত পৃথিৱীৰ সৃষ্টি কৰে যি, যিখন পৃথিৱীত আমি কথা পাতিছিলোঁ আৰু উমলি-জামলি ফুৰিছিলোঁ জোন, তৰা, আকাশ, বতাহ, পখিলা, চৰাইৰ সৈতে। অসমীয়া সমাজ জীৱনতো নিচুকনি গীতৰ এক বিশেষ স্থান আছে। নিচুকনি গীতৰ মূল বৈশিষ্টই হ’ল কল্পনাপ্ৰৱন শিশুসকলক এখন কাল্পনিক পৃথিৱীৰ লগত চিনাকি কৰাই দিয়া। বাস্তৱ-অবাস্তৱ আদি শব্দবোৰ শিশু মনে ঢুকি নাপায়। শিশু মনত জোনবাই এটা উপগ্ৰহ নহয়, শিশুৰ মনত জোনবাইৰ এটায়েই পৰিচয়- “জোনবায়ে মোনা চিলাবলৈ বেজী দিয়ে”। প্ৰচলিত অসমীয়া নিচুকনি গীতসমূহৰ ভিতৰত “অ ফুল অ ফুল নুফুল কিয়”,”শিয়ালী এ নাহিবি ৰাতি, তোৰে কান কাটি লগামে বাটি”,”আমাৰে মইনা শুব এ” আদি বহুল প্ৰচাৰিত নিচুকনি গীত। এই থলুৱা নিচুকনি গীতসমূহ পাছলৈ ওলায় আহে গীতৰ ৰূপত।\nনিচুকনি গীতসমুহৰ দৰেই অসমীয়া সংগীতজগতত শিশু গীতসমূহেও এক মুখ্য ভূমিকা গ্ৰহণ কৰিছিল, কিন্তু প্ৰচাৰ আৰু প্ৰসাৰৰ অভাৱত বহুতো গীত হয়তো হেৰাই গ’ল। অসমীয়া সঙ্গীত জগতৰ স্বনামধন্য সংগীত শিল্পী সকলৰ হাতত শিশু গীতসমূহে যেন প্ৰাণ পাই উঠিছিল। ড: ভূপেন হাজৰিকাৰ ‘ৰং কিনিবা কোনে, খগেন মহন্তৰ ‘বাঁহৰ মুঢ়া বগৰীৰ গুড়া’, ‘এখন দেশত এক ৰজা আছিল, মিত্ৰদেৱ মহন্তৰ ‘অ’ কুলি অ’ কুলি কু কু কু বুলি আকৌ এবাৰ মাত’ , লক্ষ্যহীৰা দাসৰ ‘ ডালিম অই ডালিম আমালৈ আনিছা কি’, ‘অ’ ফুল অ’ ফুল নুফুল কিয়’ পাৰ্বতী প্ৰসাদ বৰুৱাৰ ‘অ’ চিত পখিলি কচোন ক’ত পায় সৰু পাখি দুখিলি’, ৰুদ্ৰ বৰুৱাৰ ‘অ’ তুলতুল, অ’ বুলবুল’, পৰাগধৰ চলিহাৰ ‘আমি পোহৰ বিচাৰি যাওঁ, কমলানন্দ ভট্টাচাৰ্যৰ ‘কিয় ৰৈ ৰৈ কেতেকী বিনাৱ’, জ্যোতিপ্ৰসাদ আগৰৱালাৰ ‘আগবাৰীত ফুলিলে সোনে মোৰ চম্পা’, ‘বনৰীয়া আমি বনৰ চৰাই’, বিৰিঞ্চি কুমাৰ বৰুৱাৰ ‘উৰাজাহাজৰ দুখন পাখি’ আদি প্ৰতিটো গীতেই শিশুক লৈ যায় এখন অন্য পৃথিৱীলৈ। প্ৰতিটো গীতেই সহজ সৰল শিশু মনক প্ৰদান কৰে এক অনাবিল আনন্দ।\nশিশু সাহিত্যৰ দৰে অসমীয়া শিশুকেন্দ্ৰিক গীতসমূহো অসমীয়া সংস্কৃতিত এক প্ৰকাৰ এলাগী বুলিয়েই ক’ব পাৰি। যেনেদৰে অসমীয়া শিশু সাহিত্যৰ প্ৰসাৰৰ অভাৱত বৰ্তমান অসমৰ শিশুসকল অসমৰ বাহিৰৰ শিশু সাহিত্য, কমিক্‌ছ, কাৰ্টুন চৰিত্ৰ আদিৰ লগতহে খুউব ভাল সম্পৰ্ক ৰাখে, ঠিক সেইদৰে অসমৰ থলুৱা শিশু গীত-মাতৰ প্ৰসাৰৰ অভাৱৰ বাবেই আমি আশ্ৰয় ল’বলগীয়া হয় পাশ্চাত্য ইংৰাজী শিশু গীত সমূহৰ ওপৰত। সেই তাহানিতে ৰচনা কৰা শিশুগীত সমূহেই এতিয়া আমাৰ শিশু গীতিসাহিত্যৰ পৰিচয়। বৰ্তমানৰ অসমৰ সংগীত জগতখনত শিশু গীতৰ নাই কোনো স্থান, অথবা অদূৰ ভৱিষ্যতেও তেনে কোনো পৰিকল্পনাৰ পোহৰ আমি দেখা পোৱা নাই। হ’লেও সেয়া হ’ব এপাচি শাকত এটা জালুকৰ লেখীয়া যিটো দূৰ্ভাগ্যজনক!\nতলত কেইটিমান জনপ্ৰিয় শিশুগীতৰ কথা আগবঢ়োৱা হ’ল :\n(পাৰ্বতি প্রসাদ বৰুৱা)\nঅ’ চিত পখিলি\nকচোন ক’ত পাই\nসৰু পাখি দুখিলি ?\nআঁৰে আৰেঁ উৰি তই\nকি ছবি দেখিলি ?\nপোহৰৰ গুণ গাই\nফুটুকাৰ মৌ খাই\nতোৰ দৰে ঘূৰি ঘূৰি\nউৰিবৰ মন যায় ।\nৰ’দালিয়ে বীণ বায়\nজিলিয়ে জুৰণি গায়\nচেৱে চেৱে নাচি তই\nকি সুৰ শিকিলি ?\nঅ’ তুলতুল অ’ বুলবুল\nঅ’ সেউতী তৰা\nলুকা-ভাকু ভাল নালাগে\nখেল কইনা দৰা ।\nতুলতুল আমাৰ কইনা হওক\nবুলবুল হওক দৰা\nমই নামতী নাম লগাই দিওঁ\nঅ’ সেউতী ই দৰা মাক\nঘট-টেকেলী ধৰা ।\nচাউল হব বালি\nকচু পাতত শলাকানি\nসেয়ে হ’ব চাকি\nপানী-পচাত পানী তুলিম\nদুৰণিৰ ঘাট গড়া ।\nপাতাবাহাৰ পাত আনি\nবেই খনি ল’ম সাজি\nদুইকো নোৱাম আমি\nতৰাই ল’ব তুলতুলক\nদাঙি আনি বহুৱাম\nবেই তলৰ পৰা ।\nঅ’ কুলি!অ’ কুলি! কুউ-কুউ-কুউ বুলি\nআকৌ এবাৰ মাত,কুলি! আকৌ এবাৰ মাত,\nনাকত যদি ধৰে লাজে\nনাচাওঁ মই পাতৰ মাজে\nঢাকি তই ক’লা গাটি, লৈ কুঁহিপাত ।।\nকুলি! লৈ কুঁহিপাত ।\nকোনে ক’লে বিহুৰ কথা-কোনে দিলে জান,\nলৈ আহিছ শিঙৰ পেঁপা, মৌ বৰষা গান,\nওচৰ চাপিল চ’তৰ বিহু\nবাৰীত ফুলিল ছিঁৰাল-তিহুঁ\nমলিয়ালে বাৰীৰ আম কোমল কোমল কুঁহিপাত ।।\nকুলি! কোমল কোমল পাত ।\nৰৈ যা কুলি! মোৰে শপত, আৰু দুমাহ মান\nনৈয়ে নৈয়ে উঠক নাচি দোকোল-টকা বান;\nআম পকক্ যাবি লৈ\nকঁঠাল পকক্ যাবি লৈ\nকোন মুখে ঘূৰি যাবি লৈ শুদা হাত ।।\nকুলি লৈ শুদা হাত ?\nকুউ-কুউ-কুউ বুলি আকৌ এবাৰ মাত\nআন্ধাৰৰ কাল যৱনিকা ভেদি\nসিপাৰে কি আছে চাওঁ ।।\nপোহৰ বিচাৰি যাওঁ ।\nদীনতা হীনতা ভুল ভেদ ৰাশি\nআন্ধাৰ কূপৰ যত কীটৰাজি\nনতুন যুগৰ মানুহ আমাৰ\nএই ধৰাতেই সজাই তুলিম\nগাওঁ সুখগীতি গাওঁ\nঅচিন বাটৰ বাটৰুৱা আমি\nযাওঁ আগবাঢ়ি যাওঁ\nভয় আশংকা নকৰো সমূলি\nবিপদ বিঘিনি সকলো নেওচি\nদূৰণিত সৌৱা জিলিকিছে চোৱা\nজয়দেউলৰ জেউতি চৰাই\nআহা আগবাঢ়ি যাওঁ\nসিপাৰে কি আছে চাওঁ\n(গগন চন্দ্র অধিকাৰী)\nৰ’দালি এ, ৰ’দ একণ দে,\nৰ’দ একণ দে,\nআকাশৰ মেঘ বোৰ, ক’ৰবালে নে ।।\nকিন্ কিন্ কিন্ কিন্\nকেনেবা লাগিছে মন\nহ’ব আৰু দে,\nসাৰি-পুচি মেঘ বোৰ ক’ৰবালে নে ।।\nচাচোন চা, ছেঃ\nকিযে মহা দুৰ্গতি\nসোণে মোৰ চম্পা ।\nফুলনি জিলিকি উৰে মোৰ\nউৰা জাহাজৰ দুখন পাখি\nমানুহ তুলি পলকতে\nআকাশলৈ উৰা মাৰে ।\nনাওখনি চোন হাঁহৰ দৰে\nপানীত ভাহি থাকে,\nপানীৰে কঢ়িয়াই নিয়ে ।\nপেঁ পেঁ কৰি পেঁপা বজাই\nমানুহ তুলি ফুৰে ।\nৰেল গাড়ী যায় চিৰিৰে বগাই\nদবাৰ পেটত ক’ত যে মানুহ\nভিন্ ভিন্ কাম কৰে\nঅ’ ফুল অ’ ফুল নুফুল কিয় ?\nবগলী এ সবাহলৈ নগ’লি কিয় ?\nঅ’মা- দিন-ৰাতি ধৰি গছ বোৰে বাৰু\nথিয় হৈ থাকে কিয় ?\nনবহে নোশোৱে একোকে নকৰে\nকথাকো নাপাতে কিয় ?\nফুল বোৰে মাথোঁ মূৰ দুপিয়াই\nঠেঁহ যেন লাগিছে তাক বুজা যায়,\nসিহঁতৰ মাকেনো ঠেঁহ নাভাঙেহি কিয় ?\nনবহে-নোশোৱে একোকে নকৰে,\nপেহী অ’ পেহা, আমলখি কেঁহা,\nজাল বাওঁগৈ আহা বান্ধৈ\nজাল বাওঁগৈ আহা\nআহা আহা আহাঁ, খেলো আমি আহা\nঅ’ খেলো আমি আহা কি ?\nঅলং দলং পৰিছে, ৰজা-ৰাণী আহিছে\nকপৌ কুউ কুউ কুউ\n← হীৰুদাৰ প্ৰথম মৃত্যু-বাৰ্ষিকীত (৪ জুলাই, ২০১৩) অকব-ৰ সদস্যৰ তেখেতলৈ শ্ৰদ্ধাঞ্জলি\nলক্ষ্মীনাথ বেজবৰুৱাৰ ৬১৫টা শব্দৰ বাক্যটো -(ড° অঞ্জল বৰা) →\nসৰুতে পঢ়িছিলো ৷ বৰ ভাল লাগিল\nধন্যবাদ,mp3কেইটা পোৱা হলে আৰু ভাল লাগিল হেতেন।\nএই কবিতাবোৰ পঢ়িলে এতিয়াও মনটো লৰালিলৈ উৰা মাৰে |


Google Fined! অপৰাধ কি? ২৪৫মিলিয়ন ডলাৰ জৰিমনাৰ সন্মুখীন গুগল\nJune 19, 2022 12:40 pm\nমেক্সিকোৰ এখন আদালতে গুগলক ২৪৫ মিলিয়ন ডলাৰৰ জৰিমনা বিহিছে। শুকুৰবাৰে ৰাজধানী মেক্সিকো চিটিৰ আদালতে গুগলক মেক্সিকোৰ এগৰাকী অধিবক্তাক এই জৰিমনা ধন পৰিশোধ কৰিবলৈ নিৰ্দেশ দিয়ে।\nবাতৰি অনুসৰি, আমেৰিকা যুক্তৰাষ্ট্ৰৰ এটা ব্লগে মেক্সিকোৰ অধিবক্তাগৰাকীৰ বিৰুদ্ধে ধন সৰবৰাহৰ অভিযোগ উত্থাপন কৰিছিল। ব্লগটো প্ৰচাৰ কৰিবলৈ অনুমতি দিছিল টেক জায়েন্ট গুগলে।\nলগতে পঢ়ক: Joe Biden falls off bike: চাইকেল চলাই ৰাস্তাতে পৰিল চিত ভোলঙা খাই; আমেৰিকাৰ ৰাষ্ট্ৰপতি জো বিডেনৰ হ’ল এই অৱস্থা\nগুগলে জানিবলৈ দিছে যে ই এই ৰায়দানৰ বিৰুদ্ধে আবেদন কৰিব। এক বিবৃতিত টেক জায়েন্ট গুগলৰ পৰা কোৱা হৈছে: “পাঁচ বিলিয়ন পেচো (২৪৫ নিযুত ডলাৰ) জৰিমনা নিশ্চিত কৰা হৈছে। আমি এই ৰায়ক গৰিহণা দিছো।‘’\nমেক্সিকান অধিবক্তা উলৰিচ ৰিচাৰ মোৰালেছে অভিযোগ কৰে যে গুগলে এটা ব্লগ প্ৰচাৰৰ অনুমতি দিছিল য’ত তেওঁক ধন সৰবৰাহৰ অভিযোগত অভিযুক্ত বুলি দেখুওৱা হৈছে। আৰু তাত দেখুওৱা নথিপত্ৰসমূহত মিছা তথ্য প্ৰচাৰ কৰা হৈছে।\nলগতে পঢ়ক: Ukraine War: এতিয়া ইউক্ৰেইনত প্ৰৱেশ কৰিবলৈ ৰাছিয়াৰ নাগৰিকক লাগিব ভিছা\nআনহাতে, গুগলে বিবৃতিটোত কয় যে মেক্সিকোৰ আদালতৰ ৰায়টোৱে “মত প্ৰকাশৰ স্বাধীনতা আৰু অন্যান্য মৌলিক নীতিসমূহক আঘাত কৰে”। আমি বিশ্বাস কৰোঁ যে ফেডাৰেল আদালতসমূহে কঠোৰভাৱে কাম কৰিব। ৰায়টোক স্বেচ্ছাচাৰী আৰু ভিত্তিহীন বুলি বৰ্ণনা কৰি গুগলে লগতে কয় যে “আমি অন্তিম পৰ্যায়লৈকে যুঁজ দি যাম।”


ব্যতিক্ৰম! বৰষুণৰ মাজতে চাইকেল লৈ ক্ষেত্ৰ ভিত্তিক পৰিদৰ্শন এইগৰাকী উপায়ুক্তৰ... - NEWS8 NorthEast\nHome/অসমীয়া/অসম/ব্যতিক্ৰম! বৰষুণৰ মাজতে চাইকেল লৈ ক্ষেত্ৰ ভিত্তিক পৰিদৰ্শন এইগৰাকী উপায়ুক্তৰ…\nব্যতিক্ৰম! বৰষুণৰ মাজতে চাইকেল লৈ ক্ষেত্ৰ ভিত্তিক পৰিদৰ্শন এইগৰাকী উপায়ুক্তৰ…\nনিউজ ডেস্ক। প্ৰধান মন্ত্ৰী আৱাস যোজনাৰ গৃহ নিৰ্মাণৰ প্ৰতিবন্ধকতা আতৰাই ক্ষিপ্ৰ ৰূপায়নৰ বাবে ললে ব্যৱস্থা।\nকাহিলী পুৱাতে বৰষুণৰ অগা-দেৱাৰ মাজতে আজিও বৰপেটা জিলাৰ উপায়ুক্ত তেজ প্ৰসাদ ভূচালে কেবাখনো আঁচনি পৰিদৰ্শন কৰি ইয়াৰ অগ্ৰগতিৰ বুজ লয়।\nচাইকেল লৈ হিতাধিকাৰীৰ কাষত উপায়ুক্ত\nউপায়ুক্ত গৰাকীয়ে আজি পুৱা ছয় বজাৰ পূৰ্বেই চাইকেল চলাই গৈ বৰপেটা চহৰৰ বুদৰুটুপত উপস্থিত হৈ ইয়াত প্ৰধান মন্ত্ৰী আৱাস যোজনাৰ অধীনত নিৰ্মিয়মান আৱাস-গৃহ কেইটামান পৰিদৰ্শন কৰি ইয়াৰ অগ্ৰগতিৰ বুজ লোৱাৰ লগতে এইবোৰত উদ্ভৱ হোৱা সমস্যাৰ তাৎক্ষণিকভাৱে সমাধানৰ ব্যৱস্থা কৰে।\nবিশেষকৈ প্ৰধান মন্ত্ৰী আৱাস যোজনা (নগৰীয়া)ৰ অধীনত অৰ্দ্ধ নিৰ্মিত অৱস্থাত থকা কেবাটাও ঘৰৰ জিও টেগিং নোহোৱাৰ বাবে আঁচনিৰ দ্বিতীয় কিস্তিৰ ধন পোৱাত যথেষ্ট বিলম্ব হৈছিল।\nউপায়ুক্ত তেজ প্ৰসাদ ভূচাল\nউপায়ুক্ত গৰাকীৰ তৎপৰতাত সেইবোৰৰ থিতাতে জিও টেগিঙৰ ব্যৱস্থা কৰা হয়। উপায়ুক্ত ভূচালৰ নিৰ্দেশ ক্ৰমে বৰপেটা পৌৰসভাৰ কাৰ্যবাহী বিষয়া ধৰিত্ৰী আম্ফীৰ উপৰি কনিষ্ঠ অভিযন্ত্ৰা আৰু জিও টেগাৰ সকলেও এই পৰিদৰ্শন কাৰ্যত তেওঁক সঙ্গ দিয়ে আৰু আসোৱাহ সমূহ দূৰ কৰাৰ বাবে ব্যৱস্থা হাতত লয়।\nআন এটা স্থানত হিতাধিকাৰীক তেওঁৰ পৰিচয় সূচক নম্বৰ প্ৰদানৰ বাবেও তাৎক্ষণিকভাৱে ব্যৱস্থা লোৱা হয়।\nজিলা তথ্য আৰু জনসংযোগ বিষয়া বিকাশ শৰ্মাই জনোৱা মতে, ভূচালে সকলোকে কাম-কাজ সমূহ যথাসম্ভৱ ক্ষিপ্ৰতাৰে সম্পন্ন কৰাৰ বাবে নিৰ্দেশ দিয়ে।\nইফালে বুদৰুটুপৰ নৱনিৰ্মিত গড়কাপ্তানী পথৰ এচোৱা বৰষুণৰ পানীয়ে খহাই পেলোৱা প্ৰত্যক্ষ কৰি ইয়াৰ অতি শীঘ্ৰে মেৰামতিৰ বাবে লোকনিৰ্মাণ (পথ) বিভাগৰ বিষয়াক টেলিফোন যোগে নিৰ্দেশ দিয়ে।\nএনেদৰে উপায়ুক্ত গৰাকীয়ে আনদিনাৰ দৰে আজিও তেওঁৰ প্ৰাত: ভ্ৰমণৰ সময়তে কেবাখনো চৰকাৰী আঁচনিৰ কাম-কাজৰ চৰজমিন পৰ্যবেক্ষণ কৰাৰ লগতে ইয়াৰ দ্ৰুত ৰূপায়নৰ বাবে কাৰ্যকৰী ব্যৱস্থা কৰাত হিতাধিকাৰী তথা স্থানীয় ৰাইজে সন্তুষ্টি প্ৰকাশ কৰিছে।\nৰাজ্য চৰকাৰৰ কেবিনেট বৈঠকঃ NRCত নাম থকা বা নথকা সকলো লোকে বনাব পাৰিব আধাৰ কাৰ্ড\nদুঃখবৰ! জনপ্ৰিয় অভিনেতা জ্ঞানেন্দ্ৰ পল্লৱ বৰুৱাৰ দেহাৱসান...


Search Result of Food Items\nমধুমেহ ৰোগীৰ ৰক্ত শৰ্কৰাৰ স্তৰ হঠাতে হ্ৰাস হ'লে খাবলগীয়া ৫ বিধ খাদ্যসামগ্ৰী\nৰক্ত শৰ্কৰাৰ স্তৰ হ্ৰাস হ'লেও এক উদ্বেকজনক পৰিস্থিতিৰ উদ্ভৱ হ'ব পাৰে\nক'ভিডৰ পৰা আৰোগ্য হোৱাৰ পিছত নকৰিবলগীয়া বিশেষ ভুলসমূহ\nআৰোগ্য হোৱাৰ পিছত কেইটামান ধৰি ইয়াৰ প্ৰভাৱ অব্যাহত থাকে\nচলিত বিত্তীয় বৰ্ষত ৭০০ নিযুত ডলাৰ সংগ্ৰহ কৰিছে চুইগিয়ে, জোমাটোক কৰিলে অতিক্ৰম\n১০.৭ বিলিয়ন ডলাৰৰ মূল্যাঙ্কনত থকা চুইগিয়ে ইয়াৰ ১৩ বছৰীয়া মুখ্য প্ৰতিদ্বন্দী জোমাটোক অতিক্ৰম কৰিছে।\nমাইগ্রেইনৰ যন্ত্রণাত ভুগিছে নেকি? এই খাদ্য সমূহ গ্ৰহণ কৰক আৰু নিমিষতে পাওক ইয়াৰ পৰা পৰিত্ৰাণ\nদিনত ৮-১০ গিলাচ পানী খালে এই অসুখ বহুখিনি নিয়ন্ত্রণত ৰখা সম্ভব।\nশীতকালত ৰন্ধনত ব্যৱহাৰ কৰা ধনীয়া পাতৰ বিভিন্ন উপকাৰ,থাকে প্রচুৰ পৰিমাণে আয়ৰন\nএনিমিয়া দূৰীকৰণত প্রাথমিকভাবে সহায়ক হ’ব পাৰে ধনীয়া পাত।\nৰক্তচাপ নিয়ন্ত্রণত ৰাখিবলৈ আহাৰত অন্তৰ্ভুক্ত কৰিবলগীয়া ৫ বিধ খাদ্য সামগ্ৰী\nইয়াৰ বাবে হৃদৰোগৰ আশংকা বৃদ্ধি হৈ পৰে\nবৃক্কৰ ক্ষতি কৰিব পৰা ৫ বিধ সামগ্রী; জানক, সচেতন হৈ থাকক\nভুল খাদ্য খোৱা, ঔষধ আৰু দূষিত পৰিৱেশৰ বিষাক্ত উপাদানে বৃক্কৰ ওপৰত বিৰূপ প্ৰভাৱ পেলায়\nকণীৰ সৈতে নাখাবলগীয়া ৪ বিধ খাদ্য সামগ্রী\nপাচন তন্ত্ৰৰ লগতে শৰীৰৰ আন অংশতো বিৰূপ প্ৰভাৱ পেলাব পাৰে\nম'বাইল, টিভি নোচোৱাকৈ খাদ্য গ্ৰহণ কৰিব নোৱাৰা বদঅভ্যাস আঁতৰ কৰাৰ সহজ পদ্ধতি\nখাদ্য গ্রহণৰ সময়ত টিভি অথবা ম'বাইল চালে শৰীৰৰ বহুটো ক্ষতি হ'ব পাৰে\nবৃক্কৰ স্বাস্থ্য দীৰ্ঘায়ু কৰিবলৈ দূৰৈত থাকক এই ৪ বিধ খাদ্য সামগ্ৰীৰ পৰা, জানক ইয়াৰ কাৰণসমূহ\nমানুহৰ ভুল জীৱনশৈলী আৰু বদঅভ্যাসে বৃক্কক বেয়াকৈ প্ৰভাৱিত কৰিবলৈ আৰম্ভ কৰিছে\nইউৰিক এচিড নিয়ন্ত্ৰণ কৰিবলৈ আহাৰতঁ অন্তৰ্ভুক্ত কৰিবলগীয়া ৩ বিধ খাদ্য\nআহাৰৰ সৈতে আন কিছুমান বস্তু অন্তৰ্ভুক্ত কৰিও শৰীৰৰ ইউৰিক এচিডৰ মাত্ৰা হ্ৰাস কৰিব পাৰি\nএসময়ত পৃথিৱীৰ আধাতকৈও বেছি অংশত ৰাজত্ব কৰা দেশখনে বৰ্তমান ভুগিবলগীয়া হৈছে ৰেচন আৰু পানীৰ অভাৱত\nদেশখনত ৰেচন আৰু পানীৰ সংকটে তীব্ৰতৰ ৰূপ লৈছে\nপাকঘৰৰ বাচন-বৰ্তন ক'লা হৈ পৰিছে নেকি; এইকেইটা পদ্ধতি অৱলম্বন কৰক, বাচন হৈ পৰিব নতুন\nপ্ৰেচাৰ কুকাৰবোৰ প্ৰতিদিনে ভাত ৰন্ধাৰ সময়ত ক'লা হৈ লেতেৰা হৈ পৰে\nএইসমূহ সামগ্ৰী ৰাতি তিয়াই খোৱাটো স্বাস্থ্য়ৰ বাবে অতিকৈ উপকাৰী, শৰীৰক নিৰোগী কৰি ৰখাৰ বাবে জানক\nব্যায়াম, যোগাভ্যাসৰ লগতে সঠিক খাদ্য খোৱাটো অতিকৈ গুৰুত্বপূৰ্ণ\nদুৰ্গত পৰিয়াললৈ মটক যুৱ-ছাত্ৰ পৰিষদ আৰু মটক মহিলা কোষৰ সহায়ৰ হাত\nWomen,Motok, Food Items, মটক, মহিলা, খাদ্য সামগ্ৰী\nAssam assembly polls: EC seizes cash, liquor , other items worth Rs 31.81 crore\nPeople buy pitha, laddo and other food items at the Bhogali Mela\nChristmas celebrations to be low-key in Guwahati amid Covid-19 scare\nUnlike previous years, Christmas celebrations in Guwahati to bealow key affair this year due to the global pandemic. However, the Guwahati city looked beautiful with the streets, shops and houses decorated with fairly lights and other decorative items.\nThe US House of Representatives on Tuesday overwhelmingly approved legislation that would effectively ban imports from China's Xinjiang Uighur autonomous region due to the suspected use of state-sponsored forced labour there.\nAssam: Restricted movement of people in containment zones allowed for limited period on Saturday, Sunday\nThe Assam Chief Secretary on Friday said that restricted movement of people in containment zones of the state will be allowed foralimited period on Saturday and Sunday for the purchase of essential items.\nAll Rights Reserved 2022 © The Janambhumi | Total visits : 71629010


কৃষক মুক্তি সংগ্ৰাম সমিতি - অসমীয়া ৱিকিপিডিয়া\nকৃষক মুক্তি সংগ্ৰাম সমিতি (ইংৰাজী:Krishak Mukti Sangram Samiti , চমুকৈ KMSS হিচাপে জনাজাত) অসমৰ এটা কৃষক সংগঠন। ২০০৫ চনত অসমৰ সক্ৰিয় ৰাজহুৱা কৰ্মী অখিল গগৈৰ নেতৃত্বত গঠিত এই সংগঠনটোৱে অসমৰ ৰাজহুৱা বিভিন্ন বিষয়ৰ ক্ষেত্ৰত সক্ৰিয়ভাৱে কাম কৰি আহিছে। চৰকাৰী ৰাজহুৱা বিতৰণ ব্যৱস্থাত(PDS)-ত সংঘটিত হৰলুকি উদ্ঘাটন, মহাত্মা গান্ধী ৰাষ্ট্ৰীয় গ্ৰাম্য নিয়োগ নিশ্চিতকৰণ আচঁনিৰ ৰূপায়ণত সংঘটিত অনিয়মৰ প্ৰতিবাদ, কৃষকৰ ভূমিৰ অধিকাৰ ৰক্ষা, চৰকাৰী আৰু ক'ৰ্পৰেট ক্ষেত্ৰত সংঘটিত দুৰ্নীতিৰ বিৰুদ্ধে প্ৰতিবাদ, তথ্য জনাৰ অধিকাৰ আইনৰ ৰূপায়ণ আৰু অসম তথা উত্তৰ পূৰ্বাঞ্চলৰ ভৌগোলিক ভাৱে সংবেদনশীল ভংগুৰ অঞ্চলত নিৰ্মীয়মান বৃহৎ নদীবান্ধৰ বিৰোধিতা আদি ৰাজহুৱা স্বাৰ্থজড়িত বিষয়সমূহত কৃষক মুক্তি সংগ্ৰাম সমিতিয়ে সক্ৰিয় ভূমিকা গ্ৰহণ কৰি আহিছে।  গান্ধীবাদী কৰ্মী আন্না হাজাৰেৰ নেতৃত্বত চলা ইণ্ডিয়া এগেইনষ্ট ক'ৰাপছনৰ সৰ্বভাৰতীয় দুৰ্নীতিবিৰোধী আন্দোলনত অংশ গ্ৰহণ কৰি এই সংগঠনটো ৰাষ্ট্ৰীয় প্ৰেক্ষাপটলৈ আহে।  অৱশ্যে, ইণ্ডিয়া এগেইনষ্ট ক'ৰাপছনৰ কেইগৰাকীমান সদস্যই এটা ৰাজনৈতিক দল গঠন কৰিবলৈ সিদ্ধান্ত লোৱাৰ পিছত কৃষক মুক্তি সংগ্ৰাম সমিতি ইণ্ডিয়া এগেইনষ্ট ক'ৰাপছনৰ পৰা আতঁৰি আহে। ইণ্ডিয়া এগেইনষ্ট ক'ৰাপছনৰ পৰা আতঁৰি অহাৰ কাৰণ সম্পৰ্কে অখিল গগৈয়ে এইদৰে কয় যে, জনসাধাৰণে IAC-লৈ আগবঢ়োৱা বিপুল সমৰ্থন এটা শক্তিশালী গণ-আন্দোলন আগবঢ়াই নিবৰ বাবেহে আছিল, নিৰ্বাচন কেন্দ্ৰিক এটা ৰাজনৈতিক দল গঠনৰ বাবে নাছিল।\n1 বৃহৎ নদীবান্ধৰ বিৰূদ্ধে জনসচেতনতা\n2 ভুৱা বিত্তীয় প্ৰতিষ্ঠানৰ বিৰুদ্ধে জনসচেতনতা\n3 বজাৰলৈ কৃষকসকলৰ উৎপাদিত সামগ্ৰীৰ প্ৰৱেশ\nবৃহৎ নদীবান্ধৰ বিৰূদ্ধে জনসচেতনতা[সম্পাদনা কৰক]\n২০০৯ চনৰ মাজভাগৰে পৰা কৃষক মুক্তি সংগ্ৰাম সমিতিয়ে অসম আৰু অৰুণাচল প্ৰদেশৰ পৰিস্থিতিতান্ত্ৰিক(ecologically) আৰু পাৰিপাৰ্শ্বিক ভাৱে সংবেদনশীল বিভিন্ন স্থানত নিৰ্মীয়মান আৰু প্ৰস্তাৱিত বৃহৎ নদীবান্ধসমূহৰ বিৰুদ্ধে ৰাজ্যজোৰা জনজাগৰণ আৰু আন্দোলনৰ নেতৃত্ব বহন কৰি আহিছে। বিশেষকৈ, অখিল গগৈৰ নেতৃত্বত কৃষক মুক্তি সংগ্ৰাম সমিতি(KMSS)-য়ে নিৰ্মীয়মান নামণি সোৱনশিৰ প্ৰকল্পৰ নিৰ্মাণকাৰ্য বন্ধ কৰিবৰ বাবে দাবী জনাই আহিছে। সোৱণশিৰি নদীৰ নামণি অংশত ২০০০ মেগাৱাট ক্ষমতাৰ এই বৃহৎ জলবিদ্যুৎ প্ৰকল্পটো ৰাষ্ট্ৰীয় জল শক্তি নিগম(NHPC) দ্বাৰা নিৰ্মীয়মান অৱস্থাত আছে।\nভুৱা বিত্তীয় প্ৰতিষ্ঠানৰ বিৰুদ্ধে জনসচেতনতা[সম্পাদনা কৰক]\n২০১৩ চনৰ ফেব্ৰুৱাৰী মাহৰে পৰা কৃষক মুক্তি সংগ্ৰাম সমিতিয়ে অসমত ভুৱা বিত্তীয় প্ৰতিষ্ঠানৰ পৃষ্ঠপোষকতাত কাঁঠফুলাৰ দৰে গঢ় লৈ উঠা ভুৱা চিট ফাণ্ড আৰু তেনেধৰণৰ কৰ্মকাণ্ডৰ বিৰুদ্ধে জনসচেতনতা কাৰ্যসূচী গ্ৰহণ কৰি আহিছে। চৰকাৰে এনেধৰণৰ ভুৱা প্ৰতিষ্ঠানবোৰৰ বিৰুদ্ধে ব্যৱস্থা গ্ৰহণ নকৰিলে কৃষক মুক্তি সংগ্ৰাম সমিতি আদালতৰ দ্বাৰস্থ হ'ব বুলি মত প্ৰকাশ কৰিছে। \nবজাৰলৈ কৃষকসকলৰ উৎপাদিত সামগ্ৰীৰ প্ৰৱেশ[সম্পাদনা কৰক]\nশেহতীয়াকৈ কৃষক মুক্তি সংগ্ৰাম সমিতিয়ে গুৱাহাটী মহানগৰীৰ বিভিন্ন স্থানত কেইবাখনো অস্থায়ী খুচুৰা বিক্ৰী কেন্দ্ৰ মুকলি কৰে। ইয়াৰ মুখ্য উদ্দেশ্য আছিল গ্ৰাম্য কৃষকৰ ফচল মধ্যভোগীৰ হাতত নপৰাকৈ নগৰীয়া বজাৰলৈ উলিয়াই অনা। এই ব্যৱস্থাক খুচুৰা বিক্ৰী ক্ষেত্ৰত প্ৰত্যক্ষ বিদেশী বিনিয়োগ আৰু মাফিয়াৰ দ্বাৰা চালিত ছিণ্ডিকেটৰ এটা বিকল্প ব্যৱস্থা হিচাপে দাবী কৰি অখিল গগৈ আৰু তেওঁৰ সংগঠনে গুৱাহাটীৰ বিভিন্ন স্থানত আৰু অধিক বিক্ৰী কেন্দ্ৰ স্থায়ী ৰূপত খোলাৰ পৰিকল্পনাৰ বিষয়ে অৱগত কৰে। মধ্যভোগী আতঁৰাই এই কেন্দ্ৰসমূহ কৃষকসকলে নিজেই পৰিচালিত কৰিব আৰু ফলস্বৰূপে বিক্ৰেয় কৃষি সামগ্ৰীসমূহ অতি কম মূল্যত গ্ৰাহকে ক্ৰয় কৰিব পাৰিব। এই কেন্দ্ৰসমূহ মুকলি কৰাৰ প্ৰথম দিনটোতেই মাত্ৰ কেইঘণ্টামানৰ ভিতৰতে এশ কুইণ্টলতকৈ অধিক পৰিমাণৰ শাক-পাচলি গ্ৰাহকে ক্ৰয় কৰিছিল।  কৃষক মুক্তি সংগ্ৰাম সমিতিয়ে পৃথানীয়াৰ দৰে মাটি মাফিয়াৰ বিৰূদ্ধে সংগ্ৰাম আৰম্ভ কৰিছে। পৃথানীয়াই গ্ৰাম্য কামৰূপ জিলাৰ অন্তৰ্গত বহুহাজাৰ বিঘা কৃষি ভূমি নিম্ন মূল্যতে ক্ৰয় কৰে। সম্প্ৰতি চৰকাৰে অখিল গগৈৰ দ্বাৰা পৰিচালিত কৃষক মুক্তি সংগ্ৰাম সমিতৰ অভিযোগৰ ভিত্তিত এই বিষয়টো সম্পৰ্কে তদন্ত চলাই আছে।\n↑ "Krishak Mukti Sangram Samiti A Note". Sanhati. http://sanhati.com/excerpted/2274/। আহৰণ কৰা হৈছে: 2013-02-27.\n↑ "Krishak Mukti Sangram Samiti Gheraoed PM's House". Times of India. http://sanhati.com/excerpted/2274/। আহৰণ কৰা হৈছে: 2013-02-27.\n↑ Sushanta Talukdar (2012-08-05). "News / National : KMSS opposes Team Anna’s decision". The Hindu. http://www.thehindu.com/news/national/KMSS-opposes-team-annas-decision/article3728321.ece। আহৰণ কৰা হৈছে: 2013-02-27.\n↑ "Massive KMSS Ralley Against Big Dams". Assam tribune. http://www.assamtribune.com/scripts/detailsnew.asp?id=jul1510/at05। আহৰণ কৰা হৈছে: 2013-02-27.\n↑ "KMSS Demands Strict action Against Fake Financial Institutions". Times of Assam. http://articles.timesofindia.indiatimes.com/2013-02-08/guwahati/36992787_1_kmss-secretary-and-rti-activist-state-government। আহৰণ কৰা হৈছে: 2013-02-27.\n↑ "Akhil gives ray of hope to Assam farmers". Assam News. http://www.assamtimes.org/node/7980। আহৰণ কৰা হৈছে: 2012-02-26.\n↑ "KMSS vegetable shops draw huge crowd". Assam Tribune. http://www.assamtribune.com/scripts/detailsnew.asp?id=feb2613/city05। আহৰণ কৰা হৈছে: 2012-02-26.\n"https://as.wikipedia.org/w/index.php?title=কৃষক_মুক্তি_সংগ্ৰাম_সমিতি&oldid=237636"ৰ পৰা অনা হৈছে


নীলা খামৰ চিঠি-নুৰ হুছেইন\nকেনে আছা প্ৰিয়া?কিদৰে পাৰ হৈছে দিনবোৰ? বহুদিনৰ পাছত লিখিছোঁ তোমালৈ বুলি।অ' নহয়! ভুলকৈ কলোঁ। আগতে কেতিয়াবা লিখিছো জানো তোমালৈ? নাই ! ঠিক মনত পৰা নাই।জীৱনৰ নানা ৰঙ সানি তুমি ছাগে ৰঙীন হৈ গৈছা ন!\nএতিয়া বাৰু বৰষুনত তিতা নে আগৰ দৰে? কপালৰ ভাজত চেলাউৰিৰ মাজত কাৰোবাৰ স্পৰ্শ অনুভৱ কৰানে? তোমাৰ মন বাগিছাৰ সেই ৰঙা গোলাপৰ পাহিবোৰ কেনে আছে? সেইবোৰৰ গোন্ধত এতিয়াও কোনোবাই বিভোৰ হয় নেকি?মোৰ দৰে? এৰা বহু সময় পাৰ হৈ গ'ল তুমি অবিহনে!অথচ মনলৈ আহে যেন সৌ সিদিনাহে সকলোবোৰ! মই চাহ খোৱাৰ পাছত চিগাৰেট এটি হাতত তুলি ল'লে কিমান যে গালি পাৰিছিলা তুমি! তোমাৰ বাৰু মনত আছেনে\nআমি প্ৰথম লগ পোৱাৰ কথা?তোমাৰ লিহিৰি আঙুলিবোৰে মোৰ আঙুলিবোৰক কি নিবিড় মমতাৰে বান্ধিছিল! সিদিনা তোমাৰ দুচকুত নাছিল কোনো ভয়, মনত নাছিল কোনো সংশয়। তোমাৰ চকুৰ গভীৰত ডুব গৈ নিজকে বিচাৰি পাইছিলোঁ।\nপ্ৰেমৰ সাগৰ ইপাৰ-সিপাৰ হৈছিলা ময়ূৰপক্ষী হৈ। আজি তোমালৈ বৰকৈ মনত পৰিছে! কামত মনোনিৱেশ কৰা অসম্ভৱ যেন হৈ পৰিছে!মনে বিচাৰে তোমাৰ কাষলৈ যাওঁ, চুই চাওঁ তোমাক।সময় নামৰ খৰস্ৰোতা নৈৰ ঢৌত হেৰাই গ'ল বহু স্মৃতি। জানা আজিও নষ্টালজিক কৰি তোলে\nতোমাৰ প্ৰথম স্পৰ্শৰ স্মৃতিয়ে।\nটোপনি কাঢ়ি নিয়ে নিশাৰ; কেতিয়াবা উজাগৰে কটাও গোটেই ৰাতি,\nনয়ন কৰি তোলে অশ্ৰসিক্ত।\nডায়েৰীটোত আজিও লিখোঁ বিষাদৰ কবিতা। ভালপোৱা সংজ্ঞা হয়তো মই নাজানো! তোমাৰ মোৰ সেই নোপোৱা আকাঙ্ক্ষাবোৰেই চাগে...। তুমি কেনে আছা? ভালে থাকা।\nTags: নীলা খামৰ চিঠি নুৰ হুছেইন


एक साल में बाइबल - ইণ্ডিয়ান ৰিভাইচ ভাৰচন - जुलाई 2\n১ বংশাবলি 28:1-21\n1. দায়ূদে যিৰূচালেমত ইস্ৰায়েলৰ সকলো কৰ্মচাৰীক এক গোট কৰিলে: জাতিবোৰৰ কৰ্মচাৰীসকলক, সময়-সূচী অনুযায়ী ৰজাৰ পৰিচৰ্যা কৰা বিভাগবোৰৰ কৰ্মচাৰীসকলক, সহস্ৰপতিসকলক আৰু শতপতিসকলক, ৰজা আৰু তেওঁৰ পুত্রসকলৰ দখলত থকা সকলো সম্পত্তিৰ পৰিচালকসকলক, কর্মচাৰী আৰু যুদ্ধাৰু লোকসকলক, তেওঁলোকৰ মাজৰ সকলোতকৈ নিপূণ লোকসকলক যিৰূচালেমত এক গোট কৰিলে।\n2. তাৰ পাছত ৰজা দায়ূদে থিয় হৈ ক’লে, “হে মোৰ ভাইসকল আৰু মোৰ লোক সমূহ, মোৰ কথা শুনা; যিহোৱাৰ নিয়ম-চন্দুকৰ অৰ্থে আৰু আমাৰ ঈশ্বৰৰ ভৰি-পীৰাৰ অৰ্থে এটা মন্দিৰ নিৰ্ম্মাণ কৰিবলৈ মোৰ পৰিকল্পনা আছিল। এই গৃহ নিৰ্ম্মাণৰ বাবে মই প্ৰস্তুতো হৈছিলো।\n3. কিন্তু ঈশ্বৰে মোক ক’লে, ‘মোৰ নামৰ অৰ্থে তুমি মন্দিৰ নিৰ্ম্মাণ নকৰিবা, কাৰণ তুমি এজন যুদ্ধৰু আৰু তুমি ৰক্তপাত কৰিলা।’\n4. তথাপি যিহোৱাই, ইস্ৰায়েলৰ ঈশ্বৰে; ইস্ৰায়েলৰ ওপৰত সদায় ৰাজত্ব কৰিবৰ বাবে মোৰ আটাই পিতৃপৰিয়ালৰ মাজৰ পৰা মোক মনোনীত কৰিলে। তেওঁ নেতৃত্ব দিবৰ বাবে যিহূদা জাতিক মনোনীত কৰিলে। যিহূদাৰ জাতি, মোৰ পিতৃৰ পৰিয়ালবৰ্গ আৰু মোৰ পিতৃৰ সকলো পুত্রৰ মাজৰ পৰা তেওঁ মোক গোটেই ইস্ৰায়েলৰ ওপৰত ৰজা হ’বলৈ মনোনীত কৰিলে।\n5. যিহোৱাই মোক দিয়া অনেক পুত্ৰৰ মাজত ইস্ৰায়েলৰ ওপৰত যিহোৱাৰ ৰাজসিংহাসনত বহিবলৈ তেওঁ মোৰ পুত্ৰ চলোমনক মনোনীত কৰিলে।\n6. তেওঁ মোক ক’লে, ‘তোমাৰ পুত্ৰ চলোমনে মোৰ গৃহ আৰু চোতাল কেইখন নিৰ্ম্মাণ কৰিব, কাৰণ মোৰ পুত্ৰ হ’বলৈ মই তেওঁক মনোনীত কৰিলোঁ, আৰু মই তেওঁৰ পিতৃ হ’ম।\n7. আজি তুমি যি দৰে আছা যদি তেওঁ সেই দৰে মোৰ আজ্ঞাবোৰ আৰু শাসন-প্ৰণালীবোৰ পালন কৰি চলে, তেনেহলে মই তেওঁৰ ৰাজ্য চিৰস্থায়ীৰূপে স্থাপন কৰিম।\n8. এই হেতুকে এতিয়া ইস্ৰায়েলৰ সাক্ষাতে যিহোৱাৰ উদ্দেশে সমবেত হোৱা আৰু আমাৰ ঈশ্বৰৰ উপস্থিতিত ঈশ্ৱৰ যিহোৱাৰ সকলো আজ্ঞা পালন কৰিবলৈ তোমালোক সকলোৱে চেষ্টা কৰা। এই উত্তম দেশৰ অধিকাৰী হবলৈ আৰু তোমালোকৰ পাছত চিৰকালৰ বাবে পুৰুষানুক্রমে তোমালোকৰ সন্তান সকলৰ অধিকাৰত যেন থাকে তাৰ কাৰণে এই সকলো কৰা।\n9. হে বোপা চলোমন, তুমি তোমাৰ পিতৃৰ ঈশ্বৰক মানি চলিবা, আৰু তোমাৰ সকলো হৃদয়েৰ আৰু হৰ্ষিত মনেৰে তেওঁৰ পৰিচৰ্যা কৰিবা। এই দৰে কৰা কাৰণ যিহোৱাই সকলোৰে হৃদয় অনুসন্ধান কৰে আৰু সকলোৰে কল্পনাকো বুজে। তুমি যদি তেওঁক বিচাৰা, তেন্তে তুমি তেওঁক পাবা, কিন্তু যদি তেওঁক ত্যাগ কৰা, তেন্তে তেওঁ তোমাকো চিৰকাললৈকে ত্যাগ কৰিব।\n10. পবিত্র-স্থানৰ অৰ্থে মন্দিৰ নিৰ্ম্মাণ কৰিবলৈ যিহোৱাই যে, তোমাক মনোনীত কৰিলে তাক তুমি অনুভৱ কৰা; সাহিয়াল হোৱা আৰু এই কাৰ্য কৰা।\n11. তাৰ পাছত দায়ূদে তেওঁৰ পুত্ৰ চলোমনক মন্দিৰৰ বাৰাণ্ডাৰ, মন্দিৰৰ ঘৰৰবোৰৰ, গুদামবোৰৰ, ওপৰৰ কোঁঠালিবোৰৰ, ভিতৰৰ কোঁঠালিবোৰৰ, আৰু পাপ-প্রায়শ্চিতৰ আৱৰণৰ নক্সা দিলে।\n12. যিহোৱাৰ গৃহৰ চোতাল কেইখনৰ, চাৰিওফালে থকা সকলো কোঁঠালিবোৰৰ, ঈশ্বৰৰ গৃহত থকা গুদামবোৰৰ, আৰু মন্দিৰৰ বাবে পবিত্ৰ কৰা বস্তুৰ ভঁৰালবোৰৰ বাবে তেওঁ অঙ্কন কৰা নক্সা তেওঁ চলোমনক দিলে।\n13. তেওঁ তেওঁক পুৰোহিতসকলৰ আৰু লেবীয়াসকলৰ বিভাগসমূহৰ বাবে বিধি দিলে আৰু যিহোৱাৰ গৃহৰ পৰিচৰ্যাৰ কাৰ্য আৰু যিহোৱাৰ গৃহৰ পৰিচৰ্যাৰ বাবে ব্যৱহাৰ হোৱা সামগ্রী সমূহৰ দায়িত্বত নিযুক্ত কৰিলে।\n14. তেওঁ সকলো প্রকাৰৰ পৰিচৰ্যাৰ বাবে সোণৰ পাত্ৰবোৰ আৰু সকলো প্রকাৰৰ পৰিচৰ্যাৰত ব্যৱহাৰ হোৱা সামগ্রীৰ বাবে ৰূপৰ পাত্ৰবোৰ গুৰুত্ব সহকাৰে তেওঁক দিলে।\n15. সোণৰ দীপাধাৰবোৰৰ আৰু তাৰ প্রদীপবোৰৰ প্ৰত্যেক দীপাধাৰ আৰু তাৰ প্রদীপবোৰৰ সোণৰ পৰিমান অনুসাৰে জুখি দিলে। ৰূপৰ দীপাধাৰবোৰৰ আৰু প্রদীপবোৰৰ প্ৰত্যেক দীপাধাৰ আৰু তাৰ প্রদীপবোৰৰ ৰূপৰ পৰিমান অনুসাৰে জুখি দিলে। যাতে প্রত্যেক দীপাধাৰবোৰৰ উপযুক্ত ব্যৱহাৰ হয়।\n16. দৰ্শন-পিঠাৰ মেজ, আৰু প্রত্যক মেজৰ বাবে সোণৰ পৰিমাণ, আৰু ৰূপৰ মেজবোৰৰ বাবে ৰূপৰ পৰিমাণ তেওঁ জুখি দিলে।\n17. তেওঁ যাঠী, তেজ ছটিওৱা চৰিয়া, আৰু পিয়লাবোৰৰ বাবে শুদ্ধ সোণৰ পৰিমাণ জুখি দিলে। তেওঁ প্রত্যেক সোণৰ বাটিবোৰৰ আৰু প্ৰত্যেক ৰূপৰ বাটিবোৰৰ বাবে সোণৰ আৰু ৰূপৰ পৰিমাণ জুখি দিলে।\n18. ধূপ-বেদিৰ বাবে নিৰ্ম্মল সোণৰ পৰিমাণ, আৰু ডেউকা মেলি যিহোৱাৰ নিয়ম-চন্দুক ঢাকি ধৰা কৰূব দুটাৰ নক্সাৰ কাৰণে সোণৰ পৰিমাণ জুখি দিলে।\n19. দায়ূদে ক’লে, “নমুনাৰ বিষয়ে বুজিব পৰাকৈ যিহোৱাই মোক নিৰ্দেশ দিয়া অনুযায়ী মই এই সকলো লিখিত ভাৱে ৰাখিলোঁ।\n20. দায়ূদে তেওঁৰ পুত্ৰ চলোমনক ক’লে, “তুমি বলৱান আৰু সাহিয়াল হোৱা। এই কাৰ্য কৰা। ভয় নকৰিবা আৰু ব্যাকুল নহ’বা, কিয়নো ঈশ্বৰ যিহোৱা, মোৰ ঈশ্বৰেই তোমাৰ লগত আছে। যিহোৱাৰ গৃহৰ সকলো কাৰ্য সমাপ্ত নোহোৱালৈকে তেওঁ তোমাক পৰিত্যাগ নকৰিব।\n21. চোৱা, ইয়াত ঈশ্বৰৰ গৃহৰ সকলো কাৰ্যৰ বাবে পুৰোহিতসকল আৰু লেবীয়াসকলৰ বিভাগসমূহ আছে। তেওঁলোক তোমাৰ লগত থাকিব, এই কাৰ্যৰ অৰ্থে ইচ্ছা থকা সকলো লোক আৰু নিপূণ লোকসকলে তোমাক সকলো কাৰ্য কৰিবলৈ আৰু পৰিচৰ্যা কৰিবলৈ সহায় কৰিব। তোমাৰ আদেশবোৰ অনুসৰণ কৰিবলৈ সকলো কৰ্মচাৰী আৰু সকলো লোক প্রস্তুত।\n১ বংশাবলি 29:1-30\n1. দায়ুদ ৰজাই গোটেই সমাজক ক’লে, “ঈশ্বৰে মোৰ পুত্ৰ চলোমনক মনোনীত কৰিছে, তাৰ বয়স এতিয়াও ক’ম আৰু অভিজ্ঞতাহীন, আৰু এই কাৰ্য অতি গুৰুত্বপূৰ্ণ। কাৰণ এই ৰাজপ্রসাদ ঈশ্বৰ যিহোৱাৰ উদ্দেশ্যে মানুহৰ বাবে নহয়।\n2. মোৰ ঈশ্বৰৰ মন্দিৰৰ অৰ্থে যি উত্তম, সেয়ে মই কৰিলোঁ। সোণৰ বস্তু প্রস্তুত কৰিবলৈ সোণ, ৰূপৰ বস্তু প্রস্তুত কৰিবলৈ ৰূপ, পিতলৰ বস্তু প্রস্তুত কৰিবলৈ পিতল, লোহাৰ বস্তু প্রস্তুত কৰিবলৈ লোহা, কাঠৰ বস্তু প্রস্তুত কৰিবলৈ কাঠ মই দিছোঁ। ৰক্তৰাগ পাথৰ, লগাবৰ কাৰণে পাথৰ, মণি-মুকুতাৰ কামৰ বাবে নানা বৰণীয়া পাথৰ, সকলো বিধৰ বহুমূলীয়া পাথৰ আৰু মাৰ্বল পাথৰো মই প্রচুৰ পৰিমাণে দিছোঁ।\n3. মোৰ ঈশ্বৰৰ গৃহৰ কাৰণে মই আনন্দিত হ’লো, আৰু মোৰ ব্যক্তিগত ভঁৰালৰ পৰা সোণ, ৰূপ ইয়াৰ বাবে দান দিছোঁ। ইয়াৰ উপৰিও পবিত্র মন্দিৰৰ কাৰণে মই সকলো কৰিবলৈ প্রস্তুত।\n4. তিনি হাজাৰ কিক্কৰ ওফীৰৰ সোণ, আৰু সাত হাজাৰ কিক্কৰ শুদ্ধ ৰূপ গৃহৰ দেৱালত আৱৰণ দিবলৈ দিলোঁ।\n5. সোণৰ বস্তু প্রস্তুত কৰিবলৈ সোণ, ৰূপৰ বস্তু প্রস্তুত কৰিবলৈ ৰূপ, আৰু শিল্পকৰ্ম কৰোঁতা সকলে কৰা সকলো ধৰণৰ কামৰ কাৰণে মই সকলো বস্তু দান কৰিলোঁ। আজি কোনে যিহোৱালৈ বৰঙণি দিব আৰু নিজকে তেওঁলৈ উৎসৰ্গ কৰিব?\n6. তাৰ পাছত তেওঁলোকৰ পৰিয়ালৰ পূৰ্ব-পুৰুষৰ প্রধান লোকসকল, ইস্ৰায়েল জাতিৰ প্রধান লোকসকল, সহস্ৰপতিসকল, শতপতিসকল, লগতে ৰজাৰ কাৰ্যত থকা কৰ্মচাৰীসকল একেলগে ইচ্ছাকৃত দান দিলে।\n7. তেওঁলোকে ঈশ্বৰৰ গৃহৰ কাৰ্য কাৰণে পাঁচ হাজাৰ কিক্কৰ সোণ, অদৰ্কোণ নামেৰে দহ হাজাৰ সোণৰ মোহৰ, দহ হাজাৰ কিক্কৰ ৰূপ, ওঠৰ হাজাৰ কিক্কৰ ৰূপ পিতল, আৰু এক লাখ কিক্কৰ লোহা দিলে।\n8. যিসকলৰ বহুমুলীয়া বাখৰ আছিল, তেওঁলোকে গেৰ্চোনীয়াৰ বংশধৰ যিহীয়েলৰ নিৰীক্ষণত যিহোৱাৰ গৃহৰ ভঁৰালত তাক দিলে।\n9. তেওঁলোকে নিজ ইচ্ছাৰে আৰু সকলো হৃদয়েৰে যিহোৱাৰ উদ্দেশ্যে দান দিয়াৰ কাৰণে প্ৰজাসকলে আনন্দ কৰিলে। ৰজা দায়ূদেও মহা-আনন্দ কৰিলে।\n10. দায়ূদে গোটেই সমাজৰ আগতে যিহোৱাৰ ধন্যবাদ কৰিলে। দায়ূদে ক’লে, “হে আমাৰ পিতৃ ইস্ৰায়েলৰ ঈশ্বৰ যিহোৱা আপুনি যুগে যুগে চিৰকাললৈকে ধন্য।\n11. হে যিহোৱা, আপুনি মহত্ব, পৰাক্ৰমী, প্ৰশংসনীয়, বিজয়ী, আৰু প্ৰতাপী। কাৰণ স্বৰ্গত আৰু পৃথিৱীত যি যি আছে, সেই সকলোৱেই আপোনাৰ। ৰাজ্যও আপোনাৰেই, আৰু চাৰিও দিশে শাসনকৰ্তা ৰূপে যিহোৱা আৰু আপুনি মৰ্য্যদাপূৰ্ণ।\n12. আপোনাৰ পৰাই ধন আৰু গৌৰৱ হয়, আৰু আপুনি সকলোৰে ওপৰত শাসন কৰি আছে। আপোনাৰ হাততেই বল আৰু পৰাক্ৰম আছে। সকলোকে মহত্ব ও শক্তিশালী কৰিবৰ কাৰণে আপোনাৰ অধিকাৰ আছে।\n13. সেয়ে, হে আমাৰ ঈশ্বৰ, আমি আপোনাৰ ধন্যবাদ কৰোঁ, আৰু আপোনাৰ নামৰ গৌৰৱ ও প্ৰশংসা কৰোঁ।\n14. কিন্তু মই নো কোন, আৰু মোৰ লোকসকল নো কোন, যে, আমি এইদৰে নিজ ইচ্ছাৰে দান দিবলৈ আগবাঢ়িব পাৰিছোঁ? কিয়নো সকলো বস্তু আপোনাৰ পৰাই আহে, আৰু আপোনাৰ যি তাকে আমি অনন্দমনেৰে আপোনাক দিছোঁ।\n15. কাৰণ আমাৰ সকলো পূৰ্ব-পুৰুষ সকলৰ দৰে আমিও আপোনাৰ আগত অচিনাকি আৰু ভ্রমণকাৰী লোক। পৃথিৱীত আমাৰ দিনবোৰ ছাঁ স্বৰূপ আৰু এই পৃথিৱীত আমাৰ একো আশা নাই।\n16. হে আমাৰ ঈশ্বৰ যিহোৱা, আপোনাৰ, পবিত্ৰ নামৰ উদ্দেশে আপোনাৰ গৃহ নিৰ্ম্মাণ কৰিবলৈ আমি এই যি সকলো সম্পতি সংগ্রহ কৰিলোঁ, এই সকলো আপোনাৰেই আৰু আপোনাৰ পৰাই অহা।\n17. হে মোৰ ঈশ্বৰ, মই এইয়াও জানো যে, আপুনি হৃদয়ৰো পৰীক্ষা কৰে আৰু সৰলতাত সন্তোষ পায়। মই হ’লে মোৰ মনৰ সৰলতাতহে নিজ ইচ্ছাৰে এই সকলো বস্তু দান দিলোঁ, আৰু এতিয়া এই ঠাইত উপস্থিত হোৱা আপোনাৰ লোকসকলেও নিজ ইচ্ছাৰে আপোনাৰ উদ্দেশে দান দিয়া দেখি মই আনন্দিত হৈছোঁ।\n18. আমাৰ পূৰ্ব-পুৰুষ অব্ৰাহাম, ইচহাক, ইস্ৰায়েলৰ ঈশ্বৰ যিহোৱা, আপুনি আপোনাৰ লোকসকলৰ মনত এই চিন্তাধাৰা সদায় ৰাখক। তেওঁলোকৰ হৃদয় আপোনাতেই মনোনিবেশ কৰক।\n19. আপোনাৰ আজ্ঞা, সাক্ষ্য, আৰু বিধিবোৰ সম্পূৰ্ণ হৃদয়েৰে পালন কৰিবলৈ, আৰু এই সকলো কাৰ্য কৰিবলৈ, আৰু মই যি গৃহৰ বাবে ব্যৱস্থা কৰি থৈছোঁ, তাক নিৰ্মাণ কৰিবলৈ মোৰ পুত্ৰ চলোমনক সিদ্ধ মন দিয়ক।”\n20. দায়ূদে গোটেই সমাজক ক’লে, “এতিয়া তোমালোকে নিজৰ ঈশ্বৰ যিহোৱাৰ ধন্যবাদ কৰা।” গোটেই সমাজে তেওঁলোকৰ পূৰ্ব-পুৰুষৰ ঈশ্বৰ যিহোৱাৰ ধন্যবাদ কৰিলে, আৰু মুৰ দোঁৱাই যিহোৱাৰ প্রশংসা কৰিলে আৰু ৰজাৰ আগত প্ৰণিপাত কৰিলে।\n21. তাৰ পাছ দিনা তেওঁলোকে যিহোৱাৰ উদ্দেশ্যে বলিদান কৰিলে, আৰু যিহোৱাৰ উদ্দেশ্যে হোম-বলি উৎসৰ্গ কৰিলে। তেওঁলোকে এক হাজাৰ ষাঁড়-গৰু, এক হাজাৰ মতা মেৰ-ছাগ, আৰু এক হাজাৰ মেৰ-ছাগ পোৱালি, আৰু ইয়াৰে সৈতে গোটেই ইস্ৰায়েলৰ কাৰণে পেয় নৈবেদ্য আৰু বলিদান উৎসৰ্গ কৰিলে।\n22. সেই দিনা অতি আনন্দেৰে যিহোৱাৰ আগত ভোজন-পান কৰিলে। তেওঁলোকে দায়ূদৰ পুত্ৰ চলোমনক দ্বিতীয়বাৰ ৰজা পাতিলে; আৰু যিহোৱাৰ উদ্দেশ্যে শাসনকর্তা হবলৈ তেওঁ অভিষেক কৰিলে। তেওঁলোকে পুৰোহিত হবলৈ চাদোককো যিহোৱাৰ উদ্দেশ্যে অভিষেক কৰিলে।\n23. তাৰ পাছত চলোমন তেওঁৰ পিতৃ দায়ুদৰ পৰিৱৰ্তে ৰজাহৈ যিহোৱাৰ সিংহাসনত বহিল। তেওঁ কৃতকাৰ্য্য হ’ল, আৰু গোটেই ইস্ৰায়েলে তেওঁৰ আজ্ঞা মানিলে।\n24. সকলো নেতাসকল, সৈন্যসকল, আৰু দায়ুদ ৰজাৰ পুত্ৰসকল চলোমন ৰজাৰ অধীন হ’ল।\n25. যিহোৱাই সকলো ইস্ৰায়েলৰ আগত চলোমনক সন্মান প্রদান কৰিলে আৰু যিহোৱাই তেওঁক যি ক্ষমতা দিলে, তেনে ক্ষমতা তেওঁৰ পূৰ্বে ইস্ৰায়েলৰ কোনো ৰজাক দিয়া নাছিল।\n26. যিচয়ৰ পুত্ৰ দায়ূদে সকলো ইস্ৰায়েলৰ ওপৰত ৰাজত্ব কৰিছিল।\n27. তেওঁ চল্লিশ বছৰ ইস্রায়েলৰ ৰজা আছিল। তেওঁ সাত বছৰ হিব্ৰোণত আৰু তেত্ৰিশ বছৰ যিৰূচালেমত ৰাজত্ৱ কৰিছিল।\n28. তেওঁ সম্পূৰ্ণ বয়স পায়, দীঘলীয়া জীৱন সা-সম্পতি আৰু সন্মান উপভোগ কৰি বৃদ্ধ অৱস্থাত তেওঁৰ মৃত্যু হয়। তেওঁৰ পুত্ৰ চলোমন তেওঁৰ পদত ৰজা হ’ল।\n29. দায়ুদ ৰজাই তেওঁৰ জীৱনত কৰা সকলো কাৰ্য ভাববাদী চমূৱেল, ভাববাদী নাথন আৰু ভাববাদী গাদৰ ইতিহাস-পুস্তকসমূহত বৰ্ণনা কৰা হৈছে।\n30. এই পুস্তকসমূহত ইস্ৰায়েলক ৰাজত্ৱ কৰা সময়ত দায়ূদে যিবোৰ কাৰ্য কৰিছিল, সেই সকলো ইয়াতে উল্লেখ আছে। লিখকসকলে ইস্রায়েল আৰু তাৰ ওচৰ চুবুৰীয়া ৰাজ্যৰ, দায়ূদৰ ক্ষমতা আৰু তেওঁৰ জীৱনৰ সকলো ঘটনা লিখিলে।\n67. পাছত তেওঁ যোচেফৰ বংশক অগ্ৰাহ্য কৰিলে; ইফ্ৰয়িম ফৈদক তেওঁ মনোনীত নকৰিলে;\n68. কিন্তু তেওঁ যিহূদা ফৈদক মনোনীত কৰিলে, সেই চিয়োন পর্বত, যাক তেওঁ ভাল পালে।\n69. তাত তেওঁৰ পবিত্ৰ গৃহটি ওখ আকাশ চুব পৰাকৈ নির্মাণ কৰিলে, তেওঁ পৃথিবীৰ নিচিনাকৈ অনন্ত কাললৈকে তাক স্থাপন কৰিলে।\n70. তেওঁ নিজ দাস দায়ুদক মনোনীত কৰিলে, তেওঁ তেওঁক মেৰ-ছাগৰ গঁৰালৰ পৰা আনিলে।\n71. গাখীৰ দিয়া মেৰ-ছাগৰ জাক প্রতিপালন কৰা কামৰ পৰা তেওঁক লৈ আনিলে, যাতে তেওঁ যিহোৱাৰ লোকসকলক অর্থাৎ যাকোবৰ বংশক, যি সকল তেওঁৰ আধিপত্য সেই ইস্ৰায়েল জাতিক চৰাব পাৰে।\n72. দায়ুদে তেওঁৰ অন্তৰৰ সততাৰে তেওঁলোকক লালন-পালন কৰিলে; তেওঁ নিজৰ নিপুণ হাতৰ দ্বাৰাই তেওঁলোকক চলালে।\n6. বহুতো লোকে নিজৰ সাধুতা ঘোষণা কৰে; কিন্তু বিশ্বাসী লোক কোনে বিচাৰি পায়?\n7. ন্যায় কাৰ্য কৰা লোকে নিজৰ ন্যায়পৰায়ণতাত চলে, আৰু তেওঁক অনুসৰণ কৰা তেওঁৰ সন্তান সকল সুখী হয়।\n24. তাৰ পাছদিনা তেওঁলোকে চীজাৰিয়ালৈ আহিল৷ কৰ্ণীলিয়ই নিজৰ জ্ঞাতি আৰু আত্মীয় বন্ধু সকলক গোট খুৱাই তেওঁলোকলৈ অপেক্ষা কৰি আছিল৷\n25. পিতৰ ঘৰত সোমাওঁতে কৰ্ণীলিয়ই দেখা কৰি তেওঁক সন্মান জনাবলৈ চৰণত পৰি প্ৰণাম কৰিলে৷\n26. কিন্তু পিতৰে তেওঁক তুলি ধৰি কলে, “উঠা; ময়ো মানুহহে৷”\n27. তাৰ পাছত যেতিয়া পিতৰে তেৱেঁ সৈতে কথা কৈ কৈ ঘৰত সোমাল, বহু মানুহ গোট খাই থকা দেখি,\n28. তেওঁলোকক কলে, “বিধান বিহীন জাতিৰ কোনো মানুহৰ লগ লোৱা নাইবা তেওঁৰ তালৈ যোৱা যে যিহুদী মানুহৰ বাবে নিষেধ, ইয়াক আপোনালোকে জানে৷ কিন্তু কোনো মানুহক বৰ্জিত বা অশুচি নুবুলিবলৈ ঈশ্বৰে মোক দেখুৱালে৷


জীৱন-যৌৱন (স্বাস্থ্য) - অসমীয়াৰ সুখ-দুখ\nHome Unlabelled জীৱন-যৌৱন (স্বাস্থ্য)\nচিকিৎসক দিৱস বিশেষঃ নতুন প্ৰযুক্তিৰে চিকিৎসা বিজ্ঞান\nআজি ১জুলাই৷ মানৱ দৰদী চিকিৎসক ডাঃ বিধান চন্দ্ৰ ৰায়ৰ জন্মদিনৰ লগত সংগতি ৰাখি আজি ভাৰতবৰ্ষত দেশজুৰি উদযাপিত কৰা হৈছে চিকিৎসক দিৱস৷\nসেই উপলক্ষে আজি অসমীয়াৰ সুখ দুখৰ পাঠকক, বিশ্ব স্বাস্থ্য সংস্থাৰ ডাইৰেক্টৰ জেনেৰেল ড০ মাৰ্গাৰেট চেনে ৩৮তম বিশ্ব হস্পিতেল কংগ্ৰেছত চিকিৎসক তথা বিশ্ববাসীক উদেশ্যি কোৱা ছটা কথাৰ ওপৰত দৃষ্টি আকৰ্ষণ কৰিব খুজিছো ৷ তেখেতে সেই নিৰ্দিষ্ট বক্তাৰ ভাষণত প্ৰযুক্তি আৰু ঔষধক লৈ কিছু অতি গুৰুত্বপূৰ্ণ কথা অৱতাৰণা কৰিছে ৷\n১) আজিৰ পৃথিৱীখন হৈছে ইলেক্ট্ৰনিক মাধ্যমত তাৎক্ষণিকভাৱে সংযোগৰ পৃথিৱী ৷ এই পৃথিৱী অলেখ ঐশ্বৰ্য আৰু ব্যক্তিগত সম্পদে ভৰা পৃথিৱী ৷ প্ৰযুক্তিবিদ্যা আৰু নতুন নতুন আৱিষ্কাৰ তথা উদ্ভাৱনীবোৰে ডাক্তৰী ও ক্লিনিকেল প্ৰতিভাবোৰক উজলাই তুলিছে । এই শুভ্ৰ পোহৰজাকে সমাজৰে সকলোৰে জীৱন পোহৰাই তোলক, মাত্ৰ এমুঠিমান ধনীক শ্ৰেণী বা সকলো সা-সুবিধা পোৱা শ্ৰেণীকহে যাতে নহয় ৷\n২) আধুনিক ঔষধে কৰা মিৰাকলবোৰে সঁচাকৈয়ে বহুতৰ জীৱন বচাইছে, সেয়া প্ৰশ্নাতীত । যদি এইবোৰে প্ৰকৃততে মানৱজাতিৰ ভাল কৰিব খুজিছে তেনেহ’লে ই সাধাৰণ মানুহে ঢুকি পোৱা দৰতেই সেই যাদু কৰিব লাগিব ৷\n৩) আধুনিক চিকিৎসা প্ৰযুক্তিবিদ্যা আৰু নতুন নতুন সঁজুলিবোৰেই হৈছে চিকিৎসা জগতখন ক্ৰমাত ব্যয়বহুল হৈ উঠাৰ একমাত্ৰ কাৰণ । নতুন আবিষ্কাৰ বা আহিলাবোৰ সদায়ে যথেষ্ট খৰচী, কিন্তু খুৱেই ছফিষ্টিকেটেড৷ যিবোৰ ব্যৱহাৰৰ ক্ষেত্ৰটো জটিলতা থাকে আৰু ক্ৰুটি হোৱাৰো সম্ভাৱনীয়তা ই বহন কৰে৷ কিন্তু দেখা যায় নতুন প্ৰযুক্তিবিদ্যাবোৰৰ দাম বা মূল্য, আজি বজাৰে কি মূল্য বহন কৰিবলৈ প্ৰস্তুত, তাৰ ওপৰতে নিৰ্ধাৰিত হয়, যিটো প্ৰকৃততে এটা সৰল অৰ্থনৈতিক মডেলেৰে উৎপাদন খৰছৰ ওপৰত ভিত্তি কৰিহে হোৱা উচিত ৷\n৪) বহু চিকিৎসকেই ৰোগীক উপদেশ দিয়া পৰীক্ষা বা অৱল্বন কৰিবলৈ কোৱা পদ্ধতিৰ দামকৈ লৈ যথেষ্ট স্পৰ্শকাতৰ নহয়৷ ফলত কিছুমান দেশত অতি খৰচী কিছুমান প্ৰচিডিউৰ বা পদ্ধতি বোৰকে একমাত্ৰ উপায় হিচাবে গণ্য কৰোৱাৰ এক প্ৰচেষ্টা গঢ় লৈ উঠা দেখা গৈছে ৷ এনে ধৰণৰ ধাৰাই নিয়মিতভাৱে ব্যৱহাৰ কৰিব লগীয়া সঁজুলি সমূহৰ প্ৰতিৰোধী ক্ষমতাক নাশ কৰি ভোদাহে কৰি পেলাব, আৰু লগতে কৰি পেলাব সুলভো৷\n৫. আজিকালি নতুন প্ৰযুক্তিৰ ক্লিনিকেল ট্ৰায়েলৰ জৰিয়তে সুবিধা সমূহ জানি উঠা বা প্ৰমাণিত হোৱাৰ আগতেই নতুন প্ৰযুক্তি কিনি আনিবলৈ ধৰাৰ এক ধাৰা গঢ় লৈ উটিছে ৷ আৰু প্ৰতিস্থিত/প্ৰমানিত প্ৰযুক্তি বা পদ্ধতিকো আঁতৰ কৰি সহজেই নতুন প্ৰযুক্তিয়ে অত্যাধুনিক সুবিধা দিছে বুলি সিবোৰক প্ৰতিষ্ঠা কৰিবলৈ ধৰিছে ৷\n৬. সঁচাই উদ্ভাৱনী আৰু প্ৰযুক্তিয়ে চিকিৎসা বিজ্ঞানৰ ভৱিষ্যত সলাই পেলাবনে? নিশ্চয়কৈ, যদি আমি এইসকলৰ অশ্বমেধ ঘোঁৰাক যদি আমি সঁচাই নাকী লগাব পাৰো, আৰু প্ৰশিক্ষিত কৰিব পাৰো ৷\nলেখাৰ সমলৰ সৌজন্যঃ\nঅসম চিকিৎসা মহাবিদ্যালয়ৰ কাৰ্ডিঅ’লজি বিভাগৰ সহকাৰী অধ্যাপক ডাঃ মৃগাংক শেখৰ চলিহা\nঅনুবাদত সহায় কৰিলেঃ বাংগালুৰৰ পৰা বিকাশ দাসে৷\nঅন্যান্য জীৱন যৌৱন(স্বাস্থ্য) শিতানৰ লেখা পঢ়িবলৈ ইয়াতে ক্লিক কৰক ৷\nBikash July 1, 2013 at 9:17 PM


লুণ্ঠন! মৰাণ মহাবিদ্যালয়ৰ ছাত্ৰ-ছাত্ৰীৰ উত্তাল প্ৰতিবাদ -\nHomeআঞ্চলিকলুণ্ঠন! মৰাণ মহাবিদ্যালয়ৰ ছাত্ৰ-ছাত্ৰীৰ উত্তাল প্ৰতিবাদ\nলুণ্ঠন! মৰাণ মহাবিদ্যালয়ৰ ছাত্ৰ-ছাত্ৰীৰ উত্তাল প্ৰতিবাদ\nমৰাণঃ ‘মৰাণ মহাবিদ্যালয়’ৰ বিতৰ্কিত অধ্যক্ষা ড° মিতালী কোঁৱৰক শীঘ্ৰে গ্ৰেপ্তাৰ কৰাৰ দাবীত আজি মৰাণ নগৰত উত্তাল প্ৰতিবাদ সাব্যস্ত কৰে মহাবিদ্যালয়খনৰ শতাধিক ছাত্ৰ-ছাত্ৰীয়ে৷ বিগত বৰ্ষত নিজৰ ঘৰত বনকৰা শিশুক পাশৱিক নিৰ্যাতন চলাই গ্ৰেপ্তাৰ হোৱা মিতালী কোঁৱৰৰ বিৰুদ্ধে মহাবিদ্যালয়ৰ পুঁজিত ব্যাপক অনিয়ম সংঘটিত কৰাৰ অভিযোগ উত্থাপন কৰি আহিছে ছাত্ৰসমাজে৷ নিজৰ কাৰ্যকালত কোটিটকীয়া কেলেংকাৰী সংঘটিত কৰাৰ অভিযোগ তুলি ইতিমধ্যে মহাবিদ্যালয়ৰ কেইবাজনো ছাত্ৰই মৰাণহাট আৰক্ষী থানাত গোচৰ দাখিল কৰিছে৷\nসমান্তৰালভাৱে চৰাইদেউ জিলা উপায়ুক্ত, অসমৰ মুখ্যমন্ত্ৰী, শিক্ষামন্ত্ৰী আৰু উচ্চ শিক্ষা সঞ্চালকালয়তো অভিযোগ দাখিল কৰিছে৷ কিন্তু অধ্যক্ষাগৰাকীৰ বিৰুদ্ধে বৰ্তমানলৈকে কোনোধৰণৰ ব্যৱস্থা গ্ৰহণ নকৰাত বুধবাৰে অখিল ভাৰতীয় বিদ্যাৰ্থী পৰিষদৰ(ABVP)ৰ মৰাণ আঞ্চলিক সমিতিৰ উদ্যোগত শতাধিক ছাত্ৰ-ছাত্ৰীয়ে প্ৰতিবাদ সাব্যস্ত কৰে৷ ছাত্ৰ-ছাত্ৰীসকলে মৰাণ মহাবিদ্যালয়ৰ সন্মুখৰ পৰা মৰাণ নগৰলৈ প্ৰতিবাদী সমদল উলিয়াই ৩৭নং ৰাষ্ট্ৰীয় ঘাইপথ এঘণ্টাৰো অধিক সময় অৱৰোধ কৰি ৰাখে৷\nঅৱৰোধস্থলীতে অধ্যক্ষা মিতালী কোঁৱৰ, শিক্ষামন্ত্ৰী ডাঃ ৰণোজ পেগু, উচ্চ শিক্ষা সঞ্চালকালয়ৰ সঞ্চালক ধৰ্মকান্ত মিলিৰ প্ৰতিকৃতি দাহ কৰে ছাত্ৰ-ছাত্ৰীসকলে৷ প্ৰতিবাদস্থলীত স্থানীয় দণ্ডাধীশ ইণ্ডিকা গগৈ উপস্থিত হৈ প্ৰতিবাদী কাৰ্যসূচী উঠাই ল’বলৈ আহ্বান জনায়৷ কিন্তু প্ৰতিবাদকাৰীসকলে প্ৰতিবাদ অব্যাহত ৰখাত শতাধিক প্ৰতিবাদকাৰী ছাত্ৰ-ছাত্ৰীক আটক কৰে মৰাণহাট আৰক্ষীয়ে৷\nPrevious articleকৰ’নাকৈ অধিক শক্তিশালী মু ভাইৰাছ: বিশ্ব স্বাস্থ্য সংন্থাৰ সতৰ্কবাণী\nNext articleগেৰুৱা শিবিৰত মোদীৰ বিজয়! কৰ’নাসৃষ্ট পৰিস্থিতিতো দেশত জিডিপি বৃদ্ধি


ফাকুৱাৰ ফোঁট : দিগন্ত কুমাৰ ভট্টাচাৰ্য - সাহিত্য ডট অৰ্গ\nফাকুৱাৰ ফোঁট : দিগন্ত কুমাৰ ভট্টাচাৰ্য\nবিকি সৰুৰে পৰাই অঘাইটং। বি.এ পাছ কৰাৰ পিছতো তাৰ দুষ্টামিবোৰ সৰু ল’ৰাৰ দৰেই। ফাকুৱা, দেৱালী আদি আহিলে সিহঁতৰ চুবুৰীৰ সকলোৱে ভয় খায় বিকিৰ কাৰণে। কি বা উৎপাত কৰে ঠিক নাই। দেৱালীত সকলোৰে ঘৰত মনে মনে টাইমাৰ বোম লগাই থোৱাটো তাৰ এটা অভ্যাস। ফাকুৱাতো সি অনা ৰঙবোৰ সদায় বেলেগ ধৰণৰ, দুই-তিনিদিনলৈ নাযায়। ফাকুৱাত সেয়ে তাক দেখিলে সকলোৱে দূৰতে পলায়।\nযোৱাবছৰৰ ফাকুৱাৰ কথা। ধুনীয়া বগা ছাৰ্ট পিন্ধি সি ৰাতিপুৱা ঘৰৰ পৰা ওলাল। হাতত সৰু বটল এটা। চুবু্ৰীৰ মানুহবোৰে তাক দেখি আচৰিত। ভাবিলে তাৰ আকৌ হঠাতে কি হ’ল, হাতত ৰং নাই, পানী নাই। পিন্ধনতো একেবাৰে নতুন ছাৰ্ট!\n‘এইবাৰ ফাকু-চাকু নেখেলোঁ। আপোনালোকে চিন্তা নকৰিব, অকল ফোঁট এটি এটি দিম সকলোকে’। – এঘৰত গৈ ক’লে সি।\n‘পিছে এয়া কলা ৰঙ হে আনিছ যে?’\n‘কিমান আৰু বাহিৰৰ পৰা ৰঙীণ হ’ম, বৰদেউতা! সকলোতে হিংসা-অশান্তি। এইবাৰ সেয়ে কলা ৰঙৰ ফোঁটেৰে প্ৰতিবাদেই কৰিছোঁ আৰু।’\nবিকিয়ে সৰু পেইন্ট ব্ৰাছ এডালেৰে অলপ বহল আৰু দীঘলীয়াকৈ ফোঁট এটি দিলে বৰদেউতাকৰ কপালত।\n‘পিছে ব্ৰাছেৰে দিছ যে?’\n‘নক’ব বৰদেউতা, ছোৱালীবোৰে ফাকু দিয়াৰ ‘বাহানা’তে গাল-মুখ চুবলৈ যোৱা বুলি ভাবিব পাৰে যে সেইবাবেই…’\nবিকিৰ কামক সকলোৱে শলাগিলে। চুবু্ৰীৰ প্ৰায় পঞ্চাশ ঘৰৰ প্ৰতিজনকে কলা দীঘল ফোঁট দিলে সি। ফাকুৱাৰ দিনা ঘৰৰ দৰ্জা বন্ধ কৰি সোমাই থকা বোৱাৰী-গাভৰুবোৰেও বিকিৰ ফোঁট ল’বলৈ লৰি আহিল।\nদুপৰীয়া পানী-চাবোনেৰে ধুৱাৰ পিছতো ফোঁটটি সকলোৰে কপালতে থাকিল। মানুহে ভাবিলে বিকিৰ ফোঁট যেতিয়া অলপতো ‘জোৰদাৰ’ হ’বই। এদিন গ’ল। নাই, ফোঁটটোৰ ৰঙৰ অলপো সলনি হোৱা নাই। দুদিন গ’ল। কিছুমান নেমু চেপি লগালে, কিছুমানে কেৰাচিন; কিন্তু ফোঁটটো যোৱাৰ কোনো লক্ষণ নেদেখিলে কোনেও। পিছৰ সপ্তাহত আকৌ চুবুৰীৰ বৰুৱাৰ জীয়েকৰ বিয়া। তাইৰ কপালতো দীঘলীয়া আহল-বহল এটি কলা ফোঁট। শেষত তৃতীয় দিনা, বৰুৱাৰ জীয়েকৰ লগত চুবুৰীৰ ছোৱালী জাকটো বিকিৰ ঘৰ পালেগৈ কলা ৰঙটোৰ বিষয়ে জানিবলৈ।\nবিকিৰ সৰু ভায়েকে ক’লে লাহেকৈ – ‘যোৱাবাৰ দাদা পাৰ্টি এটাৰ লগত আছিল যে, এছেম্বলী ইলেকছনৰ দিনা হেনো কিবা ডিউটি কৰিছিল। ভোটাৰৰ আঙুলিত দিবলৈ অনা চিঞাহীৰ বটল এটা লৈ আহিল মনে মনে। সেই ইলেক্ট’ৰেল ইংকত আৰু কিবা এবিধ মিহলাই অলপ বেছি গাঢ় কৰি তোমালোকৰ কপালত দিছে সি। এমাহ মানলৈ ৰং নোযোৱাটো খাটাং!!’\nখঙত অগ্নিশৰ্মা হৈ সকলোৱে বিকিক বিচাৰিলে। বিকি হেনো ফাকুৱাৰ দিনাই ‘দাদৰ এক্সপ্ৰেছ’ত উঠি মুম্বাইলৈ আহিছে সম্পৰ্কীয় দাদাক এজনৰ ওচৰলৈ, তিনি-চাৰিমাহ মান পিছতহে উভতিব।\nএতিয়াও সেই চুবুৰীটোক আন ঠাইৰ মানুহে ‘ফোঁট লোৱা চুবুৰী’ বুলিয়ে জানে!


ফাৰহান আখটাৰ - অসমীয়া ৱিকিপিডিয়া\n২০১০ চনত কাৰ্থিক কলিং কাৰ্থিক ছবিৰ প্ৰচাৰ চলোৱা সময়ত আখটাৰক দেখা গৈছে\n৯ জানুৱাৰী, ১৯৭৪\nঅভিনেতা, পৰিচালক, গায়ক, এক্সেল এণ্টাৰটেইনমেণ্টৰ স্বত্বাধিকাৰী\n২০০১ ৰ পৰা বৰ্তমানলৈ\nঅধুনা আখটাৰ (m. ২০০০)\nজয়া আখটাৰ (ভগ্নী)\nফাৰহান আখটাৰ (জন্ম ৯ জানুৱাৰী, ১৯৭৪) এগৰাকী ভাৰতীয় কথাছবি পৰিচালক, চিত্ৰনাট্যকাৰ, প্ৰযোজক, অভিনেতা, গায়ক, গীতিকাৰ আৰু দূৰদৰ্শনৰ অনুষ্ঠান সঞ্চালক। তেওঁৰ পিতৃ জাভেদ আখটাৰ আৰু মাতৃ হানী ইৰাণী। সৰুৰে পৰাই হিন্দী চলচ্চিত্ৰ জগতৰ প্ৰভাৱ লাভ কৰা ফাৰহান আখটাৰে লমহে (১৯৯১) আৰু হিমালয় পুত্ৰ (১৯৯৭) চলচ্চিত্ৰৰ সহকাৰী পৰিচালক হিচাপে বলিউডত আত্মপ্ৰকাশ কৰে।\nফাৰহান আখটাৰে ৰিতেশ চিধৱানীৰ সৈতে লগ হৈ এক্সেল এণ্টাৰটেইনমেণ্ট নামেৰে এটা প্ৰযোজনা সংস্থা খোলে আৰু ২০০১ চনত দিল চাহতা হে শীৰ্ষক প্ৰথমখন তেওঁ নিজে পৰিচালনা কৰা হিন্দী চলচ্চিত্ৰই মুক্তি লাভ কৰে। আধুনিক প্ৰজন্মটোক প্ৰতিফলিত কৰা এই চলচ্চিত্ৰখনে সমালোচকৰ বিশেষ দৃষ্টি লাভ কৰাৰ লগতে ৰাষ্ট্ৰীয় বঁটা লাভ কৰিবলৈও সক্ষম হৈছিল। ২০০৪ চনত লক্ষ্য আৰু সেইবছৰতে ব্ৰাইড এণ্ড প্ৰেজুডিছ শীৰ্ষক হলীউডৰ এখন ছবিৰ গানৰ কথা ৰচনা কৰি হলীউডতো খোজ পেলায়। ২০০৬ চনত তেওঁ ব্যৱসায়িকভাৱে সফল ডন আৰু এইড্‌ছ ৰোগ সজাগতা বৃদ্ধিৰ বাবে পজিটিভ নামেৰে এখন চুটি ছবিও পৰিচালনা কৰিছিল।\nফাৰহান আখটাৰে ৰক অন! ছবিৰ জৰিয়তে অভিনেতা হিচাপে আত্মপ্ৰকাশ কৰে। তেওঁ নিজে প্ৰযোজনা কৰা চলচ্চিত্ৰখনে শ্ৰেষ্ঠ ছবিৰ ৰাষ্ট্ৰীয় বঁটা পাবলৈ সক্ষম হয়। আখটাৰে ২০১১ চনত জিন্দেগী না মিলেগী দোবাৰা শীৰ্ষক চলচ্চিত্ৰখনি প্ৰযোজনা কৰে, য’ত তেওঁ নিজে অভিনয় কৰাৰ লগতে চিত্ৰনাট্যৰ আৰু সংলাপ লিখিছিল। এই ছবিখনে শ্ৰেষ্ঠ সহকাৰী অভিনেতাসহিতে দুটাকৈ ৰাষ্ট্ৰীয় বঁটা লাভ কৰাৰ লগতে সমালোচক আৰু ব্যৱসায়িকভাৱেও সফল হৈছিল। সেই বৰ্ষতে তেওঁ ডন ২ শীৰ্ষক ছবিখনো নিৰ্মাণ কৰে যিখন এতিয়ালৈকে তেওঁৰ সৰ্বাধিক আৰ্জনকাৰী ছবি হিচাপে পৰিগণিত হৈ আছে। ২০১৩ চনত তেওঁ মিলখা সিঙৰ চৰিত্ৰ ৰূপায়ন কৰা ছবি ভাগ মিলখা ভাগ-ৰ বাবে ফিল্মফেয়াৰৰ শ্ৰেষ্ঠ অভিনেতাৰ সন্মান বুটলিবলৈ সক্ষম হৈছিল।\n1 জীৱন আৰু আনুষংগিক\n2.1 পৰিচালনা, লিখন আৰু প্ৰযোজনা\n2.2 অভিনেতা আৰু গায়ক হিচাপে\n3 অন্যান্য কৰ্ম\nজীৱন আৰু আনুষংগিক[সম্পাদনা কৰক]\nফাৰহান আখটাৰৰ পিতৃ জাভেদ আখটাৰ আৰু মাতৃ হানী ইৰাণী, ভগ্নী জয়া আখটাৰ। তেওঁৰ সৰুকালতেই মাক দেউতাকৰ বিবাহ বিচ্ছেদ হোৱাৰ পাছত দেউতাকে ১৯৮৪ চনত শ্বাবানা আজমীক বিয়া কৰায়। ফাৰহান আখটাৰ বিখ্যাত উৰ্দু কবি মাজটাৰ খেইৰাবাদীৰ আজোনাতি আৰু জান নিচাৰ আখটাৰৰ নাতি। তাৰোপৰি তেওঁ ফাৰহা খান আৰু চাজিদ খানৰ ভতিজা। তেওঁ মুম্বাইৰ মানেকজী কুপাৰ স্কুলত স্কুলীয়া শিক্ষা সাং কৰি মুম্বাইৰে এইচ আৰ কলেজত আইনী শিক্ষা গ্ৰহণাৰ্থে নামভৰ্তি কৰে যদিও দ্বিতীয় বৰ্ষত নিম্ন শ্ৰেণী উপস্থিতিৰ হাৰৰ বাবে তেওঁক কলেজৰ পৰা বহিষ্কাৰ কৰা হয়। ফাৰহান আখটাৰে ২০০০ চনত অধুনা ভৱানীক বিয়া কৰায় আৰু তেওঁলোক সাক্ষ্য আৰু আকিৰা নামেৰে দুটি সন্তানৰ অভিভাৱক।\n১৭ বছৰ বয়সতে তেওঁ য়ছ চোপ্ৰাৰ লমহে ছবিৰ চিত্ৰগ্ৰহণ আৰু পৰিচালনাৰ সহায়ক হিচাপে আত্মপ্ৰকাশ কৰে আৰু পাছত স্ক্ৰিপ্ট শ্বপ শীৰ্ষক এটি বিজ্ঞাপন প্ৰযোজনা সংস্থাত অন্তৰ্ভুক্ত হয় আৰু প্ৰায় ৩ বছৰ কাল তাত কাম কৰে। ১৯৯৭ চনত পংকজ পৰাশৰৰ পৰিচালনাত মুক্তি পোৱা ছবি হিমালয় পুত্ৰ-ৰ সহকাৰী হিচাপে কাম কৰিছিল।\nপৰিচালনা, লিখন আৰু প্ৰযোজনা[সম্পাদনা কৰক]\n১৯৯৯ চনত ৰীতেশ চিধৱানীৰ সৈতে লগ হৈ ফাৰহান আখটাৰে প্ৰতিষ্ঠা কৰা প্ৰযোজনা সংস্থা এক্সেল এণ্টাৰটেইনমেণ্টৰ সৌজন্যত ২০০১ চনত তেওঁ নিজে লিখা আৰু পৰিচালনা কৰা ছবি দিল চাহতা হে-ই সমালোচকৰ দৃষ্টি কাঢ়িবলৈ সক্ষম হয়। এই ছবিখন প্ৰায় তিনিমাহ ধৰি ছিডনী, গোৱা আৰু মুম্বাইত শ্বুটিং কৰা হৈছিল। ফাৰহান আখটাৰে এই ছবিখনক তেওঁৰ কেৰিয়াৰৰ টাৰ্ণিং পইণ্ট হিচাপে অভিহিত কৰিছে। ছবিখনে ২০০২ চনৰ শ্ৰেষ্ঠ ছবিৰ ৰাষ্ট্ৰীয় বঁটা লাভ কৰিবলৈ সক্ষম হয়। চলচ্চিত্ৰখন ইণ্টাৰনেছনেল ফিল্ম ফেষ্টিভেল ইণ্ডিয়া আৰু অষ্টিন ফিল্ম ফেষ্টিভেলত প্ৰদৰ্শিত হৈছিল।\nআখটাৰৰ দ্বিতীয়খন চলচ্চিত্ৰ হৈছে লক্ষ্য, য’ত অভিনয় কৰিছিল হৃত্বিক ৰৌছন আৰু প্ৰীতি জিণ্টাই। চলচ্চিত্ৰখন লাডাখ, দেঢ়াডুন আৰু মুম্বাইত শ্বুটিং কৰা হৈছিল আৰু পৰিচালক হিচাপে আখটাৰে আৰ্মীৰ জীৱন সম্বন্ধে যথেষ্ট অধ্যয়ন কৰিবলগীয়া হৈছিল। চলচ্চিত্ৰখন ব্যৱসায়িকভাৱে বিফল হৈছিল। ২০০৪ চনত ভগ্নী জয়া আখটাৰৰ সৈতে লগ লাগি গোৰিন্দৰ ছঢ়াৰ ছবি ব্ৰাইড এণ্ড প্ৰেজুডিছ-ৰ বাবে ইংৰাজী গানৰ কথা ৰচনা কৰে। ২০০৬ চনত আখটাৰে শ্বাহৰুখ খানক মুখ্য চৰিত্ৰ হিচাপে লৈ ১৯৭৮ চনৰ ছবি ডন-ৰ ৰিমেক ছবিখন প্ৰযোজনা, পৰিচালনা তথা চিত্ৰনাট্য ৰচনা কৰে। ছবিখনে ২০০৬ চনৰ ২০ অক্টোবৰ তাৰিখে মুক্তি লাভ কৰিছিল আৰু বিশ্বজুৰি প্ৰায় ১০৫ কোটি টকা আৰ্জনেৰে বক্স অফিচত সফল ছবি হিচাপে পৰিগণিত হৈছিল। ২০০৭ চনত আখটাৰে হনিমুন ট্ৰেভেলছ প্ৰাইভেট লিমিটেড নামেৰে এখন চলচ্চিত্ৰ আৰু পজিটিভ শীৰ্ষক এইড্‌ছ ৰোগৰ সজাগতা বৃদ্ধিমূলক ১২ মিনিট দৈৰ্ঘ্যৰ এখন চুটি ছবি নিৰ্মাণ কৰে।\n২০১১ চনৰ আৰম্ভণিতে মুক্তি পায় তেওঁ প্ৰযোজনা কৰা এখন অসফল ছবি হৈছে গেম। আনহাতে সেই বছৰৰে পাছৰফাললৈ তেওঁ ডন ২-ৰ প্ৰযোজনা, পৰিচালনা আৰু চিত্ৰনাট্য ৰচনা কৰে। এই ছবিখনে যথেষ্ট সফলতাৰ মুখ দেখাৰ লগতে বিদেশতো সৰ্বাধিক আৰ্জনকাৰী ভাৰতীয় ছবি হিচাপে পৰিগণিত হয়। তাৰ পিছৰ বৰ্ষত তেওঁ প্ৰযোজনা তথা সংলাপ লিখা ছবিখন হৈছে তালাছ: দ্য আনছাৰ লায়জ ৱিদিন। তেওঁ প্ৰযোজনা কৰা অন্য দুখন কমেডী চলচ্চিত্ৰ হৈছে ফুক্ৰে (২০১৩) আৰু বেংগিষ্টান (২০১৫)।\nঅভিনেতা আৰু গায়ক হিচাপে[সম্পাদনা কৰক]\n২০০৮ চনত তেওঁ ৰক অন! শীৰ্ষক চলচ্চিত্ৰৰ জৰিয়তে অভিনয়ৰ লগতে গায়ক হিচাপেও আত্মপ্ৰকাশ কৰে। সেই চলচ্চিত্ৰখনৰ সংলাপ লিখাৰ লগতে প্ৰযোজনাও তেওঁৰেই আছিল। এ. আৰ. ৰহমানৰ সংগীতৰ এলবাম ব্লু-ত গান গোৱাৰ প্ৰস্তাৱ নাকচ কৰি আখটাৰে লাক বাই চাঞ্চ নামৰ চলচ্চিত্ৰখনত অভিনয় কৰে। তাৰপাছতেই অভিনয় কৰা আন এখন চিত্ৰ দ্য ফকিৰ অৱ ভ্যেনিছ। ২০১০ চনত তেওঁ নিজে প্ৰযোজনা কৰা চলচ্চিত্ৰ কাৰ্থিক কলিং কাৰ্থিক-ত কাৰ্থিক চৰিত্ৰ তেওঁ ৰূপায়ন কৰে। তাৰ পাছতেই তেওঁ ভগ্নী জয়া আখটাৰৰ ছবি জিন্দেগী না মিলেগী দোবাৰা-ৰ ইমৰান চৰিত্ৰটি ৰূপায়ন কৰি সমালোচকৰ প্ৰশংসা লাভ কৰে। চলচ্চিত্ৰখনৰ সংলাপো ফাৰহান আখটাৰেই ৰচনা কৰা। ডন ২-ৰ পিছতেই তেওঁ মিলখা সিঙৰ জীৱনৰ আধাৰত নিৰ্মিত ছবি ভাগ মিলখা ভাগ-ৰ মিলখা সিং চৰিত্ৰৰ বাবে চুক্তিবদ্ধ হয় আৰু চৰিত্ৰটি ফুটাই তুলিবৰ বাবে ব্যায়ামাগাৰত এক কঠিন ট্ৰেইনিং লবলগীয়া হৈছিল। ২০১৪ চনত তেওঁ চাডী কে চাইড এফেক্টছ, ২০১৫ চনত দিল ঢড়কনে দো ছবিত অভিনয় কৰে।\nঅন্যান্য কৰ্ম[সম্পাদনা কৰক]\nফাৰহান আখটাৰক ২০০২ চনত ফেমিনা মিছ ইণ্ডিয়াৰ বিচাৰক হিচাপে দেখা গৈছিল। ২০০৫ চনৰ নাচ বলিয়ে নামৰ নৃত্য প্ৰতিযোগিতাৰো বিচাৰক হিচাপে যোগদান কৰিছিল। সেই বৰ্ষতে এন ডি টিভি ইমাজিন চেনেলৰ অ’য়ে ইটছ ফ্ৰাইডে শীৰ্ষক অনুষ্ঠানটোৰ সঞ্চালক হিচাপে অৱতীৰ্ণ হৈছিল। ২০১২ চনৰ আগষ্টত বলাৎকাৰ আৰু নাৰীৰ সুৰক্ষা আৰু সমতাৰ বাবে তেওঁ MARD (Men against Rape and Discrimination) নামেৰে এটি অনুষ্ঠান খোলে।\n↑ "Farhan Akhtar turns 34". Rediff.9January 2008. http://specials.rediff.com/movies/2008/jan/09slid1.htm। আহৰণ কৰা হৈছে: 1 March 2011.\n↑ Indo-Asian News Service (24 July 2011). "Farhan Akhtar: For the love of friendship". The Tribune. http://tribune.com.pk/story/216515/farhan-akhtar-for-the-love-of-friendship/। আহৰণ কৰা হৈছে: 17 March 2012.\n↑ Neeru Saluja (30 November 2011). "Farhan Rocks...". The Times of India. http://articles.timesofindia.indiatimes.com/2011-11-30/neeru-saluja/30459201_1_farhan-akhtar-karthik-directorial-debut। আহৰণ কৰা হৈছে: 17 March 2012.\n↑ Watkins, Beth (17 January 2012). "Bollywood Journal: Career Favorites from Farah Khan". Wall Street Journal. http://blogs.wsj.com/indiarealtime/2012/01/17/bollywood-journal-career-favorites-from-farah-khan/। আহৰণ কৰা হৈছে: 17 March 2012.\n↑ "Just How Educated Are These Bollywood Actors?". Rediff. 12 January 2012. http://www.rediff.com/movies/slide-show/slide-show-1-just-how-educated-are-bollywood-stars/20120112.htm। আহৰণ কৰা হৈছে: 20 May 2012.\n↑ "Stars, and their lesser known loves". Rediff.4May 2009. http://www.rediff.com/movies/slide-show/2009/may/04/slide-show-7-actors-whose-spouses-are-not-from-film-world.htm। আহৰণ কৰা হৈছে: 27 September 2012.\n↑ Haimanti Mukherjee (19 September 2011). "Men hit on Farhan Akhtar". The Times of India. http://articles.timesofindia.indiatimes.com/2011-09-19/news-interviews/30172336_1_characters-actor-child। আহৰণ কৰা হৈছে: 27 September 2012.\n↑ Sanjoy Narayan (2 December 2011). "Farhan Akhtar". Hindustan Times. http://htsummit.hindustantimes.com/speakers/farhan-akhtar.php। আহৰণ কৰা হৈছে: 17 March 2012.\n↑ Katyal, Gauri (12 December 2008). "Fresh faces of 2008". NDTV. http://www.ndtv.com/convergence/ndtv/ny2009/TalkingPicture.aspx?pagenum=4&type=movies&ID=84&&caption=। আহৰণ কৰা হৈছে: 20 May 2012.\n↑ "Culture list | Farhan Akhtar — Culture". Live Mint. 30 August 2008. http://www.livemint.com/2008/08/29234827/Culture-list--Farhan-Akhtar.html। আহৰণ কৰা হৈছে: 13 April 2012.\n↑ "Dimple: The Dil Chahta Hai surprise". Rediff.6August 2001. http://www.rediff.com/entertai/2001/aug/06dimple.htm। আহৰণ কৰা হৈছে: 12 May 2012.\n↑ Joshi, Sonali; Varma, Lipika (29 December 2011). "Farhan Akhtar's turning point Dil Chahta Hai". India Today. http://indiatoday.intoday.in/story/farhan-akhtar-don-2-director-kishore-kumar-shah-rukh-khan/1/166300.html। আহৰণ কৰা হৈছে:2April 2012.\n↑ Roy, Saumya (17 May 2004). "Farhan Akhtar". Outlook. http://www.outlookindia.com/article.aspx?223942। আহৰণ কৰা হৈছে: 19 March 2012.\n↑ "Don — The Chase Begins Again Cast & Crew". Bollywood Hungama. http://www.bollywoodhungama.com/moviemicro/cast/id/534291/Don+-+The+Chase+Begins+Again। আহৰণ কৰা হৈছে: 19 March 2012.\n↑ "Rock On!! (August 29, 2008) – Released". Bollywood Hungama. http://oldbh.bollywoodhungama.com/movies/cast/13782/index.html। আহৰণ কৰা হৈছে: 20 March 2012.\n↑ Jha, Subhash K. (8 September 2009). "Farhan refuses A R Rahman's offer to singasong in Blue". MiD-DAY. http://www.mid-day.com/entertainment/2009/sep/080909-Bollywood-Farhan-Akhtar-A-R-Rahman-song-Blue.htm। আহৰণ কৰা হৈছে: 13 April 2012.\n↑ "Farhan Akhtar launches campaign against 'rape and discrimination'". The Times Of India. http://articles.timesofindia.indiatimes.com/2013-03-13/news-interviews/37681387_1_farhan-akhtar-shaadi-ke-side-effects-milkha-singh। আহৰণ কৰা হৈছে: 15 March 2013.\nফাৰহান আখটাৰ সম্পৰ্কে ইণ্টাৰনেট মুভি ডাটাবেছত থকা তথ্য।\nটুইটাৰত ফাৰহান আখটাৰ\n"https://as.wikipedia.org/w/index.php?title=ফাৰহান_আখটাৰ&oldid=200619"ৰ পৰা সংকলিত\nএই পৃষ্ঠাখন ২২ জুলাই, ২০১৯ তাৰিখে ১৪:১৪ বজাত অন্তিম সংশোধন কৰা হৈছিল।


গ্ৰন্থ আৰু গ্ৰন্থৰ ভৱিষ্যত (পংকজ গোবিন্দ মেধি) - সাহিত্য ডট অৰ্গ\nপৃথিৱীত বৰ্তমান ৭, ১০৬টা ভাষা আছে আৰু তাৰে ভিতৰত কিমান ভাষাত কিমান পৰিমাণে নিয়মিত গ্ৰন্থ প্ৰকাশিত হয় একেষাৰে কোৱা টান৷ ভাষাটো কোৱা জনসংখ্যানুসৰি অসমীয়া ভাষাৰ স্থান ৬৭৷ পৃথিৱীৰ মুঠ জনসংখ্যাৰ.২৩% লোকে অসমীয়া ভাষাত কথা কয়৷ অনুমান কৰা অনুসাৰে অসমীয়া ভাষাত বছৰি প্ৰায় ভিন্ন বিষয়ক দুহেজাৰ গ্ৰন্থ প্ৰকাশিত হয়৷\nএই ভাষা সমূহৰ গ্ৰন্থ বুলি ক’লে চকুৰ সন্মুখত ভাহি উঠে এখন মহাসাগৰ৷ গ্ৰন্থৰ মহাসাগৰ৷ থাউনি নোপোৱা অজস্ৰ বাক্যৰ স্ৰোতৰ সমাহাৰ৷ বছৰেকত এই গ্ৰহটোৰ লেখকসকলে কিমান গ্ৰন্থ লিখে বুলিলে সাধাৰণতে মনলৈ অজস্ৰ প্ৰশ্ন আহে৷ কিন্তু আমাৰ মনলৈ অহা অজস্ৰ প্ৰশ্ন ভেদি পৃথিৱীত বছৰেকত কিমান গ্ৰন্থ প্ৰকাশ হয়, তাৰ হিচাপ উলিওৱা সম্ভৱতঃ কোনোপধ্যেই সম্ভৱ নহয়৷ ধাৰণা কৰা অনুসাৰে পৃথিৱীৰ কথা বাদেই অসমতো বছৰেকত কিমান গ্ৰন্থ প্ৰকাশ হয় তাৰো নিৰ্দিষ্ট আৰু সঠিক সংখ্যা উলিয়াবলৈ আমি সক্ষম নহওঁ৷\nপাঠকে পঢ়াৰ নিমিত্তে গ্ৰন্থ-মহাসাগৰৰ অজস্ৰ গ্ৰন্থৰ মাজৰ পৰা মাথোন কেইখনমানহে গ্ৰন্থ নিৰ্বাচন কৰি উলিয়াই লয় আৰু বৌদ্ধিক খাদ্য হিচাপে গ্ৰহণ কৰে৷ গ্ৰন্থ নিৰ্বাচনৰ বাবে আমি ইংৰাজী ভাষাৰ পদ্ধতিক অৱলম্বণ কৰিবলগীয়া হয়৷ বৃটিছে পোনপটীয়াকৈ ৬২ খন দেশ এসময়ত তেওঁলোকৰ অধীনষ্ঠ কৰাৰ ফলস্বৰূপে সেই দেশসমূহৰ নাগৰিকসকল আজিও ইংৰাজী ভাষাৰ পদানত৷ অৰ্থাৎগৰিষ্ঠ সংখ্যক দেশ ইংৰাজী ভাষা-সাহিত্য আৰু গ্ৰন্থৰ মুখাপেক্ষী৷ বিদেশী ভাষা বুলিলে আমাৰ মাজৰ গৰিষ্ঠ সংখ্যক লোকে ইংৰাজী ভাষা বুজি পায়, ক’ব পাৰে, লিখিব পাৰে৷ অতি নগন্য সংখ্যক ভাৰতীয়ই ইংৰাজীৰ বাহিৰে অইন বিদেশী ভাষাৰ সংস্পৰ্শলৈ আহিছে৷\nঅসমীয়া ভাষাত প্ৰকাশিত গ্ৰন্থসমূহক আমি বিষয়ভিত্তিক কিমানটা ভাগত ভাগ কৰিব পাৰো? তেনেকুৱাকৈ ভাগ কৰাৰ প্ৰয়াস গ্ৰন্থ প্ৰকাশক প্ৰতিষ্ঠান বা কাকত-আলোচনীৰ শিতানত সতকাই দেখা পোৱা নাযায়৷ যিখিনি দেখা পোৱা যায় সেয়া অতি চেগা-চোৰোকা অথবা নাম-মাত্ৰ৷ ‘দ্য নিউয়ৰ্ক টাইমছবুক ৰিভিউ’ৰ তৰফৰ পৰা প্ৰকাশিত গ্ৰন্থসমূহক তেত্ৰিশটা ভাগত ভগোৱা হৈছে৷ সেইসমূহ একাদিক্ৰমে- ১. কম্বাইনড প্ৰিণ্ট এণ্ড ই-বুক ফিক্‌চন, ২. কম্বাইনড প্ৰিণ্ট এণ্ড ই-বুক ননফিক্‌চন, ৩ হাৰ্ডকভাৰ ফিক্‌চন, ৪. হাৰ্ডকভাৰ ননফিক্‌চন, ৫. পেপাৰবেক ট্ৰেড এডিচন, ৬, পেপাৰবেক মাচ-মাৰ্কেট ফিক্‌চন, ৭ পেপাৰবেক ননফিক্‌চন, ৮, ই-বুক ফিক্‌চন, ৯. ই-বুক ননফিক্‌চন, ১০. এডভাইচ, হাউ টু এণ্ড মিছেলেনিয়াছ ১১. চিলড্ৰেনছ পিক্‌ছাৰ বুকছ, ১২ চিলড্ৰেন মিডল গ্ৰেড, ১৩ ইয়ং এডাল্ট, ১৪. চিলড্ৰেনছ ছিৰিজ, ১৫ হাৰ্ডকভাৰ গ্ৰাফিক বুকছ, ১৬, পেপাৰবেক গ্ৰাফিক বুকছ, ১৭ মাংগা, ১৮. বিজনেছ বুকছ, ১৯. পলিটিক্স, ২০. ছাইন্স, ২১. ফুড এণ্ড ফিটনেছ, ২২. স্পৰ্টছ, ২৩. হিউমাৰ, ২৪. ইডুকেশ্বন, ২৫. ট্ৰেভেল, ২৬ ফেমিলি, ২৭ ফেশ্বন, মেনাৰছ এণ্ড কাষ্টমছ, ২৮ ৰিলেশ্বনশ্বিপ, ২৯. ৰিলিজন, স্পিৰিছুৱেলিটি এণ্ড ফেইথ, ৩০ চেলেব্ৰেটিজি, ৩১. এনিমেলছ, ৩২. ক্ৰাইম এণ্ড পানিছমেণ্ট আৰু ৩৩. গেমছ এণ্ড এক্টিভিটিজ৷ মানৱ জীৱনৰ প্ৰয়োজনীয় প্ৰায় সকলো বিষয়কেই এই তালিকাখনে সামৰি লৈছে৷ তালিকাখনৰ প্ৰথমতে ‘ফিক্সন’ক স্থান দিয়া হৈছে৷ সেই অনুসৰি ‘ফিক্সন’ সাহিত্যৰ ক্ষেত্ৰত আগশাৰীৰ বুলি ঠাৱৰ কৰা প্ৰচলিত ৰীতি ‘দ্য নিউয়ৰ্ক টাইমছ বুক ৰিভিউ’ৰ দ্বাৰাও সমৰ্থিত হৈছে৷\n‘দ্য নিউয়ৰ্ক টাইমছ বুক ৰিভিউ’ অনুসাৰে দেখিবলৈ পোৱা গৈছে ‘ফিক্সন’সাহিত্যৰ গ্ৰন্থসমূহক কেইবাটাও বাণিজ্যিক ভাগত ভগোৱা হৈছে৷ সেইসমূহ হ’ল ‘কম্বাইনড প্ৰিণ্ট এণ্ড ই-বুক ফিক্সন’, ‘হাৰ্ডকভাৰ ফিক্সন’, ‘পেপাৰবেক ট্ৰেড ফিক্সন’, ‘পেপাৰবেক মাছ- মাৰ্কেট ফিক্সন’আৰু ‘ই-বুক ফিক্সন’৷ একেই ‘ফিক্সন’ সাহিত্য হ’লেও এই বিভিন্ন বাণিজ্যিক ভাগ সমূহত ‘বেষ্ট ছেলাৰ’ গ্ৰন্থ হিচাপে একেকেইখন গ্ৰন্থ বাছনিত উঠা দেখিবলৈ পোৱা নাযায়৷ ইয়াৰ পৰা পাঠকৰ প্ৰকাৰ ভেদ সম্পৰ্কে আভাস পোৱা যায়৷\nইংৰাজী সাহিত্যৰ গ্ৰন্থ সমূহ ‘হাৰ্ডকভাৰ’ আৰু ‘পেপাৰ বেক’দুইধৰণৰ সংস্কৰণত উপলদ্ধ৷ ‘হাৰ্ডকভাৰ’ সংস্কৰণতকৈ ‘পেপাৰবেক’ সংস্কৰণ তুলনামূলক ভাৱে বহুত সস্তীয়া৷ ‘পেপাৰবেক’ সংস্কৰণক আকৌ ‘পেপাৰবেক ট্ৰেড ফিক্সন’আৰু ‘পেপাৰবেক মাছমাৰ্কেট ফিক্সন’ এই দুই ব্যৱসায়িক সংস্কৰণত প্ৰকাশ কৰা হয়৷ ‘পেপাৰবেক ট্ৰেড ফিক্সন’ আৰু ‘পেপাৰবেক মাছ মাৰ্কেট ফিক্সন’ৰ পাৰ্থক্য আছে সংস্কৰণ দুটাৰ মূল্যমান আৰু গ্ৰন্থৰ গুণগতমানৰ ওপৰত৷ ‘পেপাৰবেক মাছ-মাৰ্কেট ফিক্সন’ গ্ৰন্থসমূহ ছুপাৰ মাৰ্কেট, ঔষধৰ দোকান, চিকিৎসালয়ৰ উপহাৰৰ দোকান, বিমান বন্দৰৰ বিপনিত সুলভ মূল্যত পোৱা যায়৷ আনহাতে ‘পেপাৰবেক ট্ৰেড ফিক্সন’ৰ সংস্কৰণৰ গ্ৰন্থ কিতাপৰ দোকানতহে পোৱা যায়৷ ‘পেপাৰবেক ট্ৰেড ফিক্সন’ৰ সংস্কৰণতকৈ ‘পেপাৰবেক মাছ মাৰ্কেট ফিক্সন’ৰ সংস্কৰণ বহুত সুলভ৷ ‘পেপাৰবেক ট্ৰেড ফিক্সন’ গ্ৰন্থ সমূহ দৃষ্টিনন্দন, কাগজ দামী, বন্ধোৱা প্ৰক্ৰিয়া ব্যয়বহুল, আকাৰত ডাঙৰ কিন্তু তাৰ বিপৰীতে ‘পেপাৰবেক মাছ-মাৰ্কেট ফিক্সন’ৰ সংস্কৰণসমূহ সস্তীয়া ভাৱে প্ৰস্তুতকৰা৷ ‘পেপাৰবেক ট্ৰেড ফিক্সন’ সংস্কৰণৰ গ্ৰন্থসমূহ দোকানীয়ে ধুনীয়াকৈ সজাই-পৰাই ৰাখে আৰু ‘পেপাৰবেক মাছ-মাৰ্কেট ফিক্সন’ৰ সংস্কৰণ সমূহ সম্পূৰ্ণ ব্যৱসায়মুখিতাৰে পোহাৰীয়ে বিপনন কৰে৷ আমেৰিকাত ‘পেপাৰবেক ট্ৰেডফিক্সন’আৰু পেপাৰবেক মাছ-মাৰ্কেট ফিক্সন’ সংস্কৰণৰ গ্ৰন্থসমূহক প্ৰদান কৰা আই এছবি এনৰ ক্ষেত্ৰতো সুকীয়াকৈ প্ৰাধান্য দিয়া হয়৷\nইমানৰ পিছতো গ্ৰন্থৰ ভৱিষ্যতৰ ওপৰত সন্দিহান হোৱাৰ কোনো অৱকাশ নাই৷ বিভিন্ন ইলেকট্ৰনিক মাধ্যমে গ্ৰন্থৰ প্ৰচলনৰ ওপৰত প্ৰভাৱ পেলোৱা বুলি কোৱা হয়৷ পিচে গ্ৰন্থৰ প্ৰচলন আগবঢ়াই নিয়াৰ ক্ষেত্ৰতো এই মাধ্যম সমূহৰ ভূমিকা অনবদ্য৷ এককথাত কবলৈ গ’লে গ্ৰন্থ আৰু বৈদ্যুতিন মাধ্যমে হাতে-হাত ধৰি আগবাঢ়ি যোৱা যেনহে অনুভূত হয়৷ গ্ৰন্থ অবিহনে এই মাধ্যমসমূহো অপাক্তেয়৷ তাত কাৰো দ্বিমত থকা অনুচিত৷\n← যোগাত্মক দৃষ্টিভংগীয়েহে গ্ৰন্থ আন্দোলনৰ ভেটি সুদৃঢ় কৰিব (ময়ূৰ বৰা)\nহোমেন বৰগোহাঞিৰ সৈতে কথোপকথন (মৃদুল হালৈ) →


তথ্য প্ৰযুক্তিৰ যুগত অসমৰ ভ্ৰাম্যমান থিয়েটাৰ (হিমজ্যোতি তালুকদাৰ) - সাহিত্য ডট অৰ্গ\nকল্পনা কৰক, সন্ধ্যা ছয় বজাৰ লগে লগে লক্ষীমপুৰ জিলাৰ এক ভিতৰুৱা অঞ্চলত হেঙুল থিয়েটাৰে এখন নাট প্ৰদৰ্শন কৰিব৷ তাৰ সমান্তৰালকৈ আমেৰিকা অথবা দিল্লীৰ অসমীয়া পৰিয়াল এটাও বহি যাব নাট উপভোগ কৰিবলৈ, হাতত ভজা বাদামৰ পেকেট লৈ! লক্ষীমপুৰ জিলাত দৰ্শকে নাট চাই আছে মঞ্চৰ সন্মুখত বহি আৰু আমেৰিকাত অসমীয়া পৰিয়ালটোৱে চাই আছে কম্পিউটাৰৰ ইউটিউবৰ (YouTube) সন্মুখত বহি৷ সম্ভৱ জানো? তথ্য প্ৰযুক্তিৰ যুগত সকলো সম্ভৱ৷ কিন্তু হয়তো ইয়াৰ বাবে লাগিব তথ্য প্ৰযুক্তিৰ বিশেষ কিছুমান ব্যৱস্থা৷\nভ্ৰাম্যমান থিয়েটাৰ, অসমৰ পেছাদাৰী নাট্যজগতৰ যেন এক প্ৰাণকেন্দ্ৰস্বৰূপl দেশৰ ভিতৰতে অনন্য এই নাট্যানুষ্ঠানটোৱে অসমৰ কলা সংস্কৃতিৰ উত্তৰণৰ দিশত সদায়েই এক উল্লেখযোগ্য ভূমিকা গ্ৰহণ কৰি আহিছে৷ বাংলাভাষী যাত্ৰাপাৰ্টিৰ পৰা ব্ৰজনাথ শৰ্মাৰ নিৰলস প্ৰচেষ্টাৰ অন্তত ঠন ধৰি উঠা এই নাট্যজগতৰ আছে এক সুদীৰ্ঘ ইতিহাস৷ ব্ৰজনাথ শৰ্মাৰ পাছতে ভ্ৰাম্যমানৰ পিতামহ হিচাপে খ্যাত অচ্যুত লহকৰৰ হাতত ই যেন আধুনিকতাৰ পৰশৰে উজ্জ্বীৱিত হৈ উঠে৷ দেশ বিদেশৰ বিভিন্ন নাট্যসম্ভাৰেৰে অসমৰ নাট্যপ্ৰেমী দৰ্শকক পাশ্চাত্য বিষয়বস্তুৰ লগত পৰিচয় ঘটাই ভ্ৰাম্যমান থিয়েটাৰ সমূহে যি এক ভূমিকা গ্ৰহণ কৰি আহিছে সেয়া নি: সন্দেহে এক প্ৰশংসনীয় কাম৷\nবৰ্তমান অসমত ভ্ৰাম্যমান নাট্যশিল্প এক উদ্যোগ৷ যি সময়ত দেশৰ আইন প্ৰান্তত আঞ্চলিক বোলছবি সমূহৰ এক উদ্যোগ গঢ়ি উঠিছে ঠিক তেনে সময়তে অসমত বোলছবিৰ বিপৰীতে ভ্ৰাম্যমান নাট্যদল সমূহৰ উদ্যোগ গঢ়ি উঠাটো এক লক্ষনীয় বিষয়৷ অসমীয়া বোলছবি উদ্যোগটো যিদৰে ঠন ধৰি উঠাৰ সম্ভাৱনা আছিল সেয়া হৈ নুঠিল, তাৰ বিপৰীতে ভ্ৰাম্যমান নাট্যশিল্প হৈ পৰিল এক পেছাদাৰী উদ্যোগ৷ ইয়াৰ মূল কাৰণ হ’ল ভ্ৰাম্যমান নাট্যদল সমূহ আৰু দৰ্শকৰ মাজৰ শূন্য ব্যৱধান৷ ভ্ৰাম্যমান নাট্যদল সমূহে ৰাজ্যৰ প্ৰান্তে প্ৰান্তে অতি ভিতৰুৱা গ্ৰাম্যাঞ্চলতো যিদৰে নাট্যকৰ্ম প্ৰদৰ্শন কৰি আহিছে আৰু তাৰ দ্বাৰা যেনেদৰে দৰ্শকৰ ওচৰ চাপিছে, সি ইয়াক অধিক জনপ্ৰিয় কৰি তুলিছে৷\nবৰ্তমান সময়তো হৈছে তথ্য প্ৰযুক্তিৰ যুগ৷ তথ্য বিপ্লৱৰ এই যুগত ডিজিটাইজেচন (Digitization) এক উল্লেখযোগ্য শব্দ৷ আমাৰ চাৰিওফালে উপলব্ধ তথ্য পাতি বিভিন্ন ইলেকট্ৰনিক মাধ্যমেৰে সঞ্চয় কৰি ৰখাটো বৰ্তমান এক সময়ৰ আহ্বান৷ কিন্তু দেখা যায় ভবিষ্যতে অমূল্য হৈ পৰিব পৰা যিকোনো ধৰণৰ তথ্য পাতি আমি ডিজিটাইজেচন পদ্ধতিৰে সঞ্চয় কৰি ৰখাটোত হেলা কৰো৷ কিন্তু বৰ্তমান বিজ্ঞানৰ এই যুগত এনেধৰণে তথ্য সংগ্ৰহ কৰি ৰাখিব পৰাটো আমাৰ বাবে অতি প্ৰয়োজনীয়৷\nএটা সামান্য উদাহৰণ দিওঁ, ভ্ৰাম্যমান থিয়েটাৰৰ সকলোবোৰ তথ্য পাতি, ইয়াৰ নাট্যশৈলী, নাট্য প্ৰদৰ্শন, নাট গীতৰ বিৱৰণ আদি সকলো ইণ্টাৰনেটত উপলব্ধনে? কেইটামান প্ৰবন্ধৰ বাহিৰে হয়তো বিশেষ একো বিচাৰি পোৱা নাযাব৷ কিন্তু আমি এনে এক নাট্য উদ্যোগৰ বিষয়ে বাহিৰৰ পৃথিৱীখনক জনোৱাটো জৰুৰী হৈ নপৰে জানো? বাহিৰৰ পৃথিৱীৰ লগতে আমি নিজৰ ভৱিষ্যত প্ৰজন্মৰ বাবে ইলেকট্ৰনিক মাধ্যমেৰে ভ্ৰাম্যমান থিয়েটাৰ সমূহৰ নাট-গীত সংৰক্ষণৰ কথা নিশ্চয় ভাবিব পাৰো৷ উদাহৰণস্বৰূপে সংৰক্ষণৰ অভাৱৰ বাবে আমাৰ প্ৰায় পঞ্চাশ শতাংশৰো অধিক বোলছবিৰ প্ৰিণ্ট নাইকিয়া হৈ গ’ল৷ যি জাতিটোৰ বাবেই এক অপূৰণীয় ক্ষতি৷ ভ্ৰাম্যমান থিয়েটাৰ জগততো হাজাৰোধিক নাটৰ সৃষ্টি হৈছে৷ কিন্তু এইবোৰ আমি সংৰক্ষণ কৰি ৰাখিব পাৰিছোনে? নাটৰ পাণ্ডুলিপি, নাট প্ৰদৰ্শনৰ ভিডিঅ’ ৰেকৰ্ডিং আদি বিষয়ত হয়তো আমি বিশেষ গুৰুত্ব নিদিওঁ৷ অৱেশ্য আশী নব্বৈ দশকত অবিকশিত তথ্য প্ৰযুক্তিৰ বাবে সি ইমান এটা সম্ভৱপৰ হোৱা নাছিল৷ কিন্তু যোৱা এটা দশকত তথ্য প্ৰযুক্তিৰ যি উন্নতি ঘটিছে তাৰ বা য়ে অসমকো চুই গৈছে৷ গতিকে ইয়াৰ সদ্ব্যৱহাৰ আমি কৰাটো বাঞ্ছনীয়৷ কিন্তু ভ্ৰাম্যমান থিয়েটাৰৰ দৰে বিশাল উদ্যোগ এটায়ো যেন এই ক্ষেত্ৰত অনীহা প্ৰকাশ কৰা দেখা যায়৷\nআজিৰ যুগতো তথ্য প্ৰযুক্তিৰ যুগতকৈও ইউটিউব, ফেচবুক, টুইটাৰ যুগ বুলি ক’লেহে নিশ্চয় যুক্তিসংগত হ’ব৷ সামাজিক যোগসুত্ৰকাৰী ৱেবচাইটসমূহে যিদৰে মানুহৰ প্ৰযুক্তিগত জীৱন ধাৰণ প্ৰণালীটোকে সলনি কৰি দিছে সেইখিনি সময়তে ভ্ৰাম্যমান নাট্যদলসমূহেও ইয়াৰ ব্যাপক প্ৰয়োগৰ ক্ষেত্ৰত আগবাঢ়ি অহাটো অতি প্ৰয়োজনীয়, যিয়ে কেৱল এক বিশেষ অঞ্চলতে নহয় সমগ্ৰ বিশ্বতে সাংস্কৃতিক প্ৰসাৰ ঘটোৱাত সহায়ক হৈ পৰে৷ থিয়েটাৰ উদ্যোগত অভিনৱ ধাৰাৰ সংযোজন ঘটাই অহা হেঙুল থিয়েটাৰ এই ক্ষেত্ৰত অৱশ্যে কিছু ব্যতিক্ৰম, আজি কিছুবছৰ আগতে হেঙুল থিয়েটাৰে নিজৰ এক ৱেবচাইট মুকলি কৰিছিল যিটো আছিল এক আদৰণীয় পদক্ষেপ৷ নাট্যবৰ্ষৰ নাট ঘোষণা, নাট প্ৰদৰ্শনৰ দিনপঞ্জী আদিৰ অন্তৰ্ভুক্তিৰে ৱেবচাইট সজোৱা হৈছিল আকৰ্ষনীয় ৰূপত৷ বাকী আগশাৰীৰ নাট্যদলসমূহেও এনেধৰণৰ প্ৰযুক্তিগত উপায় সমূহ ব্যাপক ৰূপে ব্যৱহাৰ কৰাটো প্ৰয়োজনীয়৷ যিটোৱে কেৱলমাত্ৰ ভ্ৰাম্যমান নাট্যদলটিৰ প্ৰসাৰ ঘটোৱাতে সহায় নকৰে, ডিজিটাইজ ৰূপত নাট, গীত মাত সংৰক্ষণ আদিৰ ক্ষেত্ৰতো নিশ্চিতভাৱে সহায়ক হৈ পৰে৷\nতথ্য প্ৰযুক্তি বুলিলেই আমি তলত উল্লেখ কৰা কিছুমান বিষয়বস্তু ভ্ৰাম্যমান থিয়েটাৰৰ লগত সংযোগ ঘটোৱাৰ পোষকতা কৰিব পাৰো –\n• প্ৰতিটো নাট্যদলৰেই নিজৰ ৱেবচাইট এটা সাজি উলিওৱাটো অতি প্ৰয়োজন, য’ত ভ্ৰাম্যমানৰ বুৰঞ্জীৰ লগতে থকা প্ৰয়োজন নিৰ্দিষ্ট নাট্যদলটিৰ অতীত আৰু বৰ্তমানৰ কৰ্মসূচীৰ বিস্তৃত তথ্য পাতি৷\n• সকলো ন-পুৰণি নাটকৰ তথ্য৷ আমি ইতিমধ্যে বহু কালজয়ী নাটৰ পাণ্ডুলিপি হেৰুৱাই পেলাইছো৷ এই অমূল্য পাণ্ডুলিপি সমূহৰ ডিজিটাইজ ৰূপত সংৰক্ষণ অতি প্ৰয়োজন |\n• সম্ভৱ হ’লে ভ্ৰাম্যমানৰ নাট সমূহৰ ভিডিঅ’ ৰূপত নিজ নিজ ৱেবচাইটত সংৰক্ষণ কৰি ৰখাটোও এক প্ৰয়োজনীয় বিষয়৷\n• যিহেতু ভ্ৰাম্যমান থিয়েটাৰ এক ব্যৱসায়িক উদ্যোগ, গতিকে বিভিন্ন ইণ্টাৰনেট প্লেটফৰ্ম (যেনে ইউটিউব) ক ব্যৱসায়িক দৃষ্টিকোণেৰেও গ্ৰহণ কৰিব পৰা যায়৷ অৱশ্যে ইয়াৰ বাবে লাগিব ব্যাপক পূৰ্ব পৰিকল্পনা তথা ব্যৱসায়িক গৱেষণা৷\nকোনো শিল্পকে প্ৰযুক্তিয়ে নি: শেষ অথবা ক্ষতিসাধন কৰিব নোৱাৰে৷ কথা হ’ল আমি প্ৰযুক্তিক কেনেদৰে নিৰ্দিষ্ট প্ৰক্ৰিয়াটোত ব্যৱহাৰ কৰিছো তাৰ ওপৰতহে ভাল বেয়া দিশসমূহ নিৰ্ভৰ কৰে৷ সতকাই শুনা যায় প্ৰযুক্তিয়ে মানুহৰ ধ্যান ধৰণাৰ লগতে কলা সংস্কৃতিৰ দিশতো ব্যাপক ক্ষতিসাধন কৰাৰ কথা, যিটো এক ভুল ধাৰণা৷ বৰ্তমান সময়ৰ লগে লগে তথ্য প্ৰযুক্তিৰ যথোপযুক্ত ব্যৱহাৰেহে এটা মাধ্যমক দৰ্শক অথবা জনসাধাৰণৰ কাষ চপাই নিয়াত সহায় কৰে৷ ভ্ৰাম্যমান থিয়েটাৰো তেনে এক মাধ্যমেই সময়ৰ লগত খাপ খুৱাই তথ্য প্ৰযুক্তিৰ লগত সংযোগ কৰি সমান্তৰালভাবে ভ্ৰাম্যমান থিয়েটাৰক আমি আগবঢ়াই নিব লাগিব৷ ই কোনো ধৰণে উদ্যোগটোত ঋণাত্মক প্ৰভাৱ নেপেলায়, বৰং প্ৰসাৰ ঘটোৱাতহে সহায়ক হৈ পৰিব৷\n*(এই লেখাটো 2015-16 বৰ্ষৰ হেঙুল থিয়েটাৰৰ মুখপত্ৰ খনত প্ৰকাশিত হৈছে৷ এইবাৰৰ বিষয়বস্তু ভ্ৰাম্যমান থিয়েটাৰ বাবে লেখাটো সাহিত্য ডট অৰ্গলৈ আবঢ়ালো)\n← স্বৰ্ণজয়ন্তী গৰকা অসমৰ ভ্ৰাম্যমান থিয়েটাৰ (-মিণ্টুমণি দাস)\nবিশিষ্ট নাট্যকৰ্মী দুলাল ৰয়ৰ মনৰ কথা →


উৎসৱৰ ধামখুমিয়াত হেৰাই যোৱা মূল্যবোধ | নীলা চৰাই\nউৎসৱৰ ধামখুমিয়াত হেৰাই যোৱা মূল্যবোধ\nOctober 18, 2012 October 25, 2017 ডিম্পল কাকতি0Comments উৎসৱ, ডিম্পল কাকতি\nএয়া শৰতৰ বতৰ। কুঁৱলি-নিয়ৰ সৰাৰ, শেৱালি-কঁহুৱা ফুলাৰ বতৰ; উৎসৱৰ বতৰ। প্ৰাত্যহিক জীৱন সংগ্ৰাম আৰু গতানুগতিকতাৰ পৰা আহৰি উলিয়াই বৈচিত্ৰ্যপ্ৰেমী মানুহে একগোট হৈ উৎসৱমুখৰ পৰিৱেশ সৃষ্টিৰ জৰিয়তে জীৱনীশক্তি আৰু কৰ্মোদ্যম আহৰণ কৰে। শৰতৰ এই মনোমোহা পৰিৱেশতে উলহ-মালহেৰে পালন কৰা হয় শাৰদীয় দুৰ্গোৎসৱ। শক্তিৰ অধিষ্ঠাত্ৰী আৰু মঙ্গলকাৰিণী মাতৃৰূপে দেৱী দুৰ্গাক পূজা কৰা হয় মহিষাসুৰৰূপী অমঙ্গলক যুগে যুগে নাশ কৰিবলৈ। সমাজত বৰ্তি থকা দুৰ্নীতি, দুৰ্যোগ, হত্যা, সন্ত্ৰাস আদি কু-শক্তিসমূহ ৰোধ কৰিবলৈ দুৰ্গা পূজাৰ এই অন্তৰ্নিহিত উদ্দেশ্যৰ প্ৰাসংগিকতা অনস্বীকাৰ্য যদিও অত্যধিক জাকজমকতা আৰু জনপ্ৰিয়তা অৰ্জনৰ খাতিৰত মেলামুখী কৰি তোলাৰ প্ৰৱণতাই পূজাৰ মূল উপলক্ষ্য বহুলাংশে বিনষ্ট কৰিছে। পৰিৱৰ্তনৰ ঢৌত খৰ মাৰি পূজা সমিতিসমূহেও ব্যয়বহুল মণ্ডপ নিৰ্মাণ বা পোহৰ সজ্জাতে সীমাৱদ্ধ নাথাকি সাংস্কৃতিক সন্ধিয়া বা তেনে কোনো আকৰ্ষণীয় অনুষ্ঠান প্ৰদৰ্শনীৰ প্ৰতিযোগিতাত নামি পৰিছে। এতিয়া কথা হ’ল, তেনে এক সাংস্কৃতিক সন্ধিয়াত ভাগ ল’বলৈ বহুতো দামী-দামী শিল্পীৰ লগতে মঞ্চ উদ্বোধন কৰিবলৈ দেহশ্ৰী প্ৰতিযোগিতাৰ চেম্পিয়নৰ প্ৰয়োজন হোৱাটো পূজা-পাৰ্বণৰ দৰে অনুষ্ঠানৰ লগত মুঠেও সংগতি নোহোৱা আড়ম্বৰ। তেওঁলোকক আপ্যায়ন কৰিবলৈ ইমান বৃহৎ পৰিমাণৰ অৰ্থৰ আমদানি হয় ক’ৰ পৰা? এনেদৰে অপচয় নকৰি সেই ৰাজহুৱা ধন অইন কোনো সামাজিক বা সৃষ্টিশীল কাম-কাজত খৰচ কৰাৰ কথা চিন্তা কৰা নহয় কিয়?\nএই শাৰদীয় বতৰতে উদযাপন কৰা হয় মহাপুৰুষ শ্ৰীমন্ত শঙ্কৰদেৱৰ জন্মোৎসৱ। যি ‘এক দেৱ এক সেৱ’ মূল মন্ত্ৰেৰে গুৰুজনাই জাতি-বৰ্ণ-নিৰ্বিশেষে বৰ অসমক একতাৰ ডোলেৰে বান্ধিছিল, সেই সম্বন্ধে বহুলভাৱে চিন্তা-চৰ্চা হোৱাটো জাতিটোৰ বাবে আশাৰ বতৰা। গুৰুজনাৰ সৃষ্ট সত্ৰীয়া কলা-কৃষ্টিক বিশ্ব দৰবাৰলৈ নিয়াৰ আশাশুধীয়া প্ৰচেষ্টা নিশ্চয়কৈ আদৰণীয়। কিন্তু সেই সময়তে স্বয়ং ধৰ্মৰ পৃষ্ঠপোষকসকলৰ মাজতে ভাঙোন ধৰাটো অতিশয় পৰিতাপৰ কথা। যি সাম্য-মৈত্ৰীৰ ভাবধাৰাৰে শ্ৰীমন্ত শঙ্কৰদেৱে নামঘৰ প্ৰতিষ্ঠা কৰিছিল, সেই নামঘৰতেই ৰোপণ হৈছে এতিয়া বিভেদৰ বীজ। নীতি-নিয়ম, আচাৰ-অনুষ্ঠানৰ সমৰ্থন-অসমৰ্থনত ভক্তসকল বিভাজিত হৈছে কেবাটাও খেললৈ। ইয়াৰ উপৰি সস্তীয়া জনপ্ৰিয়তাৰ লোভে এই অনুষ্ঠানকো আকৰ্ষিত কৰিছে লাহে লাহে। সত্ৰীয়া কলা-সংস্কৃতিক অগ্ৰাধিকাৰ দিবলৈ গঢ়ি তোলা মঞ্চত দৃষ্টিকটুভাৱে চিত্ৰজগতৰ তাৰকা, ৰাজনৈতিক নেতা-পালিনেতাৰ ভিৰ পৰিলক্ষিত হৈছে। সংশ্লিষ্ট মহলে ইয়াৰ কি ব্যাখ্যা আগবঢ়াব ?\nব্যক্তিগত অভাৱ-অভিযোগ, অসূয়া-অপ্ৰীতি আঁতৰাই উৎসৱ-পৰ্বই মানুহক আনন্দ প্ৰদানৰ লগতে সুসংহত আৰু শক্তিশালী সমাজ গঢ়াত সহায় কৰে। জাতীয়তা আৰু স্বকীয় বৈশিষ্ট্য ৰক্ষাৰ বাবে প্ৰতিটো জাতিয়ে নিজৰ ভিতৰতে বিৰাজমান অপশক্তিবোৰক চিনাক্ত কৰি সিবোৰৰ প্ৰতিকাৰৰ নিমিত্তে সংঘবদ্ধ হোৱা উচিত। কিন্তু তাৰ সলনি বোমা-বাৰুদ-বন্দুকেৰে সমস্যাৰ সমাধান কৰিবলৈ গ’লে সমস্যাই বেছি জটিল ৰূপহে ল’ব। যিটো সময়ত অবৈধ অনুপ্ৰৱেশকাৰীৰ সমস্যাই আমাক অস্তিত্ব ৰক্ষাৰ সংকটত পেলাইছে, সেই সময়তে থলুৱা প্ৰতিটো গোষ্ঠী-জনগোষ্ঠীয়ে নিজৰ নিজৰ অস্তিত্বৰ শিপা বিচাৰি খোৱা-কামোৰা কৰাটো কোনোপধ্যে শুভবুদ্ধিৰ পৰিচায়ক নহয়। যেতিয়ালৈকে আমি এই আসোঁৱাহসমূহৰ সূক্ষ্ম বিচাৰ-বিশ্লেষণ কৰিবলৈ নিশিকোঁ, তেতিয়ালৈ সাংস্কৃতিক সন্ধিয়া পাতি পূজা-পাতলৰ দৰে মাংগলিক অনুষ্ঠান জাক-জমক কৰাৰ মানসিকতাৰো অভাৱ নহ’ব আৰু গুৰুজনাৰ পৱিত্ৰ জন্মতিথিত সভা শুৱনি কৰিবলৈ চিত্ৰতাৰকাক নিমন্ত্ৰণৰ প্ৰৱণতাৰো অভাৱ নহ’ব। আৰু তেতিয়ালৈ এখন সুস্থ আৰু নিকা সমাজ গঢ়িবলৈ কৰা সকলো প্ৰচেষ্টা প্ৰহসনত পৰিণত হ’ব মাথোঁ।«\nমাতৃভাষা আৰু আদৰ-অনাদৰ ইত্যাদি...\n← ‘দুৰ্গা’ নামৰ উৎপত্তি\nশক্তিতত্ত্ব আৰু অসমত ইয়াৰ ক্ৰমবিকাশ →\nআজি আকৌ মন উদাস উদাস\nApril 19, 2018 ৰূপ গোস্বামী 0\nমূলঃ জাভেদ আখতাৰ (‘দর্দ অপনাতা হ্যেঁ, পৰায়ে কৌন’) অনুবাদঃ ৰূপ গোস্বামী দুখে আপোন কৰে, পৰনো কোন কোনেনো শুনাব, শুনোতা কোন\nApril 18, 2018 মালিনী গোস্বামী 0\nApril 12, 2018 ধ্ৰৱজ্যোতি শৰ্মা 0\nসুখী হোৱাৰ গান\nApril 11, 2018 থুলেশ্বৰ বৰা 0\nApril 10, 2018 সুশীল কুৰ্মী 0\nApril 9, 2018 ৰূপ গোস্বামী 2\nসম্পাদক on প্ৰসংগ: অসমীয়া উৎসৱত অসমৰ জাতীয় সাজ-পাৰ পৰিধান\nদুলাল চন্দ্ৰ বৰুৱা on প্রাসংগিক চিন্তা: হেঁপাহৰ বিহুটি আজি কোন দিশে\nদুলাল চন্দ্ৰ বৰুৱা। on প্ৰসংগ: অসমীয়া উৎসৱত অসমৰ জাতীয় সাজ-পাৰ পৰিধান\nসম্পাদক on বসন্তৰ স্তৱক\nটুলটুল কুটুম on বসন্তৰ স্তৱক


মীনা আগৰৱালা - অসমীয়া ৱিকিপিডিয়া\nমীনা আগৰৱালা (১৫ ডিচেম্বৰ, ১৯২৪ – ১৪ জুলাই, ২০১৪) এগৰাকী অসমীয়া সমাজকৰ্মী আৰু নাৰী সবলীকৰণ আন্দোলনৰ উল্লেখযোগ্য মুখপাত্ৰ আছিল। তেজপুৰ মহিলা সমিতিৰ হৈ পঞ্চাশ বছৰতকৈও অধিক কাল তেখেতে নানা সামাজিক কাম-কাজত অংশ লৈছিল। ১৯৫০ৰ দশকত তেখেত জিলা সামাজিক উন্নয়ন সমিতিৰ অধ্যক্ষা আছিল। ১৯৬২ চনত চীনা আক্ৰমণৰ সময়ছোৱাত তেখেতৰ দলে অশেষ পৰিশ্ৰমেৰে ৰাষ্ট্ৰীয় সুৰক্ষা পুঁজিৰ বাবে বৰঙনি তুলিছিল। তেখেতে মুছলমান মহিলাৰ হকেও মাত মাতি তিনি তালাক, মেহেৰ আদিৰ বিৰোধিতা কৰিছিল। তেখেতে আজীৱন গ্ৰাম্যাঞ্চলৰ মহিলাৰ শিক্ষাৰ বাবে নানা ব্যৱস্থা গ্ৰহণ কৰিছিল।\n১৫ ডিচেম্বৰ, ১৯২৪\n১৪ জুলাই, ২০১৪ (৮৯ বছৰ)\n2 সামাজিক অৱদান\n১৯২৪ চনৰ ১৫ ডিচেম্বৰত তেজপুৰত মীনা আগৰৱালাৰ জন্ম হয়। তেখেতৰ পিতৃ আছিল নগেন্দ্ৰ নাথ বৰুৱা আৰু মাতৃ হেমলতা বৰুৱা। কলাগুৰু বিষ্ণুপ্ৰসাদ ৰাভাৰ সংস্পৰ্শলৈ আহি তেখেতে সৰুতে সংগীত আৰু নৃত্যৰ শিক্ষা গ্ৰহণ কৰিছিল। ১৫ বছৰ বয়সত তেখেত জ্যোতিপ্ৰসাদ আগৰৱালাৰ সৰু ভায়েক কমলা প্ৰসাদ আগৰৱালালৈ বিয়া হয়। তেখেতে উচ্চতৰ মাধ্যমিক পৰ্যায়লৈকে আনুষ্ঠানিক শিক্ষা গ্ৰহণ কৰে। পাছত পতিয়ে ইংৰাজী শিক্ষাৰ বাবে ঘৰুৱা শিক্ষকৰ ব্যৱস্থা কৰিলেও অন্য ব্যস্ততাৰ বাবে বেছিদিন এয়া অব্যাহত ৰাখিব নোৱাৰিলে।\nসামাজিক অৱদানসম্পাদনা কৰক\n১৯১৯ চনত চন্দ্ৰপ্ৰভা শইকীয়ানীয়ে "তেজপুৰ মহিলা সমিতি" প্ৰতিষ্ঠা কৰিছিল। এই সমিতি পুনৰ্গঠন কৰি মীনা আগৰৱালাই ১৯৪৬ চনৰ পৰা নাৰী অধিকাৰ, নাৰী সবলীকৰণ আদিৰ অহোপুৰুষাৰ্থ কৰে। ২০০৪ চনলৈকে তেখেত এই সমিতিৰ অধ্যক্ষা হিচাপে কাৰ্যনিৰ্বাহ কৰিছিল। বিশেষকৈ গ্ৰাম্যাঞ্চলৰ নাৰীসকলৰ মাজত শিক্ষা আৰু স্বনিৰ্ভৰশীলতাৰ প্ৰসাৰৰ বাবে সমিতিয়ে চেষ্টা কৰিছিল। সমিতিৰ জৰিয়তে এক পুঁজি আৰম্ভ কৰি ঘৰুৱা হিংসা, বিবাহ বিচ্ছেদ আদি সমস্যাৰ সন্মুখীন হোৱা মহিলাসকলক সাহায্য প্ৰদান কৰা হৈছিল। ১৯৫৯ চনত চীনৰ উপদ্ৰৱৰ পৰা পলাই অহা তিব্বতৰ শৰনাৰ্থীসকলক তেওঁলোকে আশ্ৰয় দিয়াৰ ব্যৱস্থা কৰে। ১৯৬২ চনত চীনা আক্ৰমণৰ সময়ত ৰাষ্ট্ৰীয় সুৰক্ষা পুঁজিৰ বাবে সমিতিয়ে বৰঙনি গোটায়। ২০০২ চনত মীনা আগৰৱালাই অসমত মুছলমান মহিলাৰ স্থিতিৰ হকে মাত মাতিবলৈ "Giving the Voiceless A Voice" নামৰ এক ৰাজহুৱা সভাৰ আয়োজন কৰিছিল।\nশিশুৰ বিকাশৰ বাবেও চিন্তা কৰা আগৰৱালাই মহিলা সমিতিৰ চৌহদতে "শিশু ভাৰতী" নামৰ এখন বিদ্যালয় স্থাপন কৰিছিল।\nঅমল প্ৰভা দাস সোঁৱৰণি বঁটা\nজানকি দেৱী বাজাজ বঁটা\nদীৰ্ঘদিন ধৰি বাৰ্ধক্যজনিত ৰোগত ভুগি থকা মীনা আগৰৱালাই ২০১৪ চনৰ ১৪ জুলাইৰ পুৱাতে তেজপুৰৰ পৰোৱা চাৰিআলিৰ নিজা বাসভৱনত ৯০ বছৰ বয়সত শেষ নিশ্বাস ত্যাগ কৰে। তেখেতে এজন পুত্ৰ আৰু দুগৰাকী জী ইহ সংসাৰত এৰি যায়।\n↑ Shriya (16 May, 2017). "Five Historical Women Leaders From North East India". Feminisminindia.com. https://feminisminindia.com/2017/05/16/women-leaders-north-east-india/। আহৰণ কৰা হৈছে: 13 February 2019.\n↑ 2.0 2.1 Shriya (23 May, 2017). "Mina Agarwala: Fighting For The Cause Of Women in Tezpur". Feminisminindia.com. https://feminisminindia.com/2017/05/23/mina-agarwala-essay/। আহৰণ কৰা হৈছে: 13 February 2019.\n↑ 3.0 3.1 "Mina Agarwala passes away". The Assam Tribune. 24 July, 2014. http://www.assamtribune.com/scripts/detailsnew.asp?id=jul2514/at055। আহৰণ কৰা হৈছে: 13 February 2019.\n↑ "Women activist Meena Agarwala dies at 90". Business Standard. 34 July, 2014. https://www.business-standard.com/article/pti-stories/women-activist-meena-agarwala-dies-at-90-114072401391_1.html। আহৰণ কৰা হৈছে: 13 February 2019.\n"https://as.wikipedia.org/w/index.php?title=মীনা_আগৰৱালা&oldid=268273"ৰ পৰা অনা হৈছে\nশেষ সম্পাদনা কৰা হৈছে 19 March 2021 তাৰিখে 05:37 বজাত\nএই পৃষ্ঠাখন ১৯ মাৰ্চ, ২০২১ তাৰিখে ১১:০৭ বজাত অন্তিম সংশোধন কৰা হৈছিল।


ষষ্ঠ ইন্দ্ৰিয়-হিমাংশু ৰাজখোৱা – ফটাঢোল\nSeptember 1, 2021 গল্প\t2 Comments\nষষ্ঠ ইন্দ্ৰিয়-হিমাংশু ৰাজখোৱা\nজখলাবন্ধাৰ ৰেল ক্ৰছিংটো পাৰ হৈ আহি বুঢ়া পাহাৰ উঠা নাই ট্ৰেভেলাৰখন।\nহঠাৎ বুকুৰ ভিতৰত কিবা এটাই ধমহকৈ মাৰিলে মোৰ। মনৰ ভিতৰত যেন অগাডেৱা কৰিলে এক অশুভ সংকেতে। ঠিক যেন এক দিব্য দৃষ্টিৰে মই দেখিলোঁ আৰু কাটাই কাটাই দহ মিনিট পাছত বুঢ়া পাহাৰৰ নামনিত থকা সেই বিখ্যাত মণিপুৰী হোটেলখনৰ সন্মুখ পোৱাৰ লগে লগে গাড়ীখনৰ ইঞ্জিনত জুই লাগিব। বিস্ফোৰণত উৰি যাব গাড়ীৰ সন্মুখৰ অংশ। আটাইবোৰ যাত্ৰীৰ মৃত্যু হ’ব। ভাগ্য ভাল থাকিলে হয়তো দুই এজন বাচি যাব বিভৎস শৰীৰলৈ, কিন্তু সেই বাচি যোৱা হ’ব মৰণতকৈ ভয়ংকৰ!\nএতিয়া যদি মই এই কথাটো গাড়ীখনত থকা মানুহবোৰক কৈ দিওঁ, মোৰ কথা কোনেও বিশ্বাস নকৰিব! হাঁহি উৰুৱাই দিব মোৰ এই শংকা। অন্ততঃ মোৰ অতীতৰ অভিজ্ঞতাইতো তাকেই কয়।কিন্তু ইমানদিনেতো মই বুজি উঠিছোঁ যে মোৰ এটা বিশেষ ‘পাৱাৰ’ আছে। ষষ্ঠ ইন্দ্ৰিয় বুলি মানুহৰ যিটো বস্তু থাকে, সেইটো মোৰ গাত অনবৰতে সক্ৰিয়। এতিয়ালৈ অন্ততঃ কোনো দিন, মোক মোৰ ষষ্ঠ ইন্দ্ৰিয়ই ভুল বাৰ্তা দিয়া নাই আৰু মাত্ৰ দহ মিনিট! আৰু দহ মিনিট পাছতেই বিস্ফোৰিত হ’ব এই গাড়ীৰ ইঞ্জিন।\nগাড়ীখনৰ ভিতৰখন এবাৰ চালোঁ। খালী গাড়ী।কভিড প্ৰট’কল মানি গাড়ীখনত আধা যাত্ৰীহে আহিব পাৰে যদিও, আধাৰো আধা মানুহহে আছে গাড়ীত। গোটেই মানুহবোৰ গাড়ীখনৰ সন্মুখৰ ফালেই আছে, সম্ভৱতঃ থেকেচনিৰ পৰা বাচিবৰ বাবে। পিছফালৰ অংশ তেনেই খালী। অথচ এই মানুহখিনিয়ে থেকেচনিৰ পৰা বাচিবলৈ সন্মুখৰ ফালে নহাহেঁতেন আজি মৃত্যুৰ পৰা বাচিব পাৰিলেহেঁতেন!\nকাষতে বহি থকা মধ্যবয়সীয়া ভদ্ৰলোকজনক মই ক’লোঁ,\n: দাদা বলক, পিছফালে গৈ বহোঁ৷\nমানুহজনে এনেকৈ মোৰ মুখলৈ চালে যেন মই এটা পকেটমাৰহে। মোৰ মুখলৈ তীক্ষ্ণভাবে চাই তেওঁ কৈ উঠিল,\n: কি হৈছে হে তোমাৰ? ইমান উচপিচাই আছা কিয়?\n: নহয়,ধৰি লওক এই গাড়ীখনৰ ইঞ্জিনত যদি জুই লাগে তেন্তে সৱতকৈ আগতে আমি দুটা মৰিম। পাছফালে বহিলে কিজানি বাচি যাওঁ!\nএই কথা শুনি এইবাৰ মানুহজনে চাগে মোক পাগল বুলি ধৰি ল’লে। অন্ততঃ তেওঁৰ চকুৰ চাৱনিত সেইটো দেখা গ’ল। এটা শেষ চেষ্টা কৰি চালোঁ,\n: দাদা, মোৰ কথা শুনক আৰু অলপ সময়ৰ পাছতে এই গাড়ীখনত জুই লাগিব।\nমানুহজনে এইবাৰ মোৰ ফাললৈ ভালকৈ ঘূৰি লৈ ক’লে,\n: হেৰা ডেকা ল’ৰা শুনা, ফিল্টাৰ চিগেৰেটত গাঞ্জা ভৰাই হুপাৰ সময়ত মনত ৰাখিবা যাতে ধঁপাত আৰু গাঞ্জাৰ মিকচাৰটো ফিফটি ফিফটি হয়। গাঞ্জাটো চেভেণ্টি পাৰ্চেণ্ট দিলে এনেকুৱা ভাব কিছুমান মনলৈ আহেই। একো নাই বাৰু, নৰমেল কথা, চুপচাপ বহি থাকা।\nধুৰ চাল্লা, ঠাট্টাহে কৰিলে বে! বেটাই গমেই পোৱা নাই অলপ সময়ৰ পাছত ই যদি বাচিও যায় তেন্তে এই টাইপৰ ঠাট্টা কৰাৰ লায়ক হৈ যে নাথাকিব। অৱশ্যে বাচি যোৱাৰ সম্ভাৱনা নায়েই বাৰু।\nআৰু মাত্ৰ সাত মিনিট আছে। সন্মুখৰ চিটৰ ছোৱালীজনীয়ে ফোনত কাৰোবাৰ লগত অথনিৰে পৰা মেছেজ মেছেজ খেলি আছে। মুখত দুষ্টালিৰ হাঁহি। বয় ফ্রেণ্ড চাগে ফোনৰ সিটো মূৰত। অ, অবশ্যে, জাষ্ট ফ্রেণ্ড হোৱাৰ সম্ভাৱনাও আছে। ছোৱালীজনী ধুনীয়া। ছেঃ, অলপ সময়ৰ পাছত এই ধুনীয়া ছোৱালীজনীও নাথাকিব।\nছোৱালীজনীৰ কাষতে এগৰাকী মহিলা। মহিলাৰ কোলাত এটা বাচ্চা। ধেত্তেৰি, দুটা জীৱন একেলগে! মহিলা গৰাকীৰ স্বামীয়ে বাৰু এই ধাক্কাটো কেনেকৈ সহিব! বৰ কষ্ট পাব বেচেৰাই! বাচ্চাটোৱে বাৰু কি ক’বলৈ শিকিছে প্ৰথম! প্রথমে দেউতা বুলি কৈছে নে মা বুলি! হয়তো ভীষণ সুখৰ সংসাৰ তেওঁলোকৰ। বাচ্চাটোৱে কাক বেছি ভাল পায় সেই কথাটো লৈ চাগে কিমান মধুৰ কাজিয়া গিৰিয়েক ঘৈণীয়েক হালৰ! ভাবিয়েই বুকু ফাটি গ’ল মোৰ। কিন্তু মোৰ আৰু কৰিব লগা আছেনো কি?\nট্ৰেভেলাৰখনৰ ইঞ্জিনটোত জুই লাগিবলৈ আৰু পাঁচ মিনিট মাত্ৰ। আমাৰ পিছৰ ছিটত দুটা ল’ৰা।বন্ধু চাগৈ দুয়োটা। বিশ বাইছ বছৰমান বয়স হ’ব।কিবা এটা কথাত দুয়োটাই খুব হাঁহি হাঁহি আহিছে। আঃ! এই হাঁহিয়েইতো কয় মানুহে যে আসন্ন মৃত্যুৰ একো উমান নাপায়।\nআৰু মাত্ৰ দুই মিনিট আছে। নাই নাই, মোৰ হাতত আৰু সময় নাই। নিজকতো ৰক্ষা কৰিবই লাগিব। পাছত কি হয় দেখা যাব। বাকীবোৰ মানুহৰ বাবে অন্তৰেৰে কন্দাৰ বাদে মইনো আৰু কৰিব পাৰোঁ কি! মোৰ চিটৰ পৰা উঠি বাছৰ একেবাৰে পাছলৈ গুচি গ’লোঁ। পিছৰ একেবাৰে দীঘলীয়া চিটটোত গৈ বহি ল’লোঁ। কাষৰ ভদ্ৰলোকজনে অবাক হৈ মোৰ মুখলৈ চালে। একেবাৰে পিছৰ চিটটোত বহি পিঠিখন পিছফালে পাৰোঁ মানে হেঁচি ধৰিলোঁ। ইয়াত এনেকৈ বহিলে হয়তো মোৰ একো নহ’ব। শেষটো অৱশ্যে ভগৱানৰ ওপৰত।\nআৰু মাত্ৰ এক মিনিট! ষাঠি চেকেণ্ড!\nইয়াৰ পাছতেই ট্ৰেভেলাৰখনৰ ইঞ্জিন বিস্ফোৰিত হ’ব। সকলোৰে মৃত্যু হ’ব, খুব সম্ভৱ মই বাচি যাম।\nআৰু ত্ৰিশ চেকেণ্ড!\nসন্মুখৰ চিট দুটাত দুয়োখন হাতেৰে জোৰকৈ ধৰিলোঁ। পিঠিখন পাছফালে জোৰকৈ হেঁচি ধৰিলোঁ, ধাক্কাৰ পৰা বাচিব লাগিব।\nআৰু দহ চেকেণ্ড! গাড়ীৰ সকলো মানুহ ৰিলেক্স!\nআৰু পাঁচ চেকেণ্ড! চাৰি, তিনি, দুই, এক।\nএটা প্ৰচণ্ড শব্দত মই বহি থকা চিটৰ পৰা উফৰি পৰিলোঁ। পিঠিখনত প্ৰচণ্ড বেদনা অনুভৱ হৈছে। সন্মুখৰ ফালে চালোঁ, জুই দেখা নাইচোন! ট্ৰেভেলাৰখন ৰৈ গ’ল। অলপ প্ৰকৃতিস্থ হ’বলৈ মোক কেইচেকেণ্ড মান লাগিল। বুজি পালোঁ, গাড়ীৰ ইঞ্জিন ব্লাষ্ট হোৱা নাই। এখন মাল ভৰ্তি দাম্পাৰেহে আমাৰ গাড়ীখনৰ পিছফালে খুন্দা মাৰিছে।\nসৰু এক্সিডেণ্ট এটা। কাৰো একো হোৱা নাই। মাত্ৰ মই একেবাৰে পাছফালে বহি থকা বাবে পাছফালৰ পৰা খুন্দাটো মোৰ পিঠিত বাৰুকৈ লাগিছে। পিছফালৰ আইনা ভাঙি টুকুৰা পিঠিত সোমাইছে। আগফালে হামখুৰি খাই পৰি মূৰত অলপ কষ্ট পাইছোঁ। মূৰটো ফাটিছে চাগৈ! সন্মুখৰ ফালে বহি থকা গাড়ীখনৰ আটাইবোৰ যাত্ৰীয়ে মোলৈ অবাক হৈ চাইছে।\nসকলোৱে ধৰা ধৰিকৈ গাড়ীৰ পৰা মোক নমাই আনিছে। ছোৱালীজনীয়ে ফোনটো কাণতলৈ এশ আঠ মতা শুনিছোঁ। সকলো ব্যস্ত, মাত্ৰ মোৰ কাষতে বহি অহা সেই মধ্যবয়সীয়া ভদ্ৰলোকজনে মোৰ কাণৰ কাষলৈ তেওঁৰ মুখখন নি সৰুকৈ ক’লে,\n: অথনি কৈছিলোঁ নহয় গাঞ্জাৰ পৰিমাণ চিগেৰেটত ধঁপাতৰ লগত ফিফটি ফিফটি হ’ব লাগে। আগলৈ মনত ৰাখিবা৷\n« এটা সূক্ষ্ম অনুভৱৰ সৈতে – বন্দিতা জৈন\nফেইচবুক ষ্টেটাচ-বিনীতা বৰশইকীয়া »


एक साल में बाइबल - ইণ্ডিয়ান ৰিভাইচ ভাৰচন - अप्रैल 4\nদ্বিতীয় বিবরণ 31:1-30\n1. পাছত মোচিয়ে ইস্ৰায়েলীয়া লোকসকলক এইবোৰ কথা ক’লে,\n2. “মোৰ বয়স এতিয়া এশ বিশ বছৰ হ’ল; মই চলা-ফুৰা কৰিব নোৱাৰা হৈছোঁ; যিহোৱাই মোক কৈছে, ‘তুমি এই যৰ্দ্দন নদী পাৰ হৈ নাযাবা।’’\n3. আপোনালোকৰ ঈশ্বৰ যিহোৱা নিজেই আপোনালোকৰ আগে আগে পাৰ হৈ যাব; তেৱেঁই আপোনালোকৰ সন্মুখৰ পৰা এই সকলো জাতিবোৰক বিনষ্ট কৰিব আৰু আপোনালোকে তেওঁলোকৰ দেশ অধিকাৰ কৰিব। যিহোৱাৰ আজ্ঞা অনুসাৰে যিহোচূৱাই নদী পাৰ হৈ আপোনালোকৰ আগেয়ে পাৰ হৈ যাব।\n4. ইমোৰীয়াসকলৰ ৰজা চীহোন আৰু ওগ এই দুজনক আৰু তেওঁলোকৰ দেশক যিহোৱাই যেনেকৈ বিনষ্ট কৰিছিল, তেনেকৈয়ে তেওঁ এই সকলো জাতিকে বিনষ্ট কৰিব।\n5. যুদ্ধক্ষেত্রত যিহোৱাই তেওঁলোকক আপোনালোকৰ হাতত শোধাই দিব আৰু মই আপোনালোকক দিয়া সকলো আজ্ঞা অনুসাৰে আপোনালোকে তেওঁলোকৰ প্রতি ব্যৱহাৰ কৰিব।\n6. আপোনালোক শক্তিশালী হওঁক আৰু অতিশয় সাহিয়াল হওঁক; তেওঁলোকক দেখি ভয় নকৰিব বা কঁপিও নুঠিব; কিয়নো আপোনালোকৰ ঈশ্বৰ যিহোৱা নিজেই আপোনালোকৰ লগত যাওঁতা; তেওঁ আপোনালোকক কেতিয়াও নেৰিব বা ত্যাগ নকৰিব।\n7. তাৰ পাছত মোচিয়ে যিহোচূৱাক মাতিলে আৰু সকলো ইস্ৰায়েলীয়া লোকৰ সন্মুখত তেওঁক ক’লে, “তুমি বলৱান আৰু সাহিয়াল হোৱা; কিয়নো তুমিয়েই এই লোকসকলৰ লগত সেই দেশলৈ যাব লাগিব, যি দেশ দিবলৈ যিহোৱাই তেওঁলোকৰ পূর্বপুৰুষসকলৰ আগত প্রতিজ্ঞা কৰিছিল; সেই দেশত এই লোকসকলৰে সৈতে তুমিহে সোমাবা আৰু এওঁলোকক তুমিহে সেই দেশত অধিকাৰ কৰাবা।\n8. যিহোৱা নিজেই তোমাৰ আগে আগে যাব আৰু তোমাৰ সঙ্গে সঙ্গে থাকিব; তেওঁ তোমাক কেতিয়াও নেৰিব বা ত্যাগ নকৰিব; তুমি ভয় নকৰিবা আৰু নিৰুৎসাহ নহ’বা।”\n9. মোচিয়ে এই ব্যৱস্থা লিখি যিহোৱাৰ নিয়ম চন্দুক কঢ়িয়াই নিয়া লেবী গোষ্ঠীৰ পুৰোহিতসকলক আৰু ইস্ৰায়েলৰ পৰিচাৰক সকলৰ হাতত দিলে।\n10. মোচিয়ে তেওঁলোকক এই আজ্ঞা দিলে, “প্রত্যেক সপ্তম বছৰৰ অন্তত, ধাৰ ক্ষমাৰ বছৰত অর্থাৎ যেতিয়া পঁজা-পৰ্ব্বৰ সময় আহিব,\n11. যি সময়ত ইস্ৰায়েলীয়া সকলো লোক আপোনালোকৰ ঈশ্বৰ যিহোৱাৰ সন্মুখত উপস্থিত হ’বৰ কাৰণে তেওঁৰ মনোনীত ঠাইলৈ আহিব, তেতিয়া আপোনালোকে এই ব্যৱস্থা অৱশ্যেই লোক সকলৰ আগত তেওঁলোকে শুনাকৈ পাঠ কৰিব।\n12. আপোনালোকে পুৰুষ, মহিলা, ল’ৰা-ছোৱালীকে আদি কৰি নগৰৰ দুৱাৰৰ ভিতৰত আপোনালোকৰ মাজত বাস কৰা বিদেশী লোক সকলোকে একগোট কৰিব। তেওঁলোকেও এই ব্যৱস্থা শুনি শিকিব পাৰিব আৰু আপোনালোকৰ ঈশ্বৰ যিহোৱাক সন্মান কৰিব। তেওঁলোকে এই ব্যৱস্থাৰ সকলো বাক্য পালন কৰিব।\n13. তেওঁলোকৰ সন্তান সকলে যদি এইবোৰ কথা নজনাকৈ থাকে, তেন্তে তেওঁলোকেও শুনিব আৰু আপোনালোকৰ ঈশ্বৰ যিহোৱাক সন্মান কৰিবলৈ শিকিব; যি দেশ অধিকাৰ কৰিবলৈ আপোনালোকে যৰ্দ্দন নদী পাৰ হৈ যাব, সেই দেশত যিমান দিনলৈকে আপোনালোক জীয়াই থাকিব, সিমান দিনলৈকে তেওঁলোকে আপোনালোকৰ ঈশ্বৰ যিহোৱাক সন্মান কৰিবলৈ আপোনালোকে এইদৰে কৰিব।”\n14. পাছত যিহোৱাই মোচিক ক’লে, “এতিয়া তোমাৰ মৃত্যুৰ সময় ওচৰ চাপি আহিছে; যিহোচূৱাক মাতি আনি তুমি সাক্ষাৎ তম্বুত উপস্থিত হোৱা। সেই ঠাইতে মই যিহোচূৱাক তেওঁৰ কার্যৰ আজ্ঞা দিম।” সেয়ে মোচি আৰু যিহোচূৱা গৈ সাক্ষাৎ কৰা তম্বুত উপস্থিত হ’ল।\n15. তেতিয়া যিহোৱাই মেঘস্তম্ভৰ মাজত সেই তম্বুত দেখা দিলে; সেই মেঘস্তম্ভ তম্বুৰ দুৱাৰৰ ওপৰত ৰৈ আছিল।\n16. যিহোৱাই মোচিক ক’লে, “শুনা, তুমি তোমাৰ ওপৰ-পিতৃসকলৰ লগত নিদ্রিত হ’বা; এই লোকসকলে উঠি যি দেশত সোমাবলৈ গৈ আছে, তেওঁলোক সেই ঠাইৰ লোকৰ মাজত থাকিব; তেওঁলোকে সেই দেশৰ আন দেৱতাবোৰৰ পাছত চলি ব্যভিচাৰৰ দৰে কার্য কৰিব আৰু মোক ত্যাগ কৰিব; মই তেওঁলোকৰ সৈতে কৰা মোৰ নিয়মটিও তেওঁলোকে ভাঙিব।\n17. যিদিনা তেওঁলোকে এইদৰে কৰিব, সেইদিনা তেওঁলোকৰ বিৰুদ্ধে মোৰ ক্ৰোধ প্ৰজ্বলিত হ’ব আৰু ময়ো তেওঁলোকক ত্যাগ কৰিম। মই তেওঁলোকৰ পৰা মোৰ মুখ ঢাকিম আৰু তেওঁলোক ধ্বংস হৈ যাব। তেওঁলোকলৈ অনেক দুখ-কষ্ট আৰু আপদ ঘটিব; সেইদিনা তেওঁলোকে ক’ব যে, “আমাৰ ঈশ্বৰ আমাৰ মাজত নথকাৰ কাৰণেই আমাৰ ওপৰত এই সকলো আপদ নে?\n18. তেওঁলোকে দেৱতাবোৰলৈ ঘুৰি যি সকলো কুকৰ্ম কৰিব, সেইবাবে মই অৱশ্যেই সেইদিনা মোৰ মুখ ঢাকিম।\n19. তোমালোকে এতিয়া তোমালোকৰ বাবে এই গীত লিখি ৰাখা। এই গীত ইস্ৰায়েলৰ লোকসকলক শিকাবা আৰু তেওঁলোকক মুখস্থ কৰিবলৈ দিবা। তাতে এই গীত ইস্ৰায়েলৰ লোকৰ অহিতে মোৰ সাক্ষী হৈ থাকিব।\n20. কিয়নো, যি দেশ দিম বুলি মই তেওঁলোকৰ পূর্ব-পুৰুষসকলৰ আগত প্রতিজ্ঞা কৰিছিলোঁ, সেই গাখীৰ আৰু মধু বোৱা দেশলৈ যেতিয়া মই তেওঁলোকক লৈ যাম আৰু যেতিয়া তেওঁলোকে তৃপ্তিৰে ভোজন কৰি হৃষ্টপুষ্ট হ’ব, তেতিয়া তেওঁলোকে মোক তুচ্ছ কৰিব আৰু মোৰ নিয়মটি অগ্রাহ্য কৰি আন দেৱতাবোৰলৈ উলটি সেইবোৰৰ সেৱা পূজা কৰিব।\n21. তাৰ ফলত তেওঁলোকলৈ বহুত দুখ-কষ্ট আৰু বিপদ- আপদ ঘটিব; তেতিয়া এই গীতেই সাক্ষীস্বৰূপে তেওঁলোকৰ আগত সাক্ষ্য দিব; কাৰণ তেওঁলোকৰ বংশধৰসকলে মুখস্থ কৰা এই গীত নাপাহৰিব। কিয়নো, যি দেশ দিম বুলি মই প্রতিজ্ঞা কৰিছিলোঁ, তেওঁলোকক সেই দেশলৈ নিয়াৰ আগেয়েই তেওঁলোকে কৰা মনৰ পৰিকল্পনা মই জানো।”\n22. সেয়ে মোচিয়ে সেইদিনাই এই গীত ইস্ৰায়েলৰ লোকসকলক শিকালে।\n23. তাৰ পাছত যিহোৱাই নুনৰ পুত্ৰ যিহোচূৱাক আজ্ঞা দি ক’লে, “তুমি বলৱান হোৱা, আৰু অতিশয় সাহিয়াল হোৱা; কিয়নো, মই ইস্ৰায়েলৰ সন্তান সকলক যি দেশ দিম বুলি প্রতিজ্ঞা কৰিছিলোঁ, সেই দেশলৈ তুমিহে তেওঁলোকক লৈ যাবা আৰু মই তোমাৰ সঙ্গী হম।”\n24. মোচিয়ে সম্পূৰ্ণকৈ এই নিয়মৰ সকলো কথা এখন পুস্তকত লিখিলে।\n25. তাৰ পাছত যিহোৱাৰ নিয়ম-চন্দুক বৈ নিওঁতা লেবীয়াসকলক তেওঁ এই আজ্ঞা দিলে,\n26. “এই ব্যৱস্থা পুস্তকখন লৈ আপোনালোকে আপোনালোকৰ ঈশ্বৰ যিহোৱাৰ নিয়ম-চন্দুকৰ কাষত ৰাখক; সেই ঠাইতে এইখন ইস্রায়েলীয়াসকলৰ বিৰুদ্ধে সাক্ষী হৈ থাকিব।\n27. কিয়নো আপোনালোক যে কিমান বিদ্রোহী আৰু ঠৰ-ডিঙীয়া তাক মই জানো; মই আপোনালোকৰ মাজত আজি জীয়াই থাকোঁতেও যেতিয়া আপোনালোকে যিহোৱাৰ বিৰুদ্ধে বিদ্ৰোহ-আচৰণ কৰিছে, তেন্তে মোৰ মৃত্যুৰ পাছত যে ইয়াতকৈ আৰু কিমান অধিককৈ কৰিব!\n28. আপোনালোকৰ নিজৰ নিজৰ গোষ্ঠীৰ সকলো পৰিচাৰক আৰু বিষয়াসকল মোৰ সন্মুখত একগোট হওঁক যাতে মই তেওঁলোকক এই সকলোবোৰ কথা শুনাব পাৰোঁ; আকাশ আৰু পৃথিবীক তেওঁলোকৰ বিৰুদ্ধে সাক্ষী কৰি ৰাখিব পাৰোঁ।\n29. কিয়নো মই জানো যে, মোৰ মৃত্যুৰ পাছত আপোনালোক একেবাৰে ভ্ৰষ্ট হৈ যাব আৰু যি পথত চলিবলৈ মই আপোনালোকক আজ্ঞা দিছো, সেই পথৰ পৰা আপোনালোক আতৰি যাব; ভৱিষ্যত কালত আপোনালোকলৈ বিপদ নামি আহিব; কাৰণ যিহোৱাৰ দৃষ্টিত যি বেয়া আপোনালোকে তাকে কৰিব আৰু আপোনালোকে নিজ হাতেৰে কৰা কার্যৰ দ্বাৰাই যিহোৱাক ক্রোধিত কৰি তুলিব।”\n30. তাৰ পাছত মোচিয়ে ইস্ৰায়েলৰ গোটেই সমাজক এই গীতৰ কথাবোৰ শেষলৈকে গাই শুনালে।\nদ্বিতীয় বিবরণ 32:1-52\n1. হে আকাশ-মণ্ডল, মোৰ কথালৈ কাণ পাতা; হে পৃথিৱী, মোৰ মুখৰ কথা শুনা।\n2. মোৰ উপদেশ বৰষুণৰ দৰে টোপা-টোপে পৰক, মোৰ কথা নিয়ৰৰ দৰে নামি আহক; সেয়ে কোমল তৃণৰ ওপৰত লাহে লাহে পৰা বৰষুণৰ নিচিনা, গছ-গছনিৰ ওপৰত জাক জাক বৰষুণৰ নিচিনাকৈ পৰক।\n3. কিয়নো মই যিহোৱাৰ নাম ঘোষণা কৰিম; তোমালোকে আমাৰ যিহোৱাৰ মহিমা প্রশংসা কৰা,\n4. তেওঁ আশ্রয় শিলা, তেওঁৰ কার্য নিখুঁত, তেওঁৰ সকলো পথ ন্যায়, তেওঁ বিশ্বস্ত ঈশ্বৰ, তেওঁ কোনো অন্যায় নকৰে; তেওঁ ন্যায়বান আৰু সৎ।\n5. তেওঁৰ লোকে তেওঁৰ বিৰুদ্ধে অশিষ্টাচৰণ ব্যৱহাৰ কৰিছে; তেওঁলোকৰ পাপৰ কাৰণে তেওঁলোক তেওঁৰ সন্তান নহয়, তেওঁলোক এক বিপথগামী আৰু কুটিল বংশ।\n6. হে অবুজ, বুদ্ধিহীন জাতি, এইৰূপেই তোমালোকে যিহোৱাৰ পৰিশোধ কৰানে? তেওঁ জানো তোমালোকৰ পিতৃ আৰু স্রজনকর্তা নহয়? তেৱেঁই তোমালোকক স্ৰজন কৰি জাতিৰূপে স্থাপন কৰিলে।\n7. সেই পুৰণি দিনবোৰৰ কথা সোঁৱৰা, অনেক পুৰুষৰ আগৰ বর্ষবোৰৰ বিষয়ে ভাৱা, সেই সকলো দিনৰ কথা তোমালোকৰ পিতৃক সোধা, তেওঁলোকে তোমালোকক জনাব; বৃদ্ধসকলক সোধা, তেওঁলোকে তোমালোকক ক’ব।\n8. সৰ্ব্বোপৰি ঈশ্বৰে যেতিয়া জাতিবোৰক নিজৰ আধিপত্য ভাগ কৰি দিলে, মনুষ্যক বিভিন্ন জাতিত ভাগ কৰিলে, তেতিয়া ইস্ৰায়েল জাতিৰ লোকসংখ্যা অনুসাৰে তেওঁ জাতিবোৰৰ সীমা স্থিৰ কৰিলে।\n9. কিয়নো যিহোৱাৰ অংশই হৈছে তেওঁৰ লোকসকল, যাকোবৰ বংশই হ’ল তেওঁৰ অধিকাৰৰ অংশ।\n10. তেওঁ তেওঁক এক মৰুভূমিত পালে, আর্তনাদ ভৰা জয়াল মৰুভুমিত পালে। তেওঁ তেওঁক আৱৰি ৰাখিলে, যতন কৰিলে, তেওঁ নিজৰ চকুৰ মণিৰ দৰেই তেওঁক পহৰা দি ৰাখিলে,\n11. যেনেকৈ ঈগল চৰায়ে নিজৰ বাঁহক পহৰা দিয়ে; যেনেকৈ পোৱালীয়ে উৰিবলৈ ঈগলে সঘনে বাঁহ লৰাই দিয়ে আৰু তাৰ ওপৰত উৰি ফুৰে, যেনেকৈ সিহঁতক ওপৰলৈ তুলি নিবলৈ নিজৰ ডেউকা মেলি দিয়ে, আৰু নিজৰ ডেউকাৰ ওপৰত সিহঁতক বৈ নিয়ে,\n12. তেনেকৈ যিহোৱাই অকলেই যাকোবক চলাই লৈ ফুৰিলে; তেওঁৰ লগত আন কোনো বিদেশী দেৱতা নাছিল।\n13. পৃথিবীৰ পার্বত্য ঠাইৰ ওপৰত তেওঁ যাকোবক ৰাখিলে, খেতিত উৎপন্ন হোৱা শস্য খাবলৈ দিলে; শিলনিৰ পৰা মধু আৰু শিলাময় দুৰাৰোহ পাহাৰৰ পৰা তেল দি পৰিপুষ্ট কৰিলে।\n14. গৰু গাখীৰৰ পৰা উৎপন্ন হোৱা মাখন আৰু মেৰ-ছাগপালৰ পৰা গাখীৰ দিলে। চর্বিযুক্ত মেৰপোৱালিৰ আৰু বাচান দেশীয় মতা মেৰ, মতা ছাগলী আৰু উত্তম ঘেঁহুধানৰ আটা তেওঁক দিলে; হে ইস্রায়েল, তোমালোকে আঙুৰৰ পৰা তৈয়াৰী বুৰবুৰণি উঠা উত্তম দ্ৰাক্ষাৰস পান কৰিলা।\n15. যাকোবে হৃষ্ট-পুষ্ট হৈ খালে; কিন্তু যিচুৰূণৰ চর্বি বাঢ়িল আৰু লাথ মাৰিলে; হে যিচুৰূণ, তুমি মেদযুক্ত, স্থূলকায় আৰু মসৃণ হ’লা; তাৰ পাছত তেওঁ নিজৰ সৃষ্টিকৰ্ত্তা ঈশ্বৰক ত্যাগ কৰিলে, আৰু নিজৰ পৰিত্ৰাণৰ শিলাক অগ্রাহ্য কৰিলে।\n16. তেওঁলোকে অন্য দেৱতালৈ কৰা সেৱা-পূজাই যিহোৱাক ঈর্ষান্বিত কৰিলে; ঘিণ লগীয়া বিষয়বোৰে তেওঁক ক্রুদ্ধ কৰিলে।\n17. ভূতবোৰৰ উদ্দেশ্যে তেওঁলোকে বলি উৎসর্গ কৰিলে, ঈশ্বৰলৈ নহয়; যি দেৱতাবোৰক তেওঁলোকে কেতিয়াও নাজানিছিল, সেই নতুন দেৱতাবোৰ সম্প্রতি আহি পৰিল, যি দেৱতাবোৰক তোমালোকৰ পূর্ব-পুৰুষসকলেও ভয় নকৰিছিল,\n18. যি ঈশ্বৰে তোমালোকক জন্ম দিলে তোমালোকৰ পিতৃ হ’ল, তোমালোকে সেই শিলাক অগ্রাহ্য কৰিলা, তোমালোকৰ জন্মদাতা ঈশ্বৰক তোমালোকে পাহৰিলা;\n19. যিহোৱাই এই সকলো দেখি ঈর্ষান্বিত হ’ল; তেওঁ নিজৰ পুত্র-কন্যাক অগ্রাহ্য কৰিলে।\n20. তেওঁ ক’লে, “মই তেওঁলোকৰ পৰা মোৰ মুখ লুকুৱাম। তেওঁলোকৰ শেষ দশা কি হ’ব, মই তাক চাম; কিয়নো তেওঁলোক একেবাৰে বিপথে চলা বংশ, অবিশ্বাসী সন্তান।\n21. যি ঈশ্বৰ নহয়, তাৰ সেৱা-পূজাৰ দ্বাৰাই তেওঁলোকে মোক ঈর্ষান্বিত কৰিলে, তেওঁলোকৰ অসাৰ মূর্তিবোৰৰ দ্বাৰাই মোৰ ক্রোধ জন্মালে; এই হেতুকে মই তেওঁলোকক এক জাতি নোহোৱা লোকসকলৰ দ্বাৰা ঈর্ষা জন্মাম; এক নির্বোধ জাতিৰ দ্বাৰাই মই তেওঁলোকক কুপিত কৰিম।\n22. কিয়নো মোৰ ক্ৰোধত এক অগ্নি প্ৰজ্বলিত হৈছে, চিয়োলৰ গভীৰতালৈকে পুৰিছে, ই পৃথিৱী আৰু তাৰ উৎপাদিত বস্তু গ্ৰাস কৰিছে, পৰ্ব্বতৰ ভিত্তিমূলবোৰ জ্বলাইছে।\n23. মই তেওঁলোকৰ ওপৰত দুর্যোগৰ স্তূপ গঢ়িম; তেওঁলোকৰ অহিতে মোৰ কাঁড়বোৰ এৰিম:\n24. দেহ শুকাই যোৱা দুর্ভিক্ষ, প্রচণ্ড বিনাশকাৰী, কষ্টদায়ক মহামাৰী। তেওঁলোকৰ অহিতে মই মাটিত বগাই ফুৰা জীৱৰ বিষপূর্ণ হিংস্র পশুবোৰৰ দাঁত পঠাম।\n25. বাটত তৰোৱালে মাৰিব, ভিতৰ-কোঠালিত আতঙ্কত মৰিব। যুৱক আৰু কুমাৰীসকলক, পিয়াহ খোৱা কেঁচুৱা আৰু পকামুৰীয়া বৃদ্ধক একেভাৱে বিনষ্ট কৰিব।\n26. মই ক’লো যে মই তেওঁলোকক সিচঁৰতি কৰিম, আৰু মনুষ্যৰ মনৰ পৰা তেওঁলোকৰ স্মৃতি মচি পেলাম।\n27. কিন্তু মই তেওঁলোকৰ শত্ৰুবোৰৰ ক্রোধাগ্নিলৈ ভয় কৰিলোঁ, কিয়নো তেওঁলোকৰ শত্রুপক্ষই ভুল বুজি কব পাৰে যে, ‘আমাৰ হাতেৰেই বিজয়ী হ’লো; এই সকলো কৰাজন যিহোৱা নহয়।’\n28. তেওঁলোক এক বিবেকহীন জাতি; তেওঁলোকৰ বিচাৰ-বুদ্ধি বুলি একো নাই।\n29. তেওঁলোক জ্ঞানী হোৱা হ’লে, এই কথা বুজিলেহেঁতেন; শেষ দশা কি হ’ব তেওঁলোকে বিবেচনা কৰিলেহেঁতেন।\n30. এজনে কেনেকৈ এহেজাৰজনক ছত্রভঙ্গ কৰিব পাৰে, আৰু দুজনে দশ সহস্রজনক খেদাব পাৰে? যদিহে তেওঁলোকৰ শিলাই তেওঁলোকক শত্রুৰ হাতত বেচি নিদিয়ে, যদিহে যিহোৱাই তেওঁলোকক শত্রুৰ হাতত তুলি নিদিয়ে।\n31. শত্রুৰ শিলা আমাৰ শিলাৰ নিচিনা নহয়; আমাৰ শত্ৰুবোৰেও এইদৰে স্বীকাৰ কৰে।\n32. সিহঁতৰ দ্ৰাক্ষালতা চদোমৰ দ্রাক্ষাকুণ্ডৰ পৰা, আৰু ঘমোৰাৰ দ্রাক্ষাবাৰীৰ পৰা অহা; সিহঁতৰ আঙুৰবোৰ বিহযুক্ত আঙুৰ; সিহঁতৰ থোকবোৰ তিতা;\n33. সিহঁতৰ দ্ৰাক্ষাৰস সাপৰ বিষ, ফেঁটি সাপৰ ভয়ানক বিষ\n34. এই কথা মই জানো সাঁচি ৰখা নাই? মোৰ ভঁড়ালত জানো মোহৰ মাৰি থোৱা নাই?\n35. সিহঁতৰ ভৰি পিছল খোৱা সময়ত প্ৰতিকাৰ সধা আৰু প্ৰতিফল দিয়া মোৰহে কাৰ্য; কিয়নো সিহঁতৰ ক্লেশৰ কাল ওচৰ চাপিছে, আৰু সিহঁতলৈ ঘটিবলগীয়া সৰ্বনাশ শীঘ্ৰে ঘটিব।\n36. যিহোৱাই যেতিয়া দেখিব যে, তেওঁৰ লোকসকলৰ শক্তি নোহোৱা হৈছে, বন্দী কি স্বাধীন কাৰো শক্তি নোহোৱা হৈছে, তেতিয়া অৱশ্যেই যিহোৱাই তেওঁৰ লোকসকলৰ পক্ষ লব, তেওঁৰ দাসবোৰক কৃপা কৰিব।\n37. তেওঁ তেতিয়া ক’ব, “তেওঁলোকৰ দেৱতাবোৰ ক’ত আছে? ক’ত আছে তেওঁলোকৰ সেই শিল যিহত তেওঁলোকে আশ্রয় লৈছিল?\n38. তেওঁলোকৰ বলিবোৰৰ মেদযুক্ত আহাৰ কোনে ভোজন কৰিছিল, আৰু পেয় নৈবেদ্যৰ দ্ৰাক্ষাৰস কোনে পান কৰিছিল? এতিয়া সেইবোৰেই উঠি তোমালোকক সহায় কৰক; সেইবোৰেই তোমালোকৰ আশ্ৰয় হওঁক!\n39. এতিয়া তোমালোকে ভাবি চোৱা, মই ময়েই, ময়েই তেওঁ; মোৰ বাহিৰে আন কোনো দেৱতা নাই; মইয়ে মাৰো, আৰু ময়েই জীয়াও; মইয়ে ঘা লগাওঁ আৰু ময়েই সুস্থ কৰোঁ; মোৰ হাতৰ পৰা উদ্ধাৰ কৰোঁতা কোনো নাই।\n40. কিয়নো মই আকাশলৈ হাত দাঙি শপত খাই ক’লো, মোৰ চিৰস্থায়ী জীৱনৰ শপত,\n41. যেতিয়া মোৰ জিলিকি থকা তৰোৱালত ধাৰ দিওঁ, ন্যায় বিচাৰ কৰিবলৈ মোৰ হাতেৰে তাক ধৰোঁ, তেতিয়া মই মোৰ শত্ৰুবোৰৰ প্ৰতিকাৰ সাধিম, আৰু মোক ঘিণাওঁতা সকলক প্ৰতিফল দিম।\n42. হত হোৱা লোক আৰু বন্দীসকলৰ তেজেৰে সৈতে মোৰ কাঁড়বোৰক মই তেজ পান কৰাই মতলীয়া কৰিম, মোৰ তৰোৱালে মঙহ খাব, দীঘলচুলি থকা শত্রুৰ মূৰৰ মঙহ খাব।\n43. হে আকাশ মণ্ডল, আনন্দিত হোৱা, হে সকলো জাতিৰ লোকসকল, তোমালোকে যিহোৱাৰ লোকসকলৰ সৈতে প্রশংসা কৰা, তেওঁৰ আৰাধনা কৰা কিয়নো তেওঁ নিজ সন্তানবোৰৰ ৰক্তপাতৰ প্ৰতিকাৰ সাধিব, তেওঁৰ শত্ৰুবোৰক প্ৰতিফল দিব; তেওঁক ঘিণাওঁতা সকলক প্রতিফল দি নিজৰ লোকসকলৰ অর্থে ভূমি শুচি কৰিব।”\n44. এইদৰে মোচি আৰু নুনৰ পুত্ৰ যিহোচূৱাই গৈ এই গীতৰ সকলো কথা লোকসকলক শুনালে।\n45. ইস্ৰায়েলীয়া লোকসকলৰ আগত মোচিয়ে যেতিয়া এই গীতবোৰ গাই শেষ কৰিলে,\n46. তেতিয়া তেওঁ তেওঁলোকক ক’লে, “যি সকলো কথা আপোনালোকৰ বিৰুদ্ধে সাক্ষ্যস্বৰূপে আজি মই আপোনালোকক ক’লো, তাক আপোনালোকে মনত গাঠি ৰাখক যাতে এই নিয়মৰ সকলো কথা যত্নেৰে সৈতে পালন কৰিবৰ কাৰণে আপোনালোকৰ সন্তান সকলক আজ্ঞা দিব পাৰে।\n47. কিয়নো আপোনালোকৰ কাৰণে ই সাধাৰণ কথা নহয়; বৰঞ্চ জীৱনৰহে কথা; কাৰণ ইয়াতেই আপোনালোকৰ জীৱন আছে, আৰু আপোনালোকে যি দেশ অধিকাৰ কৰিবলৈ যৰ্দ্দন পাৰ হৈ যাব, সেই দেশত ইয়াৰ দ্বাৰাই আপোনালোক দীর্ঘায়ু হ’ব পাৰে।”\n48. সেইদিনাখনেই যিহোৱাই মোচিক ক’লে,\n49. “তুমি যিৰীহোৰ বিপৰীতে মোৱাব দেশত থকা সেই অবাৰীম পৰ্ব্বতমালাৰ নবো পাহাৰৰ ওপৰলৈ উঠি যোৱা আৰু ইস্ৰায়েলীয়াসকলক অধিকাৰৰ অৰ্থে মই যি দেশ দিবলৈ গৈ আছোঁ, সেই কনান দেশ চোৱাগৈ।\n50. যেনেকৈ তোমাৰ ককায়েৰা হাৰোণৰ মৃত্যু হোৰ পাহাৰত হৈছিল আৰু তেওঁ নিজৰ পূর্বপুৰুষসকলৰ ওচৰলৈ গৈছিল, তেনেকৈ তোমাৰ মৃত্যু সেই পাহাৰৰ ওপৰতে হ’ব আৰু তুমিও পূর্বপুৰুষসকলৰ ওচৰলৈ গুচি যাবা।\n51. কিয়নো ছিন মৰুভূমিত কাদেচৰ মিৰীবা পানীৰ ওচৰত ইস্ৰায়েলীয়া সন্তান সকলৰ মাজত মোৰ পবিত্রতা মানি নচলি তোমালোকে ইস্ৰায়েলীয়া সন্তান সকলৰ আগত মোৰ প্রতি অবিশ্বাসৰ কার্য কৰিছিলা।\n52. তথাপিও, মই ইস্ৰায়েলীয়া সন্তান সকলক যি দেশ দিবলৈ গৈ আছোঁ, তুমি সেই দেশত নোসোমাবা, কিন্তু কেৱল দূৰৰ পৰা তাক চাবলৈ পাবা।”\n6. তুমি বলিদান আৰু নৈবেদ্যত সন্তোষ নোপোৱা; তুমি মোক শুনিবলৈ শ্ৰৱণ শক্তি দিলা; হোম-বলি আৰু পাপাৰ্থক বলি তুমি বিচাৰা নাই।\n7. তেতিয়া মই ক’লো, “এইয়া মই আহিছোঁ; পুস্তক খনত মই অহাৰ বিষয়ে লিখা আছে।\n8. হে মোৰ ঈশ্বৰ, তোমাৰ ইচ্ছাত চলাতেই মোৰ আনন্দ; তোমাৰ সকলো ব্যৱস্থা মোৰ অন্তৰত আছে।”\n9. মই মহা-সমাজত তোমাৰ মুক্তিৰ শুভবাৰ্ত্তা প্ৰচাৰ কৰোঁ; হে যিহোৱা, চোৱা, তুমিয়েই জানা মই যে ওঁঠ বন্ধ কৰি ৰখা নাই।\n10. তোমাৰ উদ্ধাৰৰ সহায়ৰ কথা মই মোৰ হৃদয়ত লুকুৱাই ৰখা নাই; তোমাৰ বিশ্বস্ততা আৰু পৰিত্ৰাণৰ কথা মই প্ৰচাৰ কৰিলোঁ; তোমাৰ দয়া আৰু সত্যতা মই মহাসমাজৰ পৰা গুপুতে ৰখা নাই।\n11. হে যিহোৱা, তুমি মোৰ পৰা তোমাৰ দয়া ধৰি নাৰাখিবা; তোমাৰ প্রেম আৰু বিশ্বস্ততাই মোক সদায় ৰক্ষা কৰক।\n12. কিয়নো অসংখ্য বিপদে মোক বেৰি ধৰিছে; মোৰ অপৰাধবোৰে মোক খেদি অতর্কিতে ধৰিছে; মই অপৰাধবোৰ দেখা নোপোৱা হ’লো; সেইবোৰ মোৰ মূৰৰ চুলিতকৈয়ো অধিক হ’ল; মোৰ সাহস নোহোৱা হৈছে।\n11. অধিক অহঙ্কাৰে সম্পত্তি হ্রাস কৰে; কিন্তু যি জনে পৰিশ্ৰমেৰে ধন উপাৰ্জন কৰে, তেওঁৰ ধন বৃদ্ধি হয়।\n12. যেতিয়া আশা সিদ্ধ হ’বলৈ পলম হয়, তেতিয়া হৃদয় ভাগি পৰে; কিন্তু আকাংক্ষা সিদ্ধ হোৱাই জীৱনৰ বৃক্ষৰ দৰে।\n31. “এতেকে এনে ধৰণৰ মানুহবোৰক মই এই যুগৰ কাৰ লগত তুলনা কৰিম? আৰু তেওঁলোক কাৰ\n32. যিবোৰ ল’ৰা বজাৰত বহি থাকি, ইজনে সিজনক মাতি কয়, ‘আমি তোমালোকৰ আগত বাঁহী বজালো, কিন্তু তোমালোকে নানাচিলা; আমি বিলাপ কৰিলোঁ, কিন্তু তোমালোকে নাকান্দিলা’; তেওঁলোক এই ল’ৰাবোৰৰ নিচিনা।\n33. কিয়নো বাপ্তাইজক যোহনে আহি পিঠা খোৱা নাই আৰু দ্ৰাক্ষাৰসো পান কৰা নাই; তথাপি আপোনালোকে কয়, ‘তেওঁ ভূতে পোৱা’।\n34. মানুহৰ পুত্ৰই আহি, ভোজন-পান কৰে; তেতিয়াও আপোনালোকে কয়, ‘চোৱা, ই খকুৱা; মদপী, কৰ সংগ্রহকৰী আৰু পাপীবোৰৰ বন্ধু’।\n35. কিন্তু জ্ঞান, নিজৰ সকলো সন্তানৰ দ্বাৰাই অনিন্দনীয় বুলি প্ৰমাণিত হৈছে।”\n36. এদিন ফৰীচী সকলৰ এজন লোকে যীচুক তেওঁৰ ঘৰত ভোজন কৰিবলৈ অনুৰোধ কৰিলে৷ সেয়েহে তেওঁ সেই ফৰীচীৰ ঘৰত সোমাই ভোজনত বহিল।\n37. সেই সময়ত নগৰত থকা এজনী পাতকী তিৰোতাই ফৰীচীৰ ঘৰত তেওঁ ভোজনত বহি থকা বুলি জানিবলৈ পায়, সুগন্ধি তেলেৰে ভৰা এটা স্ফটিকৰ বটল আনিলে;\n38. তাৰ পাছত তেওঁ যীচুৰ পাছফালে চৰণৰ ওচৰত থিয় হৈ কান্দি কান্দি চকুলোৰে তেওঁৰ চৰণ তিয়াই মুৰৰ চুলিৰে মচিলে আৰু তেওঁৰ চৰণত চুমা খাই, সুগন্ধি তেল সানিলে।\n39. তেওঁক নিমন্ত্ৰণ কৰা ফৰীচীয়ে ইয়াকে দেখি নিজৰ মনতে ক’লে, ‘এওঁ ভাববাদী হোৱা হলে, এওঁক স্পৰ্শ কৰা এইজনী তিৰোতা কোন আৰু এওঁ কেনে তিৰোতা, অৰ্থাৎ তেওঁ যে পাতকী, ইয়াক তেওঁ জানিলেহেঁতেন’।\n40. তেতিয়া যীচুৱে উত্তৰ দি তেওঁক ক’লে, “হে চিমোন, তোমাক মোৰ কিছু কথা কবলৈ আছে।” তাতে তেওঁ ক’লে, “হে গুৰু, কওক।”\n41. যীচুৱে ক’লে “এজন মহাজনৰ দুজন ধৰুৱা আছিল; তাৰ মাজৰ এজনৰ পাঁচ শ দীনাৰী, এজনৰ পঞ্চাশ দীনাৰী ৰূপ ধাৰ আছিল;\n42. পাছত ধাৰ শুজিবলৈ তেওঁলোকৰ একো নথকাত, তেওঁ দুয়োকো ক্ষমা কৰিলে৷ তাৰ পাছত তেওঁলোকৰ মাজত কোন জনে তেওঁক অধিক প্ৰেম কৰিব?”\n43. তেতিয়া চিমোনে উত্তৰ দি ক’লে, “বোধ কৰোঁ, যি জনক অধিক ক্ষমা কৰিলে, তেৱেঁই।” তেতিয়া যীচুৱে তেওঁক ক’লে, “তুমি সঁচাকৈ শুদ্ধৰূপে বিচাৰ কৰিলা।”\n44. তেতিয়া তেওঁ সেই তিৰোতাৰ ফাললৈ মুখ ঘূৰাই চিমোনক ক’লে, “এই তিৰোতা জনীক দেখিছা নে? মই তোমাৰ ঘৰলৈ আহিলোঁ, তুমি মোক ভৰি ধুবলৈ পানী নিদিলা; কিন্তু তেওঁ চকুলোৰে মোৰ ভৰি তিয়াই, চুলিৰে মচিলে।\n45. তুমি মোক চুমা নাখালা; কিন্তু মই আহিবৰে পৰা তেওঁ মোৰ ভৰিত চুমা খাবলৈ নেৰিলে।\n46. তুমি মোৰ মূৰত তেল নাসানিলা; কিন্তু তেওঁ মোৰ ভৰিত সুগন্ধি তেল সানিলে;\n47. এই হেতুকে মই তোমাক কওঁ, তেওঁৰ পাপ বহুত হোৱাতো ক্ষমা কৰা হ’ল, কিয়নো তেওঁ অধিক প্ৰেম কৰিলে; কিন্তু যি জনৰ অলপ ক্ষমা হয়, তেওঁক অলপ প্ৰেম কৰে।”\n48. পাছত তেওঁ সেই তিৰোতাক ক’লে, “তোমাৰ পাপ ক্ষমা হ’ল।”\n49. তেতিয়া তেওঁৰ সৈতে ভোজনত বহি থকা সকলে নিজৰ নিজৰ মাজত কবলৈ ধৰিলে, “পাপ ক্ষমা কৰিব পৰা এওঁ নো কোন?”\n50. কিন্তু যীচুৱে সেই তিৰোতাক ক’লে, “তোমাৰ বিশ্বাসেই তোমাক পৰিত্ৰাণ কৰিলে; শান্তিৰে যোৱা।”


Republic Day 2022 how India got 26 January as this day from Poorna Swaraj Declaration - পূৰ্ণ স্বৰাজৰ পৰা গণৰাজ্য ! এদিনৰ নহয়, এয়া আছিল বহু বছৰৰ সংগ্ৰাম ...– News18 assam\nHome » photogallery » nation »Republic Day 2022: পূৰ্ণ স্বৰাজৰ পৰা গণৰাজ্য ! এদিনৰ নহয়, এয়া আছিল বহু বছৰৰ সংগ্ৰাম ...\nRepublic Day 2022: পূৰ্ণ স্বৰাজৰ পৰা গণৰাজ্য ! এদিনৰ নহয়, এয়া আছিল বহু বছৰৰ সংগ্ৰাম ...\nগণতন্ত্ৰ দিৱস ২০২২ (Republic Day 2022) ভাৰতীয় ইতিহাসৰ দুটা কাৰণত সদায় স্মৰণীয় হৈ থাকে। এটা বছৰ আছিল ১৯৫০, যেতিয়া ভাৰত এক প্ৰকৃত গণৰাজ্য ত পৰিণত হৈছিল আৰু ১৯২৯ চনত ভাৰতৰ নেতাসকলে পূৰ্ণ স্বৰাজ ঘোষণা কৰিছিল আৰু ২৬ জানুৱাৰীক স্বাধীনতা দিৱস হিচাপে উদযাপন কৰাৰ সিদ্ধান্ত লৈছিল। ইয়াৰ পৰিপ্ৰেক্ষিতত স্বাধীনতাৰ পিছৰ আজিৰ দিনটোতে, ১৯৫০ চনত দেশখনে ইয়াৰ নতুন সংবিধান গ্ৰহণ কৰে।\n| January 26, 2022, 11:39 IST\nদেশখনে আজি ৭৩ সংখ্যক গণতন্ত্ৰ দিৱস (Republic Day 2022) উদযাপন কৰিছে। ১৯৫০ চনত, আজিৰ দিনটোতে, দেশত সংবিধান কাৰ্যকৰী হয়, যি দেশখনক সম্পূৰ্ণৰূপে স্বাধীন কৰি তোলে। ২৬ জানুৱাৰী নিজকে গণতন্ত্ৰ দিৱস হিচাপে বাছনি কৰাৰ কাৰণ আছিল। ভাৰতৰ প্ৰাক্তন প্ৰধানমন্ত্ৰী পণ্ডিত জৱাহৰলাল নেহৰুৰ অধ্যক্ষতাত দেশৰ নেতাসকলে ১৯২৯ চনত কংগ্ৰেছৰ লাহোৰ অধিৱেশনত আজিৰ দিনটোতে পূৰ্ণ স্বৰাজৰ প্ৰতিশ্ৰুতি গ্ৰহণ কৰিছিল আৰু সিদ্ধান্ত লৈছিল যে দেশখনে অহা বছৰৰ পৰা অৰ্থাৎ ১৯৩০ চনৰ ২৬ জানুৱাৰীত প্ৰথম স্বাধীনতা দিৱস পালন কৰিব। (ফটো: Wikimedia Commons)\nব্ৰিটিছৰ পৰা স্বাধীনতা পোৱাটো সহজ কাম নাছিল। স্বৰাজৰ দাবী ১৮৮৬ চনত দাদাভাই নৰোজীয়ে কংগ্ৰেছৰ কলিকতা ৰাষ্ট্ৰীয় সন্মিলনত তেওঁৰ ৰাষ্ট্ৰপতিৰ ভাষণত কৰিছিল। তাৰ পিছত তেওঁ ইয়াক এক ৰাষ্ট্ৰীয় আন্দোলনৰ লক্ষ্য কৰি লৈছিল আৰু কানাডা আৰু অষ্ট্ৰেলিয়াৰ দৰে স্বায়ত্তশাসিত শাসনৰ দাবী কৰিছিল। (ফটো: Wikimedia Commons)\nতাৰ পিছত ১৯০৭ চনত ছাৰ অৰবিন্দে তেওঁৰ বাতৰি কাকত বন্দে মাতৰমত পূৰ্ণ স্বৰাজৰ কথা উল্লেখ কৰে। তেওঁ কৈছিল যে নতুন প্ৰজন্মৰ জাতীয়তাবাদে পূৰ্ণ স্বৰাজতকৈ কম একো বিবেচনা নকৰিব। ইয়াৰ পিছত তিলক, এনি বেচাণ্ট আৰু অন্যান্য নেতাসকলে গৃহ শাসন আন্দোলন আৰম্ভ কৰাৰ প্ৰচেষ্টা চলাইছিল। (ফটো: Wikimedia Commons)\nইয়াৰ পিছত,ভাৰতীয় জাতীয় কংগ্ৰেছতো বিতৰ্কৰ এটা মুখ্য বিষয় আছিল। ১৯২১ চনত কংগ্ৰেছ নেতা তথা বিখ্যাত কবি হাছৰত মোহিনীয়ে প্ৰথমে সম্পূৰ্ণ স্বাধীনতাৰ ধাৰণা দিছিল অৰ্থাৎ কংগ্ৰেছৰ সকলো মঞ্চত পূৰ্ণ স্বৰাজ। জ্যেষ্ঠ কংগ্ৰেছ নেতা বাল গংগাধৰ তিলক, শ্ৰী অৰবিন্দ আৰু বিপিন চন্দ্ৰ পালে সাম্ৰাজ্যৰ পৰা ভাৰতীয় স্বাধীনতাৰ বাবে ওকালতি কৰিছিল। (ফটো: Wikimedia Commons)\nইয়াৰ মাজতে ব্ৰিটিছসকলৰ সৈতে তেওঁলোকৰ অধিকাৰৰ সংগ্ৰাম সকলো ধৰণে অব্যাহত আছিল৷ ১৯১৯ চনত জালিয়ানৱালা বাগ গণহত্যাৰ পিছত, ১৯২০ চনত গান্ধীজী আৰু কংগ্ৰেছে ৰাজনৈতিক আৰু আধ্যাত্মিক স্বাধীনতাৰ কথা কোৱা স্বৰাজৰ প্ৰস্তাৱ গ্ৰহণ কৰে৷ (ফটো: Wikimedia Commons)\n১৯২০ আৰু ১৯২২ চনত মহাত্মা গান্ধীয়ে ৰোলাট আইনৰ বিৰুদ্ধে অসহযোগ আন্দোলনৰ নেতৃত্ব দিয়ে। তেওঁ লগতে চৰকাৰত ভাৰতীয়সকলক অন্তৰ্ভুক্ত নকৰা আৰু ৰাজনৈতিক আৰু নাগৰিক স্বাধীনতা প্ৰত্যাখ্যানৰ বিৰোধিতা কৰিছিল। ইয়াৰ পিছত, যেতিয়া চাইমন কমিছন ঘোষণা কৰা হৈছিল, প্ৰতিবাদৰ আধাৰ আছিল যে ইয়াত এজনো ভাৰতীয় নাছিল। এইটো কোৱা হৈছিল যে ভাৰতীয়সকলৰ সাংবিধানিক আৰু ৰাজনৈতিক সংস্কাৰে কেনেকৈ কেৱল বিদেশীক হে ল'ব পাৰে। (ফটো: Wikimedia Commons)\nচাইমন কমিছনৰ প্ৰতিবাদআৰু লালা লাজপত ৰায়ৰ প্ৰতিবাদৰ সময়ত লাঠিচাৰ্জৰ ফলত হোৱা মৃত্যুয়ে দেশখনত ক্ষোভৰ সৃষ্টি কৰিছিল। চাইমন আয়োগৰ প্ৰতিক্ৰিয়াস্বৰূপে, কংগ্ৰেছে মতিলাল নেহৰুৰ অধ্যক্ষতাত এখন সমিতি গঠন কৰে যাক নেহৰু প্ৰতিবেদন বুলি জনা যায়। প্ৰতিবেদনখনে ব্ৰিটিছ সাম্ৰাজ্যৰ অধীনত ভাৰতৰ বাবে স্ব-চৰকাৰ বিচাৰিছিল, যাক কংগ্ৰেছত বিৰোধিতা কৰা হৈছিল আৰু ব্ৰিটিছে প্ৰত্যাখ্যান কৰিছিল। (ফটো: Wikimedia Commons)\nইয়াৰ পিছত, ১৯২৯ চনৰ ২৬ জানুৱাৰীৰ লাহোৰ অধিৱেশনত জৱাহৰলাল নেহৰুৰ অধ্যক্ষতাত কংগ্ৰেছে পূৰ্ণ স্বৰাজৰ প্ৰতিশ্ৰুতি লয় আৰু ১৯৩০ চনৰ ২৬ জানুৱাৰীৰ পৰা প্ৰতি বছৰে দেশত স্বাধীনতা দিৱস উদযাপন কৰাৰ সংকল্প লোৱা হয় আৰু সেইদিনাও এই দিনটো উদযাপন কৰা হয়। তেতিয়াৰ পৰা পূৰ্ণস্বৰাজৰ দাবী স্বাধীনতা আন্দোলনৰ এটা অংশ হৈ পৰিছে আৰু যেতিয়া ভাৰতীয় সংবিধান গ্ৰহণৰ কথা আহিছিল, ১৯৫০ চনৰ ২৬ জানুৱাৰীৰ দিনটো ২৬ জানুৱাৰী, ১৯৫০ ৰ ঐতিহাসিক তাৎপৰ্যৰ প্ৰতি লক্ষ্য ৰাখি ২৬ জানুৱাৰী, ১৯৫০ ৰ বাবে নিৰ্ধাৰণ কৰা হৈছিল। (ফটো: Wikimedia Commons)